Dhivehi "masverikamuge lava" badhaluvanee!\nރިޕޯޓު - މަސްވެރިކަން\nދިވެހި "މަސްވެރިކަމުގެ ލަވަ" ބަދަލުވަނީ!\nސަރުކާރުގެ ފަރާތުން ވަނީ މަސްވެރިކަމުގެ އައު ބިލް މަޖިލީހަށް ހުށަހަޅާފަ\nކ. މާލެ 30 އޯގަސްޓު 2019 | ހުކުރު 18:47 6,167\nމަސްވެރިޔެއް - ރާއްޖެ އެމްވީ\nރާއްޖޭގެ މަސްވެރިކަމާބެހޭ ޤާނޫނަށް، އިސްލާޙު ގެންނަން 19 ވަނަ ރައްޔިތުންގެ މަޖިލީހުގެ ތަޅުމަށް އައި ބިލަކީ، އެ ބިލުގެ ބާބުތަކަށާއި ވަކިވަކި މާއްދާތަކުން ފެނުނު އިސްލާޙުތަކުގެ އިތުރުން، މެންބަރުން ފާޅު ކުރެއްވި، އާ ޚިޔާލުތަކަށް ބަލާއިރު، "ޒަމާންވީ މަސްވެރި ކަމުގެ ލަވަ" ބަދަލުވުމޭ ދެންނެވިދާނެ އެވެ.\nމިސާލަކަށް ދަންނަވާނަމަ، ޒުވާނުންނާއި އަންހެނުންނަކީވެސް، މަސްވެރިކަމުގެ ސިނާޢަތުގައި، ފިރިހެނުންނާއި އެއްސަފުގައި، ކަނޑުމަތީގައިވެސް މަސައްކަތް ކުރުމުގެ ފުރުސަތު، ލިބިދޭންޖެހޭ ބައެއް ކަމަށް، މިބިލުން ފާޅުކުރެވިފައި އެވަނީ ހަމައެކަނި ޚިޔާލެއް ނޫނެވެ.\nއެފަދަ ފުރުސަތެއް މިދެންނެވި ފަރާތްތަކަށް، ހުޅުވާލަދޭން ވާނީ، އެއީ ޝަރަފުވެރި ވަޒީފާއެއްގެ ގޮތުގައި ކަމަށް، ފާޅުކުރެވުނު ޚިޔާލު ތަކުން ހާމަވިއެވެ. އަދި މަސްވެރިން އެއް އޮޑިން އަނެއް އޮޑިއަށް ބަދަލުވުމަކީ، އެއް އޮފީހުން އަނެއް އޮފިހަށް ބަދަލުވުން ކަމަށް، ދެކެވަޑައިގެން، އެ ނަޒަރުން ތިލަވަމުން އައި ތާޒާ ޚިޔާލުތައްވެސް ފާހަގަވިއެވެ.\nމިދެންނެވި ޚިޔާލުތައް، މަސް އައިނެއްހެން ތިލަވެގެން އައިއިރު، އަންހެން މަސްވެރިޔާ އާއި ޒުވާން މަސްވެރިއާ، ލިބޭ އާމްދަނީގެ7އިންސައްތަ، ޕެންޝަން ފަނޑަށް ޖަމާ ކުރާއިރު، އޮޑިވެރިޔާވެސް، މިދެންނެވި މަސްވެރިއާގެ ޕެންޝަން ފަންޑަށް7އިންސައްތަ ލައިދީ، ޖުމްލަ 14 އިންސައްތަ، ޕެންޝަން ފަނޑަށް ޖަމާ ކުރުމާބެހޭ ޚިޔާލަކީ، އުފެއްދުންތެރި ޚިޔާލެކެވެ. އެއީ އުފާވެރި މަންޒަރެއްގެ ފެށުމޭ ހިތަށް ވަންނަމުން ދިޔައެވެ.\nދިވެހި އަންހެނުންނާއި ޒުވާނުންނަކީ، މަސްވެރިކަމުގެ ސިނާޢަތުގައި ފެންފިލާގަނޑު މަތިންފެށިގެން، އެއްގަމުގެ ކާރުޚާނާތަކަށް ދަންދެއް، އެކަށޭނަ ދައުރެއް އޮތް، ރަނގަޅު އާމްދަނީއެއް ލިބޭ، އަދި ޝަރަފުވެރި ރަސްމީ ވަޒިފާއެއްގެ ގޮތުގައި މަސައްކަތްކުރާ ބަޔަކަށް, ހަދައިދިނުމުގެ ރޫޙު އޮތް މިންވަރު، މެންބަރުންގެ ވާހަކަފުޅުތަކުން ތިލަވިއެވެ. މިއީ، މި ބިލުން ފާހަގަވި، "ދިވެހި މަސްވެރިކަމުގެ ޒަމާންވީ ލަވަ" ނުވަތަ، މަސްވެރިކަން ދެކެމުން އައި ނަޒަރިއްޔާތު، ބަދަލުވެގެން އަންނަ ކަމުގެ ޚާއްސަ އުންސުރު ތަކުގެ ތެރެއިން އެއް އުންސުރެވެ.\nމަސް ދޯންޏެއްގައި މަސްވެރިންތަކެއް މަސް ކެނޑުމުގައި ހަރަކާތްތެރިވަނީ -- ފޮޓޯ: ރާއްޖެ.އެމްވީ\nދިވެހިރާއްޖޭގެ ކަނޑުތަކުގައި ބޭރު ބޯޓު ފަހަރަށް، މަސްވެރިކަމުގެ އަމަލީ މައިދާނުގައި، ޙައިރަކާތްތެރިވަމުން އައި އައުމަށް، ނިމުން ގެންނަން، މި ބިލުގައި ރޫޙު އޮތް މިންވަރު އެހާމެ ބޮޑެވެ. ފާޅުކުރެވުނު ޚިޔާލުތަކުން ވަކީންބޮޑަށް އެކަންކަން ހާމަވިއެވެ. ހަމަ ޔަޤީނުންވެސް އެއީ ދިވެހި މަސްވެރިންގެ ހިތްތަކަށް ފިނިކަން ގެނުވާނެ ވާހަކަތަކެވެ. މިހާތަނަށް ދިވެހި މަސްވެރިން އެންމެ ބޮޑަށް ފިކުރު ބޮޑުވާ ކަންކަމަކީ، ރާއްޖޭގެ ކަނޑުތަކުގައި ބޭރުގެ ބޯޓުފަހަރު، ކުރަމުން އަންނަ އެކި ބާވަތުގެ މަސްވެރިކަމުގެ ސަބަބުން، ރާއްޖޭގެ މަސްވެރިކަމަށް، ނޭދެވޭ އަސަރު ކުރާ ވާހަކަ އެވެ. މަސްވެރިކަން ހަލާކުވެ، ހީނަރުވާ ވާހަކަ އެވެ.\nމަސްވެރިންގެ މިފިކުރުތަކާ، ކަންބޮޑުވުންތަކަށް، މި ބިލުން، ޙައްލު ހޯދައިދޭ ދިނުމަކީވެސް، ޒަމާންވީ މަސްވެރިކަމުގެ ލަވަ ބަދަލުވުން ފަދަ ކަމެކެވެ. މި އިވެނީ، ދިވެހި ކަނޑުތައް، ދިވެހިންނަށޭ ބުނެވޭނެ ރީތި މިއުޒިކެކެވެ.\nދިވެހި މަސްވެރިކަމަކީ، ޕްލޭން ކުރެވިގެން، ކުރެވޭ ކަމަކަށް ހަދަން، މި ބިލުގައި ބާރު އަޅައެވެ. އޭގެ ތެރޭގައި އެކި ބާވަތް ތަކުގެ މަސްވެރިކަން، ދިރުވާ އާލާ ކުރުމަށްޓަކައި، މަސް ވިހާ މޫސުމުގައި، އެފަދަ ސަރަޙަށްދު ތަކަށް ސަހަރޯވެރިވާން، މި ބިލުގާ ބާރު އަޅައެވެ. މިއީ، ރާއްޖޭގެ ފަރުމަހާ، އެންވެރިކަމަށް، އޭގެ ހެޔޮ އަސަރު ކުރާނެ ކަންކަމެވެ.\nޒަމާންވީ ދިވެހި މަސްވެރިންނަކީ، މަސްބައިގެން ރަށަށް ވަންނަ ބައެކެވެ. މި އާ ބިލަށްފަހު، އުފަންވެގެން އައި އާ، ޚިޔާލުތަކަށް ބަލާއިރު، ދިވެހި މަސްވެރިންނަށް އޮޑީގައި ގޮސް، އަވަށްޓެރި ގައުމު ތަކުގެ ބަނދަރަށް ވަދެ، މަސް ކިރުމަކީ ތަނަވަސް ކޮށްދޭން ޖެހިފައިވާ ފުރުސަތެކެވެ.\nއޭރަށް، އެ ފަހިކޮށްދެވެނީ އައު ފުރުސަތެކެވެ. ހަމަ އަގު ހޯދޭނެ އައު މަގެކެވެ. ޚާއްސަ ލައިސަންސެއްގެ ދަށުން ކަނޑައެޅިފައި އޮންނަ މިންވަރަކަށް މަސްވެރިންގެ އަތުން މަސްގަންނަން، ރާއްޖެއަށް ވަންނަ ބޯޓު ފަހަރަށާއި، ރާއްޖޭގެ ކާރުޚާނާ ތަކަށާއި، މީގެ އިތުރުން ބޭރަށްވެސް، މަސްކިރޭނެ މަގު، ކޮށައި ދިނުމުގެ ވިސްނުން، މިދެންނެވި ބަޙުސްތަކުން ހާމަވިއެވެ. މި އައު ޚިޔާލާތު ތަކުން އުފަންކުރުވާ މިއުޒިކަކީ، ޒަމާންވީ މަސްވެރިކަމުގެ ބޯދާ ޚިޔާލު ދޫކޮށް، މަސްވެރިކަމުގައި "އިހު އޮތްލަވަ" ބަދަލުވާން ފަށައިފި ކަމުގެ އިޙުސާސެވެ. ބިލުން ދައްކަނީ އެފަދަ އުންސުރު ތަކެވެ.\nމަސްވެރިންގެ ދުވަސް ފާހަގަކުރުމަށް ބޭއްވި ހަރަކާތްތަކުގައި ރައީސް އަދި މިނިސްޓަރ ޒަހާ ވަދީދު -- ފޮޓޯ: ރައީސް\nދިވެހިރާއްޖޭގެ ފަޅުތަކަކީ، އަކުއަކަލްޗަރުގެ ސިނާޢަތަށް ހުޅުވާލަން ޖެހިފައިވާ ތަންތަނަށް ހަދާނެ ތާޒާ ޚިޔާލުތައްވެސް، މި ބިލަށް އޮއްސާލަ ދީފައި އޮތެވެ. އެކަމަކީ ކައުންސިލްތަކަށް އޭގެ ދައުރެއް އޮތް ކަމަކަށް ހަދައިދޭން، މެންބަރުން ބާރު އަޅަމުންދިޔަ އަޑުތައް، ހަރުތާކު ޖެހި، ބިލަށް އެކަމުން ދިރުންލިބި، ޤާނޫނުން އެ ދޮރު ހުޅުވިގެން ދާއިރު، މަސްވެރިކަމުގެ ސިނާއަތުގެ ރޫފަ ހެޔޮވެ، މަސްޖަހާލެއް އަވަސް ވެގެން ދާނެއެވެ.\nއެހެންކަމުން، ފަންރިޔަލާ، ސަޓާރިޔަލާ، ކަތިރިޔަލާ، އިންޖީނާއި ހަމައަށް، އައިސްފައިވާ، ޒަމާންވީ މަސްވެރިކަމުގެ ސިނާޢަތަށް، އެންމެ ބޮޑު އިންޤިލާބެއް، ގެނުވާނެ ފަރާތަކީ، މަސްވެރިކަމުގެ ޤާނޫނަށް މިގެނެވޭ އިސްލާޙެވެ.\nމި އިސްލާޙު އައުމާ ހަމައަށް، އަހަރެމެން އަޑު އަހަމުންދާ، އެންމެ މަޝްހޫރު ލަވަޔަކީ،"މަސްއޮޑި މަހުން ލެފިމާ، މަސްބައި ގެއަށް ގެނައިމާ، މަސްލާރިއަށް މި ހަދަނީ މަސްވެރިވި އަންހެނުންނޭ"ބުނެ، އެ ކިޔާ ލަވައެވެ. ނަމަވެސް މި ލަވައިގައި ފިކުރު ހިންގައިފައި އެވަނީ، ދިވެހި އަންހެނުންގެ ޤާބިލު ކަމުގެ އެއްބަޔަށެވެ. އެމީހުންނަކީ، ކަނޑުމަތީގައްޔާއި ފެކްޓަރީ ތަކުގައިވެސް، މަސައްކަތް ކުރެވޭނެ ޤާބިލު ބައެކެވެ.\nހަމަ އެހެންމެ، އެ ކަނބަލުންނާއި ޒުވާނުންނަށް، މަސްވެރިކަމުގެ ސިނާޢަތު ން، އެ ފިޔަ ޖަހަނީ އައު ޚިލާތެކެވެ. އެ ޚިޔާލު ތަކުން އަލިވެގެން ދާނީ، މަސްވެރިކަމަކީވެސް، ޝަރަފުވެރި ވަޒިފާއެއް ކަމުގެ ޔަޤީންކަމެވެ.\nމި ސިނާޢަތަކީ، ފެހި ޢިނާޔަތްތައް ފަހިވެފައި އޮތް، ޕެންޝަން ފަނޑުގާ ބައިވެރިވާނެ ފުރުސަތު އޮތް ސިނާޢަތެއް ކަމެވެ. އެހެން ކަމުން، މި ތާޒާ ޚިޔާލުތަކާ ޒަމާނީ ބަދަލު ތަކުން، ބަދަލުވެގެން އެ އަންނަނީ، ދިވެހި މަސްވެރިކަމުގެ ބޯދާ ލަވައެވެ. ބޯދާ ވިސްނުމެވެ. ހުޅުވިގެން އެދަނީ، އާ ޒަމާނެއްގެ ފިޔަޖެހުން ތަކެވެ.


Yameen Hayyaru Kurumah Amuru Kohdhinumah Dhaulathun Supreme Court Gai Edhihje - Vaguthu\nކުރީގެ ރައީސް އަބްދުﷲ ޔާމީން ބަންދުން ދޫކޮށްލަން ކުރި ހުކުމް ވެސް ޕްރޮސެކިއުޓަރ ޖެނެރަލްގެ އޮފީހުން ސުޕްރީމް ކޯޓުގައި އިސްތިއުނާފު ކޮށްފިއެވެ.\nޕީޖީއިން ވަނީ ޔާމީންގެ އެކައުންޓްތައް ފްރީޒް ކުރި މައްސަލައިގައި ހައިކޯޓުން ކުރި ހުކުމް ވެސް ސުޕްރީމް ކޯޓުގައި އިސްތިއުނާފު ކޮށްފައެެވެ. އެކައުންޓްތަކުގެ މައްސަލައިގެ އިސްތިއުނާފުގެ ޝަރީއަތް ބުރާސްފަތި ދުވަހަށް ވަނީ ތާވަލް ކޮށްފައެވެ.\nޔާމީން ބަންދުން ދޫކޮށްލަން ކުރި ހުކުމްގެ އިސްތިއުނާފުގެ ޝަރީއަތް ބާއްވާނެ ދުވަހެއް ސުޕްރީމް ކޯޓުން އަދި ތާވަލް ކޮށްފައެއް ނުވެެއެވެ.\nޔާމީން ބަންދުގައި ބަހައްޓަން ކްރިމިނަލް ކޯޓުން ނެރުނު އަމުރު ޔާމީންގެ ފަރާތްޕުޅުން އިސްތިއުނާފު ކުރުމުން އެމަނިކުފާނު ބަންދުގައި ބެހެއްޓެން ނެތް ކަމަށް ހައި ކޯޓުން އަމުރު ކޮށްފައިވަނީ މިދިޔަ މާޗް މަހުގެ 28 ވަނަ ދުވަހުއެވެ.\nޕްރޮސެކިއުޓަރ ޖެނެރަލް އެދިވަޑައިގަތުމުން ޔާމީން ހައްޔަރު ކުރުމުގެ އަމުރެއް ކްރިމިނަލް ކޯޓުން ނެރުނީ ފެބްރުއަރީ މަހުގެ 18 ގައެވެ. ނަމަވެސް މާޗް 13 ވަނަ ދުވަހު ޑޮކްޓަރުގެ ލަފާގެ މަތިން ޔާމީން ގޭބަންދަށް ބަދަލު ކުރިއެވެ.\nމަނީ ލޯންޑްރިން މައްސަލައިގައި ދައުލަތުން މިހާރު ވަނީ ޔާމީންގެ މައްޗަށް ދައުވާ އުފުލާފައެވެ. އެމައްސަލައިގައި މިހާތަނަށް ދެ އަޑުއެހުމެއް ކްރިމިނަލް ކޯޓުގައި ވަނީ ބާއްވާފައެވެ. އެންމެ ފަހުން އޮތް އަޑުއެހުމުގައި ދައުލަތައް ދައުވާ ސާފުކޮށްނުދެވުމުން ދައުވާ ސާފުކޮށްދިނުމަށް ދިހަ ދުވަހުގެ މުހުލަތެއް ކޯޓުން ވަނީ ދައުލަތައް ދީފައެވެ.\nމިހާތަނަށް ދައުލަތުން ޔާމީންގެ މައްޗަށް ދައުވާ އުފުލާފައި ވަނީ ހަމައެކަނި މަނީ ލޯންޑްރިން މައްސަލައިގައި ކަމަށް ވީނަމަވެސް އެމަނިކުފާނުގެ މައްޗަށް ތުހުމަތު ކުރެވޭ އިތުރު މައްސަލަތަކެއް ވެސް ފުލުހުން ގެންދަނީ ތަޙްޤީޤު ކުރަމުންނެވެ.\nރައީސް ޔާމީންގެ ޝަރީއަތް މިމަހުގެ 25 އަށް ތާވަލްކޮށްފި\nއުއްމީދެއް އެބައޮތް، މިހާލަތު ބަދަލު ކުރެވޭނެ – ޔާމީން\nގައުމަށް ޖެހިފައި މިވަނީ މުސީބާތެއް – ޔާމީން\nމެއި 16, 2019 11:09\nކަމެއްވާ އެބަހުއްޓޭދޯ! ޕްރޮސެކިއުޓަރ ޖެނެރަލްއަކީ ތަނެއްގަ ހުރި ބުރާންޗެއް. އަންހެނުންގެ ހުންނަނީ މީދާކޭ އުނބޭ ބުނީމަ ދެންބުނާނެ، ޑިސްކްރިމިނޭޝަންއޭ، އަނެކަށްޗެކޭ. ހައިކޯޓުގައި، އޮތް އަޑުއެހުމުގައި ހާމަވެގެންދިޔަ ގޮތުގައި، ތިޔަ ޕްރޮސެކިއުޓާރ ޖެނެރަލްގެ އޮފީހުން ހުށަހެޅި އެއްޗެހީގައިނެތް، ރައީސްޔާމީން ހެތްކަން ނުފޫޒު ފޯރުވަން ދެއްކޭނެ އެންމެ ކަމެއްވެސް. ތިއުޅެނީ، މިސަރުކާރުގެ ނާގާބިލްކަން އިންތިހާއަށް ފާޅުވަމުންދާތީ ރީނދޫ ގުންޑާއިން ހިތްހަމަޖައްސާދިނުމަށް، ކޮންމެވެސް އެއްޗެކޭ ކިޔަންވެގެން.\nމެއި 16, 2019 14:06\nއަހަނ ތަކުރާ ރައީސް ޔާމީން ޖަލުބަންދަށް ބަދަލުކުރަން އެބަޖެހެއޭ. ފަރުހުދުޗުމުގެ މައްސަލައަށް ހައްލެއް ހޯދޭނީ އޭރުންނޯ. ފަރު ހުދުވުމުގެ މައްސަލައަށް ހައްލު ހޯދިގެން ނޫނީ ހުޅުމާލޭގެ 16 ޓަވަރުފެ ފުލެޓް ދޫކުރެވޭކަށްނެތޯ. އެމެރިކާ މީހުން އެނގީ ފަރުހުދުވާވާހަކަ. ހުރިހާ ޕްލޭނެއް ފެނަށްއެދިޔައީ. އިންތިހާބަށް ކޮންކަހަލަ ސަޅި ޕްލޭންތަކެއް ހަދާލީ. އެކަމަކު ކީއްކުރާނީ ކުރެވޭކަށްނެތް. ފަރުހުދުވާން ފަށައިފި.\nމެއި 16, 2019 15:17\nއިރާދަކުރެއްވީޔާ ދިގު މުއްދަތަކައް އަބްދުﷲ ޔާމީނު ޖަލައްލާނަން.\nމެއި 16, 2019 15:31\nﷲ ގެ ރަހުމަތުުން ތި ހަސަދައިންނާއި މުނާފިގުކަމުން ރައީސްޔާމީން ސަލާމަތްކުރަށްވާށި. އާމީން\nމެއި 16, 2019 11:10\nޔާމީން ދެކެ ހާދަ ބިރެއްގެނޭ ދޯ މިހާރު މިއޮތް ފަންޑިތަ ހަދައިގެން ވެރިކަން ހޯދި މީހުން ލަންކާ އަށް ގޮސް ފަންޑިތަ ހެދީ ރާއްޖޭގެ ހުރިހާ ރަށަކަށް ފަންޑިތަ ހެދި ކަން ހެދި މީހުން ވަނީ ކިޔާދީފައި ވަރަށް ބިރު ގަނޭ ދޯ ރައީސް ޔާމީން ދެކެ ކިތަންމެ ވަރަކަށް އުޅުނަސް ރައީސް ޔާމީން ގެނެސްދެއްވެވި ތަރައްޤީ މިޤައުމަކަށް ގެނެވޭނެ މީހެއް މިވެރިކަމުގައި ނެތް. ފަންޑިތަ ސަރުކާރު. ރައީސް ޔާމީން މި ޤައުމުގެ ވެރިއަކަށް ހުންނެވި ނަމަ މިހާރު ރާއްޖެ ތެރޭ މީހުން އުޅޭނީ ކުޑަ އަގެއްގައި ފުލެޓްތަކުގައި ރާއްޖެތެރޭ މީހުން ގުބޯ ހައްދައި ފަންޑިތަ ހަދައިގެން ވެރިކަމަށް އައީ.\nމެއި 16, 2019 11:11\nރައީސް ޔާމީންގެ ފަހަތުން ދުވެދުވެ ތިބޭ. ހުރިހާ ކަމެއް އޭރަށް ހުންނާނީ ފުރހަމަވެފަ. އަހަރެމެންނަށް، ތި 1 މިލިއަން ޑޮލަރަށްވުރެ ބޮޑު ކަމެއް، 75 މިލިއަން ޑޮލަރު ރައްޔިތުންގެ ހަޒާނާއިން ބިގަށްދިން ކަންތަށް. ރައްޔިތުންނަށް ދިން ކޮށް ޚިދްމަތެއްގެ އަގެއްއެއީ؟ އެފައިސާ ދިން ބަޔަކާއި، އެކަމަށް ވާގިވެރިވި މީހުންގެ ތަހުގީގުކޮށް އެފައިސާ އެމީހުން އަތުން އަތުލަބަލަ. ދީބާޖާގެ މައްސަލައިގައި، އޭޖީއާމެދު ތަހުގީގު ހިންގަބަލަ.\nމެއި 16, 2019 11:12\nޔާމީނު ބަންދުކުރަން ބުނުމުގެ ބަދަލުގަ ދައުލަތުން މިހާރު އެދެންވީ ސިއްހީނިޒާމު އެހެނިހެން ކާމިޔާބު މަސްރޫއުތައް ހިންގުމައް ރޔާމިން ސަރުކާރުގަ ގެންގުޅުނު ކާމިޔާބު ވިސްނުމާ ފިރު އެކަންކުރިގޮތް ބުނެދިނުމަށެވެ\nމެއި 16, 2019 11:13\nމައުސޫމު އެކައުންޓަށްވަތް 22 މިލިއަން ޑޮލަރު 1 މިލިއަނަށްވުރެ ކުޑައީތަ؟ ކީއްވެތަ، އެސްއޯއެފްއިން މައުސުމަށް ދިން 22 މިލިއަން ޑޮލަރުގެ މައްސަލަ ތަހްގީގުކޮށް ތި އަންހެންދައިތަ އެހިފައިގެން، ކޯޓުތަކަށް ނުހިނގަނީ؟\nމެއި 16, 2019 11:14\nރަމްޟާން މަސް ނިމުމާއެކު، ޕްރޮސިއުޓަރ ޖެނެރަލް ޒާތީވެގެން އުޅޭތީ އޭނާއާ ދެކޮޅަށް މުޒާހަރާކުރަންވީ. އަދި، އިދިކޮޅު މެންބަރުން، މިދައިތަގެ މަގާމުގެ ގާބިލްކަން ނެތްކަމަށް މަޖްލީހަށް ހުށަހަޅަންވީ. ހެތްކެތް ނެތަސް، ކޯޓްތަކަށް ދުވީމަ މަގާމު ދިފާއުވާނެކަމަށްތަ ހީކުރީ؟ ރީތި ގޮތަކަށް ތި ދައިތަގަނޑު ނިމިގެންދާނެގޮތް މިންވަރު ކުރައްވާށި. އާމީން.\nމިސަރުކާރަށް ކުރެވޭނެހާވެސް ކަމަކީ، ރައީސް ޔާމީން ފަހާ ދުވުން. ހޮސްޕިޓަލް ވީރާނާވަނީ، ރަށެއްގެ ބަދަރު ހެދުމެއް، ފާހާނާގެ ނިޒާމް އެޅުމެއް، މަގުހެދުމެއް، ބޯހިޔާވަހިކަމެއް ދޭން އުޅެނީކީނޫން. ތަނެއްދޮރެއްނޭނގޭ ޖާހިލުން އެމީހުންގެ ޕާޓީ ޖާހިލުންގެ ހިތް ހަމަޖެހިގެން ތިބޭނެގޮތަކީ، އެމީހުންގެ ދެކޭ ގޮތުން 1 މިލިއަން ރުފިޔާ ހޯދަން އުޅުން ކަމަށް މިހަދަނީ. އެޕާޓީގެ ނާގާބިލު މީހުނަކަށްނޭނގޭ، ދައުލަތުގެ ހަޒާނާއިން، މިސަރުކާރުން 1 މިލިއަނުގެ 100 ގުނަ މިހާރުވެސް ދަވާލައިފިކަމެއްވެސް.\nމެއި 16, 2019 11:21\n1 މިލިއަން ޑޮލަރު އަމިއްލަ އެކައުންޓަކަށް ޖަމާވުމަކީވާ ބިރުހުރިކަމެއް. އެއީ، މީހުން މެރުމާ ރޭޕްކުރުމާއި، ހަތިޔާރު ގެންގުޅުމާއި، މީހުންގެ ގެދޮރު ރޯކުރުމަށްވުރެވެސް ބިރުހުރިކަމެއް. 1 މިލިއަން ޖަމާވެއްޖެ މީހަކު ޝަރީޢަތްނިމެންދެން ހުންނަންޖެހޭނީ ޖަލުގަކަމަށް އޮންނަ ޤާނޫނެއް ދަންނަ ގާނޫނީ ވަކީލަކު މިރާއްޖޭގައި އެބަހުރިބާ؟\nމެއި 16, 2019 11:33\nޔާމީން ހައްޔަރުނުކޮށް އެއްވެސް ކަމެއް ކުރެވޭ ގޮތެއް ނުވި ދޯ\nމެއި 16, 2019 14:03\nޔާމީން ގޭގަހުންނާތީ މިއުޅެނީ އައިޖީއެމްއެޗްގެ އީއާރް އޭސީ ނުހެދިގެން.\nމެއި 16, 2019 11:55\nމާ ބޮޑަށްވެސް ލަސްވެއްޖެ! ޔާމީނު ދޫކޮށްފަ ބަހައްޓަންޔާ ޖަލުގަ ވައްކަންކޮށްގެން ބަންދުކޮށްފަތިބި ހުރިހާ ކުއްވެރިންވެސް ދޫކޮށްލަންޖެހޭނެ!\nމެއި 16, 2019 11:56\nފެނުނުމަންޒަރުން ހަޖަމުގޯސްވީތޯ އަދިތިވަރަކުން ބޭރުގެއެކުވެރިޔާގެ ހިތްހަމައެއްނުޖެހޭނެ އޭނަހިތްހަމަޖެހޭނީ ކޮންމެގޮތަކުންވެސް އުމުރުދުވަހުގެހުކުމެއް ޔާމީނަށްޖަހާލެވުނީމަ ކުރިއަށްވަޑައިގަންނަވާ އޭރުންޖުޑިޝަރީއޯކޭވާނެ\nމެއި 16, 2019 12:02\nސަރުކާރު ނޭވާހޮޅިއަށް އަރައިފި! ރައީސް ޔާމީންދެކެ ފިއްކެނޑިގެން އެ އުޅެނީ އެހެންވެ! ފުރިހަމަ ދެއަހަރުވެސް މި ސަރުކަރު ދެމި ނޯންނާނެ! އިންޝާއަﷲ\nމެއި 16, 2019 12:05\nމައުމޫނު ވެރިކަމުން ދުރުވީމަ ނަޝީދަށް މައުމޫނުވީ ތްރެޓަކަށް، ދެން މައުމޫނާ ބެހެންފެށީ! ނަޝީދުވެރިކަމުން ފޭބީމަ ވަހީދުބޭއަށް ހަމަ އެތްރެޓް ، ޔާމީނަށްވެސް ނަޝީދު ބަހަށްޓައިގެން ކުރިޔަކަށްނުދެވުނު އެއްމެ ފަހުން ނަޝީދައްވެސް ޔާމީނުބަހަށްޓައިގެން ހަމަ ހިލާ ހަމަ ނޭވާލެވޭކަމަކަށްނުވި! ދެން ފަހުން އަންނަ ވެރިޔަކަށް އިބްރާހިމް ހެޔޮހާލުގަ ބަހަށްޓައިގެން އުޅެވިދާނެބާ؟\nމެއި 16, 2019 13:23\nއިންޝާﷲ މިޤައުމުގެ ވެރިކަމަށް އަދި ޔާމިން އަންނާނެ، ޕީޖީ ލަދެއް ހަޔާތެއް އެބަހުރިތަ، އިސްތިއުފާދީފަ ގޭގަ އިނދޭ، ބަލަ ކުރީހުރި ޕީޖީ ޖަލަށްލުމަށްފަހު އެމަޤާމް ލިބުނީ ތިޔަ ޔާމިން ދިނީމަ، ރ.ޔާމިން އަށް ސަޕޯޓްކުރާ ލައްކަ އަކަށްވުރެ ގިނަ 18 އަހަރުން މަތީ މީހުން އެބަތިބި، ... ދިވެހިރާްޖޭގެ ސްޕްރީމް ކޯޓަކީ ބިޝާމާ މެންކަހަލަ ތަޖުރިބާ އެއްނެތް ފަނޑިޔާރުން ތިބި ތަނެއްނޫން، ޔާމިނަ އަކަސް އަދި ހަސަނަކަށް ނުވަތަ ބިޝާއަކަށް ވިޔަސް އެމީހެއްގެ ހައްގު ހޯދައިދިނުމުގައި ސ ކޯޓަކީ ނަމޫނާތަނެއް. ޔާމިން އަށް އަދަބު ދިނީމަ ކޯއްޗެއްތޯ މިސަރުކާރަށް ހާސިލްވަނީ،\nމެއި 16, 2019 13:44\nމިރާއްޖޭގަ ދެން ރަގަޅު ވެރިޔަކަށް ވެރިކަމެއް ކުރިޔަކަ ނުދޭނެ ރެޑިކަލައިސްޑް ވެފައި މިތިބަ ޔޫތުންގެ ބޮލުތެރޭގައިވާ ކަރާސީނު ތެޔޮ ހުސްނުވަނީސް.\nމެއި 16, 2019 14:48\nރާއްޖެއަށް ހިލޭ އެހީގެ ގޮތުގައި ލިބުނު 1.8 ބިލިއަން ރުފިޔާ ކައިލި މީހާ ހައްޔަރުކުރަން އަމުރުނެރެބަލަ!\nމެއި 16, 2019 15:39\nތީ ދޫކޮށްފަ ބަހައްޓާ ވަރުގެ މީހެއް ނޫން ! އަވަހަށް ހައްޔަރު ކުރަންވީ ! ތީ މުޅި ޤައުމަށް ހުރި ނުރައްކަލެއް !\nމެއި 17, 2019 00:59\nހައްޔަރުކުރޭ ޔާމީނު ކިތައްމީހުން ޖަލައްލާފަ ހުރީ އަވަސްކުރޭ


Satlink ge hidhumaiy mihaaru Addugai maa faseyhakoh – adduLIVE\nސެޓްލިންކް؛ އައްޑޫން މިހާރު މާ ފަސޭހަކޮށް\n1 Jun 14, 2022, 11:19 އައިޝަތު ނަޒާހަތު\nއިންޓަނެޓާއި ކޭބަލް ޓީވީގެ ހިދުމަތް ރާއްޖޭގައި ދޭ ކުންފުންޏެއް ކަމަށްވާ ސެޓްލިންކް ހިދުމަތް މިހާރު އައްޑޫން އޮންލައިންކޮށް ލިބޭ ގޮތަށް ހަދައިފި އެވެ.\nއެ ކުންފުނިން ބުނީ މިހާރު އައްޑޫގެ ހަތަރު އަވަށަކަށް ސެޓްލިންކްގެ ހިދުމަތް ލިބޭ ކަމަށެވެ. އެއީ ހިތަދު އާއި ފޭދު އާއި ހުޅުދޫގެ އިތުރުން މީދު އެވެ. އެގޮތުން މި އަވަށްތަކުގެ ކަސްޓަމަރުންނަށް ހިދުމަތް ހޯދުމުގައި ވީހާ ވެސް ބޮޑަށް ފަސޭހަކޮށް ދިނުމުގެ ގޮތުން އޮންލައިންކޮށް ހިދުމަތަށް މިހާރު އެޕްލައިކޮށް ފައިސާ ވެސް ދެއްކޭނެ ކަމަށް ބުންޏެވެ.\nސެޓްލިންކުން ބުނީ މިހާރު ކުންފުނީގެ ކަނެކްޝަންތައް ހިލޭ އެދެވޭނެކަމަށެވެ. ސެޓްލިންކުން ދެވޭ ހިިދްމަތްތަކުގެ ތަފްސީލު 9903995 އަދި 9890945 ނަންބަރު މެދުވެެރިކޮށް ސާފު ކުރެޭނެ ކަމަށް ސެޓްލިންކުން ބުނެއެވެ.\nސެޓްލިންކުން މި ގޮތަށް ހަމަޖެއްސީ މިދިޔަ މަހުގެ 15 ގަ އެވެ. އެ ކުންފުނިން ހިދުމަތްތަކަށް ވަރަށް ފަސޭހަކޮށް މިހާރު ވެބްސައިޓް https://satlinkonline.com/މެދުވެރިކޮށް ހުށަހެޅޭނެ ކަމަށެވެ.\n"އަދި ސެޓްލިންކްގެ ޕެކޭޖްތަކުގެ މައުލޫމާތު ވެސް ވެބްސައިޓުން ލިބޭނެ." ސެޓްލިންކުން ބުންޏެވެ.\nސެޓްލިންކް ހިދުމަތަށް ނުކުތީ 2009 ގަ އެވެ. އޭގެ ފަހުން ރާއްޖޭގެ ވަރަށް ގިނަ ރަށްރަށަށް އެތަނުން އަންނަނީ އިންޓަނެޓާއި ކޭބަލް ޓީވީގެ ހިދުމަތް ފޯރުކޮށްދެމުންނެވެ. ސެޓްލިންކަކީ ސައްތަސައިން ސައްތަ ދިވެހި ކުންފުންޏެކެވެ.\nއާންމުންގެ ފަރާތުން ބޮޑު ތަރުހީބެއް ލިބެމުން އަންނަ ސެޓްލިންކްގެ ޕެކޭޖްތަކުގެ ތެރޭގައި ހިމެނެނީ މައިގަނޑު ދެ ޕެކޭޖެކެވެ. އެއީ ހޯމް ޕެކޭޖާއި ބިޒްނެސް ޕެކޭޖެވެ. އަދި ދެ ޕެކޭޖްގެ އެކި ކެޓަރީތައް ވެސް ހިމެނެ އެވެ.


ލޯބި….އެގާރަވަނަބައި – Esfiya\nއުފެއްދުންތެރި ލިޔުން އެހެނިހެން ލޯބި 11 hours ago\nއަހަރެންވެސް އަހަރެންގެ އަންހެނުން ގޮވައިގެން އަހަރެންގެ ކޮޓަރިއަށް ވަނީމެވެ. ކޮޓަރިއަށް ވަނުމަށްފަހު އަވަހަށް ފާޚާނާއަށް ވަދެ ފެންވަރާއި ހަދާލީމެވެ. ފާޚަނާއިން ނުކުން އިރު އަންހެނުން ފާޚަނާ އަށް ވަންނަން ރެޑީވެގެން ހުއްޓެވެ. ދެން އަހަރެން އަވަސްވެގަތީ އަޞުރު ނަމާދު ކިރާށެވެ. ނަމާދު ކޮށް ނިމުން އިރު އަންހެނުންވެސް ނަމާދު ކުރުމަށް ތައްޔާރު ވަނީއެވެ. ވެފައި ހުރި ވަރުބައްޔެއްގެ ސަބަބުން އަހަރެން ލައިގެން ހުރީ ޓީޝާޓް ބޭލުމަށްފަހު އެނދުގައި ޖައްސާލީމެވެ. އަންހެނުންވެސް ނަމާދުކޮށް ނިމިގެން އައިސް އަހަރެން ކައިރީގައި ޖައްސާލިއެވެ. އަދި އަހަރެން ގާތު ނިދަނިހޭ ސުވާލުކުރުން ޖަވާބުގައި ވަރަށް ނިދި އައިއްސި ކަމަށް ބުނެ އަހަރެން ލޯ މަރާލީ މެވެ. އަންހެނުންވެސް ވަރަށް ނިދި އައިއްސިކަމަށް ބުނެ ލޯ މަރާލި އެވެ. އަހަރެންނަށް ވަރަށް ފަސޭހައިން ނިދުނެވެ.\nއަހަރެމެން ދެމީހުންނަށް ހޭލެވުނީ މަޣްރިބު ނަމާދު ބަންގި ގޮވަނިކޮށެވެ. އަހަރެން ދެމީހުން އަވަސްވެގަތީ ވަގުތު ފާއިތުވުމުގެ ކުރިން ނަމާދު ކުރަމެވެ. އެހެންކަމުން ފާޚާނާއަށް ވަދެ ވުޟޫ ކޮށްލައިގެން އައިސް ނަމާދަށް އެރީމެވެ. އަންހެނުންވެސް އަހަރެންނާއެކު ނަމާދަށް އެރިއެވެ. ނަމާދުކޮށް ނިމިގެން އަންހެނުންނާއެކު ބޭރަށް ނުކުތްއިރު އެންމެން ސިޓިންގް ރޫމްގައި ތިއްބެވެ. ހީވާ ގޮތުން ވެއްޖިއްޔާ ކޮންމެސް ކަމަކާ ރާވަނީއެވެ. އަހަރެންވެސް އަންހެނުންނާ އެކު ގޮސް ސޯފައިގައި ޖައްސާލީމެވެ. އަދި މަންމަ ގާތު މަޝްވަރާކުރަނީ ކޮންކަމަކާތޯ އަހާލީމެވެ. ޖަވާބުގައި އަނެއްކާވެސް ދަތުރެއް ދާން އުޅޭ ކަމަށް މަންމަ ބުނުމުން އަހަރެން ވަރަށް އުފާވިއެވެ. އަހަރެން ކޮންތާކަށްތޯޔާ، ކޮން ދުވަހަކުތޯ ވެސް މަންމަ ކުރެ އެހީމެވެ. ޖަވާބުގައި މިދެކުދިން ބޭނުން ދުވަހަކު ބީޗަށް ކަމަށް މަންމަ ބުންޏެވެ. ކޮންމެ ދުވަހަކަށް ރަނގަޅު ވާނެ ކަމަށް އަހަރެން ބުނުމުން އަންނަ ހަފްތާ ހޮނިހިރު ދުވަހު ދާން ހަދަން ވީ ނޫންހޭ ބުންޏެވެ. ވަގުތުން އަހަރެން އޯކޭ އޭ ބުނީމެވެ. ދަތުރު ދާން މަޝްވަރާކޮށް ނިމުނުއިރު ގަޑިން ހުރީ 8 ޖަހާފައެވެ. އަހަރެމެން ދެމީހުން ދިޔައީ އިޝާ ނަމާދު ކުރާށެވެ. ދެން ތިބި އެންމެންވެސް ދިޔައީ ނަމާދު ކުރުމަށްޓަކައި އެމީހެއްގެ ކޮޓަރި އަށެވެ. އަހަރެން ކޮޓަރިއަށް ވަދެ އަންހެނުންނާއެކު ނަމާދު ކޮށްގެން ނުކުންއިރު އެހެންމީހުން އަދި ނަމާދު ކޮށް ނުނިމެއެވެ. އެހެންކަމުން އަހަރެން ސޯފައިގައި ޖައްސާލީމެވެ. އަންހެނުން އޭރު ކާން ހަދަން އުޅެއެވެ. އަހަރެން ސޯފައިގައި އިންދައި އަހުމަދުބެ ނުކުތެވެ. އަދި އަހަރެން ގާތު ކާން އައުމަށް ބުންޏެވެ. ކާން ހުރީ ކުކުޅު ބިރިޔާނީއެވެ. ކުކުޅު ބިރިޔާނީ އަކީ އަހަރެންނަށް ވަރަށް މީރު އެއްޗެކއްކަމުން އެ ހެދި މީހެއް އަހުމަދުބެ ކުރެ އަހަރެން އެހީމެވެ. ޖަވާބުގައި އަހުމަދުބެގެ އަންހެނުން ކަމުގައި އަހުމަދުބެ ބުންޏެވެ. އަދި އަހަރެން ވަރަށް މީރޭ ބުނީމެވެ. އަހަރެން އެހެން ބުނި ވަގުތަކީ އެންނެމެންވެސް ނަމާދު ކޮށް ނިމިގެން ކާ ގެ އަށް ވަތް ވަގުތެވެ. އަހުމަދުބެގެ އަންހެނުން އަހަރެން ގާތު މީރީ ކޯއްޗެއްތޯ އެހުމުން ކުކުޅު ބިރިޔާނީ ކަމަށް އަހަރެން ބުނީމެވެ. ވަގުތުން އެންމެންގެ ހިނިގަނޑު ދިޔައީ ފަޅައިގެން އެވެ. އަހުމަދުބެގެ އަންހެނުން ކުކުޅު ބިރިޔާނީ ކަށްކަށް ވަރަށް މޮޅު ވާނެ ކަމަށް އަހުމަދުބެ ބުނުމުން އަހަރެން ހީލީމެވެ.\nކައި ނިމިގެން ސޯފައިގައި ސިފާން އަހަރެންނާ އަހުމަދުބެ ތިބީމެވެ. އޭރު ޓީވީން ޚަބަރު ކިޔަނީއެވެ. އަހަރެން އަހުމަދުބެގެ ގާތު އަހުމަދުބެގެ އަންހެނުންނަކީ ކޮން ރަށެއްގެ މީހެއްތޯ ސުވާލު ކުރީމެވެ. އަހަރެން އެހެން އެހުމުން އަހުމަދުބެ ކޮށި އެރިއެވެ. އަހަރެން އަހުމަދުބެ ގާތު ރަނގަޅުހޭ ބުނެ އަހުމަދުބެގެ ބުރަކަށީގައި ފިރުމާލިއެވެ. އަދި ކެއްސަމުން ރަނގަޅޭ ބުންޏެވެ. އަހަރެން އަނެއްކާވެސް އެ ސުވާލު ކޮށްލީމެވެ. ޖަވާބުގައި ބުނި އެއްޗަކުން އަހަރެން ދިޔައީ ސިއްސައިގެންނެވެ.\nSalaam readers mee mi vhk ge 11 vana Bai mi baives reethi vaane kamah ummeedhu vaguthu vee varakun vhk ge part genesdheveytho balaanan Insha Allah stay safe all readers and miss u soooooo much all readers♥♥♥😘😘😘❤❤😍😍 and love you sooooooooo much readers♥♥♥♥😘😘😘😍😍😍\nSalaam readers mee mi vhk ge 11 vana Bai mi baives reethi vaane kamah ummeedhu vaguthu vee varakun vhk ge part thah genesdheveytho balaanan Insha Allah stay safe all readers and miss u soooooo much all readers♥♥♥😘😘😘❤❤😍😍 and love you sooooooooo much readers♥♥♥♥😘😘😘😍😍😍\nSalaam readers mee mi vhk ge 11 vana Bai mi baives reethi vaane kamah ummeedhu kuran vaguthu vee varakun vhk ge part thah genesdheveytho balaanan Insha Allah stay safe all readers and miss u soooooo much all readers♥♥♥😘😘😘❤❤😍😍 and love you sooooooooo much readers♥♥♥♥😘😘😘😍😍😍


ފެންހިންދާ އާއި ޖަންގްޝަންތައް ބެހެއްޓުން މަނާކޮށްފި | Landhooinfo\nފެންހިންދާ އާއި ޖަންގްޝަންތައް ބެހެއްޓުން މަނާކޮށްފި\nލަންދޫގެ ނަރުދަމާ މަސައްކަތަށް ބޭނުންވާ ވަރަށްގިނަ ސާމާނު އެރަށަށް ގެނެސްފި.\nލަންދޫގެ މަގުތަކާއި ގޯޅިތަކުގައި އަތްދޮންނަތަށީގެ ފެންހިންދާއާއި ފާހާނާގެ ޖަންގްޝަންތައް ހެދުން ލަންދޫކައުންސިލް ޢިދާރާއިން މަނާކޮށްފިއެވެ.\nމިކަންމަނާކޮށްފައިވަނީ އިއްޔެގެ ވަގުތެއްގައި ލަންދޫކައުންސިލް ޢިދާރާއިން އެނައުންސްކުރި އެޢިދާރާގެ 17/2012/289 ގެ އިޢުލާނުންނެވެ. މިޢިއުލާންގައި ބުނެފައިވަނީ މިހާރަކަށް އައިސް ރަށުގެ ބައެއްފަރާތަކުން ރަށުގެ ގޯޅިތަކަށާއި މަގުތަކަށްވާގޮތައް ފެންހިންދާއާއި ފާހާނާގެ ޖަންގްޝަން ބަހައްޓަމުންދާ ކަމުގެ ޝަކުވާ އެއިދާރާއަށް ލިބެމުންދާކަމަށާއި އެކަމަކީ ގޯޅިގޯޅިންނާއިމަގުމަގުން ހިނގާބިނގާވެ އުޅޭފާރާތްތަކަށް އުދަގޫތަކާއި ކުރިމަތިލާން ޖެހޭކަމަކަށްވުމާއި އަދި އެކަމަކީ ޞިއްޙީގޮތުންވެސް ރައްކާތެރިކަމަކަށް ނުވާތީ އިއްޔެއިން ފެށިގެން ލަންދޫގެ މަގުތަކާއި ގޯޅިޔަކަށްވާގޮތައް އެއްވެސް ޖަންގްޝަނެއް ހެދުމަކީ މަނާކަމެއްކަމަށް ކަނޑައަޅާ އެކަން އިޢުލާން ކުރާކަމަށެވެ.\nކައުންސިލް ޢިދާރާއިން އިއްޔެގެ ހެދުނު ހެދުނާއި ކުރެއްވި މިއިޢުލާންގައި އިތުރަށް ބުނެފައިވާ ގޮތުގައި މިހާރު މަގުތަކާއި ގޯޅިތަކުގައި ހަނދާފައިވާ ޖަންގްޝަންތައްވެސް އެ ޖަންގްޝަންތައް ހަނދާފައިވާ ފަރާތްތަކުން ނަގަންޖެހެއެވެ.\nލަންދޫކައުންސިލް ޢިދާރާއިން މިކުރެއްވި އިޢުލާނާއި ގުޅިގެން ރަށުތެރޭގައި މިވާހަކަވަނީ ވަރަށް ބޮޑަށް ވައިގައި ހިފާފައެވެ. ބައެއްފަރާތްތަކުން ” ލަންދޫއިންފޯ ” އަށް މަޢުލޫމާތު ދެއްވި ގޮތުގައި ލަންދޫގެ މަގުތަކަށާއި ގޯލިތަކަށް ޖަންގްޝަންތައް ނެރެންފެށީ ކައުންސިލްގެ ރައީސް އަލްފާޟިލް މުޙައްމަދު ފަޔާޟް ( ފަޔާ ) ހުއްދަދެއްވައިގެންނެވެ. ނަމަވެސް ފަޔާވަނީ މިކަން ދޮގުކުރައްވާފައެވެ. ފަޔާ ބުނުއްވީ އެއްވެސް ފަރާތަކަށް ރަށުކައުންސިލް ޢިދާރާއިން ރަސްމީކޮށް މިކަން ކުރުމަށް އެއްވެސް ް ހުއްދަ މިހާތަނަށް ދީފައި ނުވާނެކަމަށެވެ. ” ނަމަވެސް ތަންކޮޅެއް ކުރިން މީހަކު އަތްދޮންނަ ތަށީގެ ފެންހިންދާ ގޯޅިގައި ހަނދާލަންހެއްޔޭ އެހީމަ އާއެކޭބުނިން ، އެކަމް ފަހުން ވީގޮތަކީ އެމީހާ އެތަނުގައި ( ގޯޅީގައި ) ބޮޑު ޖަންގްޝަނެއް ހެދީ އަސްލު އަހަރެން ހީކުރީ ހަންބުރިއެއް ނުވަތަ ޓައްޕެކަހަލަ އެއްޗެއް ވަޅުލައިގެން ކުޑަގޮތަކަށް ހަދަލާނެކަމަށް ” ތަފްސީލް ދެއްވަމުން ފަޔާ ބުނުއްވިއެވެ.\nކޮންމެއަކަސް މިއަދު މިކަންތައް މިވަނީ ލަންދޫ ކައުންސިލް ޢިދާރާގެ ސަމާލްކަމަށް އައިސް އިއްޔެއިން ފެށިގެން މިކަން ކުރުން މަނާކޮށްފައެވެ. އެކަމަކު ގިނަބައެއްގެ ހިތުގައި އުފެދޭ ސުވަލަކީ ކައުންސިލް ޢިދާރާއިން ކުރެއްވި އިޢުލާނާއި އެއްގަޮތައް ރަށުގެ ރައްޔިތުން ޢަމަލްކުރައްވާނެބާވައެވެ.\nނ.ލަންދޫގައި ސަރުކާރުން ޤާއިމް ކޮށްދެއްވުމަށް ހަމަޖެހިފައިވާ ނަރުދަމާ ނިޒާމްގެ ޢަމަލީ މަސައްކަތަށް ބޭނުންވާ ބައެއް ސާމާނާއި، އެމަސައްކަތުގެ ލޭބަރުން އިއްޔެ …\nމަގުތަކާ ގޯލިތަކުގައި ޖަންކްޝަން ހެދީމަ ކޮބާ މައްސަލައަކީ. ގޯތި ތެރޭގައި ހެދިޔަސް މަގުމަތީގައި ހެދިޔަސް ހަމަ ފެން ހިނދޭނީ ރަށުތެރެއަށް. ރަށުގެ ބިންގަނޑުތެރެއަށް. އެހެންވީމާ މީގަ މަށަށްފެންނަ ޚިޔާލަކީ މަގުމަތީގައި ހެދިޔަސް ގޯޅީގައި ހެދިޔަސް އޯކޭ ދޭންވީ. މިއަށްވުރެ މާރަގްަޅުވާނެކަންނޭންގެ އެ ހަދާ ޖަންކްޝަން ތަކުގެ ސަބަބުން ކައިރީގައި ޖެހިގެން ހުރި ގޭގެ ފެންވަޅު ހަޑިވެ ފެންގޯސް ނުވާނެ ގޮތެއްގެ މަތިން މީސްމީހުން ޢަމަލުކުރުމަށް ކައުންސިލުން އަމުރުކުރިއްޔާ. ގޯތި ތެރޭގައި ޖާގަ ނެތް މީހުންނާއި، އަދި ގޯތި ތެރޭގައި ޖަންކްޝަން ހެދީމާ ކައިރީގައި ޖެހިގެން ހުރިގޭ ވަޅުގެ ފެންގަނޑު ގޯސްވާނެކަން ކަނޑައެޅިގެން އެނގޭ މީސްމީހުންވެސް އެބަޖެހޭދޯ ހަމަ ޖަންކްޝަން ހަދައިގެން ފެންގަނޑު ހިންދަން. އެހެނެކޭ ކިޔާފާ އެމީހުންނަކަށްވެސް އަސާސީ ޙައްޤެއް ނުދީ ނުހިފެހެއްޓޭނެ. ވީމާ މިކަމާ ކައުންސިލުން އިތުރުން ވިސްނާލުން ރަގަޅުވާނެކަމަށްފެނޭ.


SunOnline: Carinvaa sarahahdhah udha araifi\nކާނިވާ ސަރަހައްދަށް އުދައަރައިފި\nމުހައްމަދު އައުޒަމް 12 Jun 2019, 20:01\nކާނިވާ ސަރަހައްދަށް އުދައަރާފައި---ފޮޓޯ: ފުލުހުން\nމާލޭގެ ކާނިވާ ސަރަހައްދަށް އުދަ އަރައިފިއެވެ.\nފުލުހުންގެ ރަސްމީ ޓުވިޓާ އެކައުންޓުން މީގެ ގަޑިއެއްހާ އިރުކުރިން ކުރި ޓުވީޓެއްގައި ވަނީ ކާނިވާ ސަރަހައްދަށް އުދައަރާތީ ސަމާލުވުމަށް އިލްތިމާސްކޮށްފައެވެ.\nމި ދުވަސްވަރަކީ ހުޅަނގު މޫސުމުގެ ވިއްސާރާ ދުވަސްވަރުކަމުން ބައެއް ރަށްރަށަށް އުދަ އަރައި އަދި ބޯކޮށް ވިއްސާރަވެހި ފެންބޮޑުވުމުގެ ހާދިސާތައް ދަނީ ހިނގަމުންނެވެ.\nމޫސުމާ ބެހޭ އިދާރާ މެޓް އޮފީހުން މާދަމާ ހެނދުނު 10:00 ގެ ނިޔަލަށް މޫސުން ލަފާކޮށް ބުނީ ރާއްޖޭގެ އުތުރާއި މެދުތެރޭގެ އަތޮޅުތަކަށް ވިއްސާރަކޮށް މީގެ ތެރެއިން ބައެއް ރަށްތަކަށް ގުގުރުންވެސް އެކަށީގެންވާ ކަމަށެވެ. އަދި ދެކުނުގެ ބައެއް ރަށްތަކަށް ކެރީގެ އަސަރު ފޯރާނެކަމަށް މެޓް އޮފީހުން ބުންޏެވެ.\nމެޓް އޮފީހުން އިތުރަށް ބުނީ ހުޅަނގުދެކުނާއި ހުޅަނގުން މެދުތެރެއާއި އުތުރުގެ އަތޮޅުތަކަށް ގަޑިއަކު 10 މޭލާ 20 މޭލާއި ދެމެދުގެ ބާރުމިނެއްގައި ވައި ޖެހި ދެކުނުގެ އަތޮޅުތަކަށް ގަޑިއަކު ތިން މޭލާއި 13 މޭލާ ދެމެދުގެ ބާރުމިނެއްގައި ވައި ޖެހޭނެ ކަމަށް ލަފާ ކުރެވޭ ކަމަށެވެ. އަދި ވިލާގަނޑުގައި އުތުރުގެ އަތޮޅުތަކަށް ގަޑިއަކު ގާތްގަނޑަކަށް 35 މޭލު ބާރުމިނަށް ވައި ގަދަވުން އެކަށީގެންވާ ކަމަށްވެސް މެޓް އޮފީހުން ބުންޏެވެ.\nމެޓް އޮފީހުން ބުނީ ދެކުނުގެ ކަނޑުތަށް އާދައިގެވަރަކަށް މަޑުވާނެ ކަމަށެވެ. އެހެންހިސާބުތަކުގެ ކަނޑުތަށް އާދައިގެވަރަކަށް ގަދަވާނެ ކަމަށާއި އަދި ދިޔަވަރު ބޮޑުވާ ގަޑިތަކުގައި އުތުރުގެ އަތޮޅުތަކަށް އުދައިގެ އަސަރު ކުރުން އެކަށީގެންވާ ކަމަށް ވެސް އެ އޮފީހުން ބުންޏެވެ.\nމާލޭ ގެއެއްގައި ޒުވާނަކު މަރުވެފައި އޮއްވާ ފެނިއްޖެ\nބާވެފައިވާ 11 އިމާރާތެއް ވަނީ ފާހަގަކުރެވިފައި\nމިނީ ބަސް ތައާރަފުކުރެވޭނީ އަންނަ އަހަރު: މިނިސްޓަރު


Maldives ibu's Adventure: އަޅުގަޑަށް ފެނުނުތަން\nވަޔަށް ޖައްވަށް ފަޒާޔަށް ޖެހި އުންޑަތައް މާޒީވުމަށްފަހު ދިވެހި އުޑުދަށުން3އަހަރުގެ ވެރިކަމުގައި ފެންނަމުން ދިޔައީ އުފާވެރިކަމާ އުޖާލާކަމާއި، ފާގަތި މުސްތަޤުބަލެއް ދިވެހި އުއްމަތައް ވެރިވަމުން އަންނާނެ ކަމުގެ އަލިގަދަ ހެކިތަކެއް ކަމުގައެވެ. ރާއްޖޭގެ ތަރައްޤީއަށް ގިނަގުނަ ކަންތައްތަކެއް އެމް.ޑީ.ޕީ ގެ ސަރުކާރުން ކުރަމުންދާ މަންޒަރު ތައް ފެނުނެވެ. ހިކުމަތްތެރި ތޫނުފިލި ލީޑަރެއް ގައުމު ހިންގަވަމުންގެންދަވާ ކުޅަދާނަކަމެވެ. އެމް.ޑީ.ޕީ އަކީ ވިސްނުންތެރި ހިކުމަތްތެރި ސިޔާސީ ޕާޓީއެއްކަން މިއަދު ދިވެހި ރައްޔިތުން ގަބޫލުކޮށްފިއެވެ. މިކަމުގެ އަލިގަދަ ހެއްކަކީ ދިވެހިރައްޔިތުންގެ ތެރެއިން 95،224 (ނުވަދިހަ ފަސްހާސް ދުއިސައްތަ ސައުވީސް) މީހުން ރައީސް ނަޝީދު އަށް އާއެކޭ ބުނުމެވެ.\n30 އަހަރުގެ ވެރިކަން ދިވެހިން ބަދަލުކުރީ ދިވެހިންގެ ގިނަބަޔަކަށް މައުމޫނުގެ ވެރިކަމުގައި ލިބެމުންދިޔަ އެތައްހާސް އުދަގުލަކާއި ވޭނެއް ތަޙައްމަލު ނުކުރެވިގެން ކަމާމެދަކު ޝައްކެއްވެސް ނުކުރާނެއެވެ. މައުމޫނާއި މައުމޫނުގެ އާއިލާއިން ގަބޫލުކުރާގޮތުގައި ނުވަތަ ހީވެފައި އޮންނަނީ ވެރިކަމަކީ އަބަދުވެސް އެއާއިލާގެ ތެރޭގައި އޮންނަންޖެހޭ އެއްޗެއްގެ ގޮތުގައެވެ. ނަމަވެސް ސިކުޑީގެ ހަމަ ބާރުލިބިފައިވާ ހަމަވިސްނޭ މީހުން ގަބޫލުކުރާގޮތުގައި ކޮންމެ ކަމެއްގައިވެސް ޙައްދެއް އޮވެއެވެ. އެގޮތުން ވެރިކަމުގައި ވެސް ވަކި ޙައްދެއް އޮވެއެވެ. އެކަން ގަބޫލުކުރާ މީހުން ގާނޫނުއަސާސީގައި ވެރިކަމުގެ ދައުރު5އަހަރުގެ\nއެމް.ޑީ.ޕީ އަކީ މިއަދު ދިވެހި ގައުމުގައި އޮތް އެންމެ ބިޔަ އެންމެ ބައިބޯ ޕާރޓިއެވެ. ދިވެހި ރާއްޖޭގެ ވެރިކަމުގަ ތިބެ ދިވެހި ރައްޔިތުންނަށް ގިނަގުނަ ތަރައްގީގެ މަޝްރޫޢުތަކެއް ޤައުމުގެ އެކި ކަންކޮޅުތަކުގައި ރުކުރުވާލި ކުޅަދާނަ ސިޔާސީ ޕާޓީއަކީ އެމް.ޑީ.ޕީ އެވެ. ދިގު 30 އަހަރައްފަހު ދިވެހި ރައްޔިތުންގެ އުންމީދުތަކާއެކު ވެރިކަމަށް އައި އެމް.ޑީ.ޕީ މިވަނީ ރައްޔިތުންގެނައި ބަދަލުގެ ފޮނި މީރުކަން ދިވެހި ރައްޔިތުންގެ އަރުތެރޭގައި ލައްވާދީފައެވެ. ދިވެހި ތާރީހުގައި މިގައުމުގެ ތަރައްޤީއަށް އެންމެ3އަހަރުތެރޭ މިހާ ގިނަގުނަ ހިދުމަތްތަކެއް ކޮށްދިން ލީޑަރަކު މުޙައްމަދު ނަޝީދު ނޫނި ފެންނާކަށްނެތެވެ. އެކަން ނިމިގެއްދިޔަ އިންތިހާބުގެ ފުރަތަމަ ބުރުން ދިވެހި ރައްޔިތުން ގެ 95،224 މީހުން އާއެކޭ ބުނި ސަބަބުން ދިވެހިން ރައްޔިތުން މިއަދު ބޭނުންވާ ގޮތް މިދަނީ ފެންނާށެވެ.\nރައީސް ނަޝީދު ގެ3އަހަރަށް ނަޒަރު ހިންގާލާއިރު ދިވެހި ރައްޔިތުން މިއަދު ޤަބޫލުކުރާ އެންމެ ބޮޑު ހަޤީޤަތަކީ ބިންހިއްކުމާ ބަނދަރު ހެދުމުގައި އެމްޑީޕީ ސަރުކާރު ވަރެއް ނެތްކަމެވެ. ކުޅުދުއްފުއްޓާ، ދިއްދޫއާއި، ހިންނަވަރާއި، ވެލިދޫ އާއި ތުޅައިދޫގެ ބިން ހިއްކާފައިވަނީ ކުޑަ ދުވަސްކޮޅެއްގެ ތެރޭގައެވެ. ގުޅިފަޅާއި ތިމަރަފުށީގެ ބިން ހިއްކާފައިވުމުން ރައްޔިތުންތިބީ ސަރުކާރާމެދު އުންމީދުއާވެ ހިނިތުންވެފައެވެ. 2008 ނޮވެމްބަރ މަހުންފެށިގެން ބަގާވަތް ކުރުމާއި ހަމައަށް މި ސަރުކާރުން 44 ރަށައްވުރެ ގިނަ ރައްތަކުގެ ބަނދަރު ހަދާ އެރައްތަކުގެ އަހުލުވެރިން ޒަމާނުއްސުރެ ލަފައި ފޭބުމަށް އުފަލަން ޖެހުނު ތަކުލީފުތަކަށްވަނީ ނިމުން ގެނުވާފައެވެ. މިއަދު އަޅުގަނޑުމެން މިތިބީ މި ފަސޭހަތަކާއެކު ގެނެވުނު ބަދަލާމެދު ފަޚުރުވެރިވެފައެވެ.\nވެރިކަމުގެ ފުރަތަމަ3އަހަރު ބަގާވަތް ކުރުމާއި ހަމައަށް 16 ރަށައްވުރެ ގިނަ ރައްތަކުގެ ނަރުދަމާގެ ނިޒާމު ޤާއިމްކޮށް މުޅީން ނިމިފައިވާއި ވާއިރު އެތައް ރަށެއްގައި މަސައްކަތް ކުރެވެމުންނެވެ. ދިގު 30 އަހަރުން މި ގައުމުގަ އެންމެ 8 ނަރުދަމާ ގާއިމް ކޮށްދީފައިވުމާއި މި ސަރުކާރުގެ މިކުޑަ ދުވަސްކޮޅުތެރޭ ގާއިމްކޮށްދިން ނަރުދަމާއާ ސާފު ބޯފެން ފޯރުކޮށްދިނުމުގެ މަޝްރޫއުތައް ނުބައްދަލެވެ. މިކަމުން އަޅުގަނޑުމެންނަށް ފެންނަ ބޮޑު މަންޒަރު ސާފުވެފަ އުޖާލާއެވެ. އަޅުގަނޑުމެން މިތިބީ އަޅުގަނޑުމެންގެ ރަށްތަކަށް މި ހިދުމަތްތަށް ލިބޭނެ ދުވަހެއްގެ އިންތިޒާރުގައެވެ. ކުރިޔަށް މިއޮތް5އަހަރު ނިމޭއިރު މި ހިދުމަތްތަށް އަޅުގަނޑުމެނަށް ލިބޭނެކަމާމެދު އަޅުގަނޑުމެން އަދަކު ޝައްކެއް ނުކުރަމެވެ. އެކަން ކުރެވޭނީ ހަމަ އެކަނި އެމްޑީޕީ ގެ ސަރުކާރެއް ގާ ކަން ހިތުގެ އެންމެ ފުންމިނުން ގަބޫލް ކުރައްޖެހެ އެވެ.\nއަތްފޯރާފަށުގައި ބޯހިޔާވަހިކަން ފޯރުވައިދިނުމަށް ރައީސް ނަޝީދު ކުރައްވަމުންގެންދެވި މަސައްކަތްތަކުން އެކަނިވެސް ރަށު ތަރައްގީ ރަށަށް ލިބި އެތައް ބަޔަކަށް ގެދޮރުގެ ދަތިކަން ފިލައިގެންދާނެކަމާމެދު ޝައްކެއް ނެތެވެ. ހދ.ކުޅުދުއްފުއްޓާއި ނ. މަނަދޫއާ ޅ. ނައިފަރުގައި ރޯހައުސް އޭރު ވަނީ އަޅަންފަށާފައެވެ. އަދި ހުވަދުއަތޮޅު ކޮލަމާފުށްޓާ ތިނަދޫ އާއި މުޅި ރާއްޖެތެރޭގެ އެކި ކަންކޮޅުތަކުގައި ފްލެޓް އިމާރާތްކުރުމުގެ އަމަލީ މަސައްކަތް ދިޔައީ ކުރިއަށެވެ. އަދި މާލޭގެ ގާކޮށި ސަރަހައްދުގައާއި އަރަބިއްޔާ ސްކޫލް ކުރިން ހުރި ބިމުގައި ފްލެޓް އޮއްތަކުން ގަސްފަޅާ އަރާ އަރަފޯދޭތަން އެހުރީ ފެންނާންށެވެ. އަދި ޓީޗަރުންނަށް އަޅާދޭ ފްލެޓްގެ މަސައްކަތްވެސް އެހެރީ ފެންނާށެވެ. މީގެ އިތުރުން ހުޅުމާލޭގައި ހަދާ 1000 ހައުސިންގ ޔުނިޓްގެ މަސައްކަތް ބާރު ދުވެލީގައި ދިޔައީ ކުރިއަށެވެ. ކޮރަލްވިލް މަޝްރޫއުގެ ދަށުން ބައެއް ފްލެޓްތަކަށް މީހުންވަދެ ނިމުނު އިރު ގިނަ ފްލެޓް ތަކެއް ހުރީ ނިމުމުގެ މަގުމަތީގައެވެ. ގެދޮރު ކުއްޔަށް ރައްޔަތުން ކުރަމުން ދާ ބޮޑު ހޭދަ ކުޑަވެގެން ދާން ދެން މާ ގިނަ ދުވަހެއް ނެތެވެ. ފްލެޓް ދޮންބެ މުޅި ރާއްޖެއަށް ޖެހިފައިވާ ގެދޮރުގެ ދަތިކަމުން އަޅުގަނޑުމެން ސަލާމަތްކޮށްދެނީއެވެ. އުފާވެރިކަމުގެ ކޮޅެއްވެސް ނެތެވެ. އަމިއްލަ އެދުމެއްނެތި ރައްޔިތުންނަށްޓަކާ މުޙައްމަދު ނަޝީދު ކުރައްވަމުން ތިޔަ ގެންދަވާ މަސައްކަތް އަޅުގަނޑުމެން ޝުކުރުވެރިކަމާއެކު ބަލައިގަންނަމެވެ.\nމީގެ އިތުރުން ދިވެހި ރައްޔިތުން ރަށުބަންދުން ފިލުވާލަދިނުމަށް ރާއްޖޭގެ އެކި އެކި ޕްރޮވިންސްތަކުގައި މިސަރުކާރުން ފެއްޓެވި ދަތުރުފަތުރު ކުރުމުގެ ނިޒާމު މިއަދު އެތައްހާސް ރައްޔިތުންނެއް ބޭނުންކުރަމުންދާ ކަމީ މިނިޒާމް ރައްޔިތުން ބަލައިގެންފިކަމުގެ ވަރުގަދަ ހެއްކެކެވެ. ކުރިޔަށް އޮތް މަދު އަހަރުތަކަކީ މިނިޒާމުގެ ހިދުމަތް މުޅިރާއްޖެއަށް ފުރިހަމައަށް ލިބި އަތްފޯރާ ފަށުގައި ދަތުރުފަތުރުގެ ހިދުމަތް މުޅިރާއްޖެއަށް ލިބިގެންދާނެ ދުވަސްތަކެކެވެ. ކުރިން އަޅުގަނޑުމެން 1500 ރުފިޔާ ހޭދަކޮށް އަތްމަތި ހުސްކޮށްލާފައި ޑޮކްޓަރަށް ދައްކަން ދިޔަ ހިތި ދުވަސްތަކަށް ރައީސް ނަޝީދު މިވަނީ ނިމުން ގެނުވާފައެވެ. މިއަދު 20 ރުފިޔާއަށް، ކުރިން ކުރި ދަތުރުތަކުގެ ހަރަދު މިވަނީ ކުޑަކުރެވިފައެވެ. އެއީ މިސަރުކާރުގެ އޯގާތެރިކަމުން ރައްޔިތުންނަށް ލިބިގެންދިޔަ ހިދުމަތެކެވެ. މިއަދު ފަސޭހަކަމާއެކު އެއްރަށުން އަނެއްރަށަށް ހަރަދުކުޑަކޮށް ދަތުރުކުރެވޭއިރު ކުރިޔަށް އޮތް ދުވަސްތަކުގައި މި ހިދުމަތް ދާއިމީވެ ފުރިހަމަވެގެން ދިއުމަކީ އަޅުގަނޑުމެން ކުރާއުންމީދެވެ. އުންމީދުތައް ހަގީގަތަކަށްވާނެ ކަމާމެދު ދެބަސްވެވޭނެ ޖާގައެއް މިއަދަކުނެތެވެ.\nބޭސްފަރުވާއަށް ސަލާމް ޖެހުން ނިމުމަކަށް ގެނައުމަށް މި ސަރުކާރުންފެށި މަޝްރޫއުގެ ދަށުން މިވަނީ ރާއްޖޭގެ ކޮންމެ5ރައްޔިތަކުން 1 ރައްޔިތަކު ހެލްތް އިންސުއަރެންސް ކުރެވިފައެވެ. ސަރުކާރުގެ އަމާޒަކީ ބޭސް ސިޓީއަށް ސަލާމް ޖެހުމުގެ ސަގާފަތް ނިމުމަކަށް ގެނުއުންކަމަކަށްވާއިރު މި މަގުސަދު ކުރިޔަށްއޮތް އަހަރުތެރޭ އެކީ އެކަށްޗަށް ހާޞިލްވެ ފުރިހަމަވެގެންދާނެއެވެ. ސަރުކާރުގެ އަމާޒަކީ 1 ޖެނުއަރީ 2011 ގައި ހުރިހާ ދިވެހި ރައްޔަތުން މަދަނައިގާ ޖެއްސުމެވެ. އެކަން ފުރިހަމަޔަށް ކުރެއްވިއެވެ. މީގެ އިތުރުން 65 އަހަރުންމަތީގެ މީހުންނަށް ކޮންމެ މަހަކު 2000 ރުފިޔާއާއި ހިލޭ ބޭސްފަރުވާކުރެވޭނޭ ގޮތާއި، ހާއްސަ އެހީއަށް ބޭނުންވާ މީހުންނަށް އެއްވެސް ހަރަދަކާނުލާ ބޭސް ފަރުވާ ކުރެވޭނެ އިންތިޒާމު ވަނީ ރައީސް ނަޝީދުގެ ސަރުކާރުން ހަމަ ޖައްސައިދީފައެވެ. އަދި އެކަނިވެރި މައިންނަށް ފައިސާގެ އެހީ ސަރުކާރުން ވެދެމުންގެންދާއިރު، ކަރަންޓްބިލް ދެއްކޭނެ ގޮތެއްނެތް ފަރާތްތަކަށްވެސް ސަރުކާރުންގެންދަނީ މާލީ އިނާޔަތްތަށް ދެއްވަމުންނެވެ. މިނޫނަސް އެތައް އެތައް ލާބަހުރި ކަންތައްތަކެއް ރައީސް ނަޝީދުގެ ސަރުކާރުން ރައްޔިތުންނަށްޓަކަ ދިޔައީ ކޮއްދެއްވަމުންވެ. މިއިން ދުވަހަކުވެސް ރާއްޖެ ދެކެފައިނުވާ ތަރައްޤީގެ ބޮޑެތި މަޝްރޫޢުތައް އޭރު ހުރީ ފެށިފައެވެ.\nއިދިކޮޅު ފަރާތްތަށް އާޝޯހުވެ ތަލިން ކުޅުހިކޭ ވަރުގެ ކޮންވެންޝަން ސެންޓަރެއް އެންމެ 8 މަސް ދުވަހުން އައްޑޫ ސިޓިގައި ޤާއިމްކޮށްދިނެވެ. މިއީ މުޅި ސައުތު އޭޝިއާ ގަވެސް ނެތް ފެންވަރުގެ ރީތި ހިތްގައިމު ކޮންވެންޝަން ސެންޓަރެކެވެ. ވެރިރަށް މާލޭ ގައި ނޫނީ ނުކުރެވޭނޭކަމަށް ހީކޮށްގެން ތިބި ކިތަންމެ ކިތަންމެކަމެއް އަޅުގަނޑުމެން ފަދަ ރައްފުށުގެ ރައްތަކުގައި އެދަނީ ކުރެވެމުންނެވެ. އައްޑޫގެ ބޮޑެތި މަގުތަކުގައި ތާރުއަޅާ ނަރުދަމާ ނިޒާމު ގާއިމް ކޮށްދިފައިވާ އިރު، ކުޅުދުއްފުއްޓާ ފުވައްމުލަކުގެ މަގު ހެދުމުގެ މަސައްކަތްވެސް ވަނީ ފައްޓަވައި ދެއްވާފައެވެ.\nހުވަފެނުން ނޫނީ ނުފެންނާނެކަމަށް ފުވައްމުލަކު ރައްޔަތުން ހީކުރަމުން އައި އެއާޕޯޓް ނިންމާލީ ފެންތައްޓެއް ބޯލާހާ ފަސޭހަކަމާއެކުގައެވެ. ފުވައްމުލަކު އެއާޕޯޓް ހުޅުވުނު އިރު ތިމަފުށީގައި އެއާޕޯޓެއް އެޅުމަށް ވަނީ ބިންހިއްކިފައެވެ. އަދި ދަރަވަންދޫގައި ވަނީ އެއާޕޯޓް އަޅާ ނިންމާ ފައެވެ. މި ދެ އެއާޕޯޓްގެ މަސައްކަތްވެސް ނިމި ރައްޔަތުންނަށް ލުއި ފަސޭހަތަކެއް ލިބެމުންދާ ކަމީ މިއަދު ދިވެހިން ޝައްކުކުރާ ކަންކަމެއް ނޫނެވެ. ދިގު 30 އަހަރުން މިގައުމުގައި އެޅުނީ އެންމެ3އެއާޕޯޓެވެ.\nކާބޯތަކެތީގެ އަގު އަތްފޯރާ ފަށަށް ގެނައުމަށްޓަކައި ޕީޕީއެމް އަށް ނިސްބަތްވާ މެންބަރުންތަކެއް މަޖިލިސް ހުއްޓުވަމުން ގެންދަނިކޮށް ސިފައިންލައްވާ އެމީހުން ބޭރުކޮށް ސަރުކާރުންވަނީ ކާބޯތަކެތީގެ ވަރަށް ގިނަ ބާވަތްތަކުން ޑިއުޓީ ކަނޑާލަ ދިނުމަށްޓަކައި ބިލެއް މަޖިލީހަށް ހުށައެޅިއެވެ. މަޖިލިސް ނުހުއްޓުވާ ކުރިއަށް ގެއްދިޔަނަމަ އަދި ބަޣާވަތް ކޮށް ސަރުކާރު ވައްޓައިނުލިނަމަ ކާބޯތަކެތީގެ އަގު އަތްފޯރާ ފަށަށް ތިރިވެގެން ދާނެއެވެ. މީގެ އިތުރުން މިހާރުވެސް އައްޑޫ ސިޓީ އާއި ކުޅުދުއްފުށި ބަނދަރަށް ބާލާ މުދަލުގެ ޑިއުޓީއިން 30 ޕަސަންޓް ރައީސް ނަޝީދު ގެ ސަރުކާރުން މާފު ކޮށްދީފައިވާތީ އެސަރަހައްދުތަކުގައި ގިނަ ބާވަތްތަކުގެ މުދަލުގެ އަގު ހެޔޮކަން ގިނަބަޔަކު ފާހަގަކުރެއެވެ.\nމި ހުރިހާކަމެއް ސަރުކާރުން ކޮއްދެއްވަމުންގެންދަވަނި ކޮށް، ބަޣާވަތެއް ކޮށް ސަރުކާރު ވައްޓާލީ ރައީސް ނަޝީދު ގެ ސަރުކާރުގައި ރައްޔިތުންނަށް ކޮށްދެއްވަމުން ގެންދިޔަ، ހަލުވި ސްޕީޑް ގެ ލާބަޔާ މައްފާ އަށް ކެއްނުކުރެވިގެއް އަދި ދުވަހަކުވެސް މައުމޫން އަދި އެ ބޭފުޅާ ގެ ޢާއިލާ އަށް ވެރި ކަން ނުލިބޭނެ ކަމުގެ ދިވެހި ޖައްވުން ފެންނަމުން ދާތީ އެވެ. ހަނދާންކުރަންވީކަމެއް އެބައޮތެވެ. އެއީ ކަނުންނަކަށް ނުފެންނާނޭކަމެވެ. ބީރުންނަކަށް އަޑު ނީވޭނޭކަމެވެ. އަދު ގައުމުން ފެނަނަމުން ދިޔައީ ހަގީގަތެވެ. ސަރުކާރުން ހިންގެވި ތަރައްޤީޤެ މަޝްރޫޢުތަށް އިތުރުވެ ރައްޔިތުންގެ ތާޢީދު ސަރުކާރަށް އިތުރުވާވަރަކަށް އިދިކޮޅު ފަރާތްތަކުން މެދުކެނޑުމެއްނެތި ގެންދިޔައީ ސަރުކާރަށް މަލާމާތްކޮށް ފުރައްސާރަކުރަމުންނެވެ. ރައީސް ނަޝީދުގެ ސަރުކާރުން ރައްޔިތުންނަށް އެއްވެސް ކަމެއްކޮށްނުދޭކަމަށްބުނެ ފާޑުކިޔަމުންނެވެ. ނަމަވެސް ގައުމުގައި ތިބީ ހުސް ކަނުންކަމަށް މި ބައިމީހުން ހީކުރިޔަސް އެހެނެއް އެކަންވާކަށްނެތެވެ. ގައުމުގެ4ބިތުން ތަރައްގީގެ ބޮޑެތި މަޝްރޫއުތައް ކުރިޔަށްދާތަން ދިވެހިރައްޔަތުންނަށް ފެނިއްޖެއެވެ. ޤަބޫލުކުރަންޖެހޭނޭ އެންމެ ބޮޑު ހަގީގަތަކީ ތަރައްޤީގެ ސްޕީޑްގައި މައުމޫނުގެ ސަރުކާރު ދުވަންޖެހޭނީ އެމް.ޑީ.ޕީ ސަރުކާރުގެ ފަހަތުންކަމެވެ. ފެންނަމުން ދިޔައީ މި ބޮޑު މަންޒަރެވެ.


Saudi rasgefaanuge Hajj hadhiya 72 qaumakah - The Press\nސައުދީ ރަސްގެފާނުގެ ޙައްޖު ހަދިޔާ 72 ގައުމަކަށް!\nއައިޝާ ރީމާ 14 July 2019, 12:11\nމާތްވެގެންވާ މުޤައްދަސް ދެ މިސްކިތުގެ ބެލެހެއްޓުންތެރިޔާގެ ހައިސިއްޔަތުން، ސައުދީގެ ސަލްމާން ރަސްގެފާނު ދެއްވާ ޙައްޖު ދަތުރު ދުނިޔޭގެ އެކި ކަންކޮޅުތަކުން 72 ގައުމަކުން 1300 މީހަކަށް ދިނުމަށް އަމުރުކުރައްވައިފިއެވެ.\nމިއީ ގެސްޓްސް ޕްރޮގްރާމް ފޮ ޙައްޖު އެންޑް އުމްރާ މަޝްރޫއުގެ ދަށުން ކުރެއްވި އަމުރުފުޅެއްކަމަށް މައުލޫމާތު ލިބެއެވެ.\nސައުދީގެ އިސްލާމިކް އެފެއާޒް، ދައުވާ އެންޑް ގައިޑަންސް މިނިސްޓަރު ޝައިހު ޢަބްދުލްއާތިފު އަލް ޝައިހު ވިދާޅުވީ، މިއީ މުސްލިމުންގެ މަސްލަހަތު ހިމާޔަތް ކުރުމަށް ސައުދީން ކުރާ މަސައްކަތްތަކުގެ ހެއްކެއް ކަމަށެވެ. ޝައިހު ޢަބްދުލްއާތިފު އަލް ޝައިހު އަކީ ގެސްޓްސް ޕްރޮގްރާމް ފޮ ޙައްޖު އެންޑް އުމްރާ މަޝްރޫއުގެ ޖެނެރަލް ސުޕަވައިޒަރުވެސްމެއެވެ.\nމީގެ އިތުރުން ސައުދީގެ ސަލްމާން ރަސްގެފާނު ވަނީ، ފަލަސްޠީނުގެ ޝަހީދުންގެ އާއިލާތަކުން 1000 މީހަކަށް މިއަހަރުގެ ޙައްޖުގެ އަޅުކަން އަދާކުރުމަށްވެސް ދައުވަތު ދެއްވާފައެވެ. މި މެންބަރުން ސައުދީގައި ތިބޭނީ ރަސްގެފާނުގެ މެހެމާނުންގެ ގޮތުގައެވެ.\nސައުދީ އަރަބިއްޔާއިން ވަނީ ޙައްޖުގެ އަޅުކަމާ ގުޅުންހުރި ކަންކަމާ، ޙައްޖުގެ އަޅުކަން އަދާކުރުމަށް ސައުދީއަށް ގޮސް ތިބޭ ތިބުމުގައި އެއްވެސް ކަމެއް ސިޔާސީ ނުކުރުމަށް ގޮވާލައްވާފައެވެ.\nއިތުރު ލިޔުންތައް ހައްޖު ދީން ދުނިޔެ


ގެތައް އިޞްލާޙުކުރުމަށް 40 ނަސޭހަތް (40) – DhiSalafiyyah\nގެތައް އިޞްލާޙުކުރުމަށް 40 ނަސޭހަތް (40)\n14/09/2014 އަދަބާއި އަޚްލާޤު, ތަރުބިއްޔަތުއަލް އުޚްތު އުންމު ޢަބްދިﷲ\n23 ވަނަ ނަސޭހަތް: ގޭގެ އަހުލުންނާ ރީތި ގޮތުގައި މުޢާމަލާތްކޮށް ސަމާސާކުރުން\nއަނބިމީހާއާއި ދަރިންނާމެދު ރިވެތި ގޮތުގައި މުޢާމަލާތްކުރުމަކީ ގޭގައި އުފާވެރިކަމާއި އެކުވެރިކަމުގެ މާހައުލެއް އުފެދުމުގެ ސަބަބެކެވެ. ހަމައެފަދައިން ބިކުރުވެރި އަންހެނަކާ ކައިވެނި ބައްލަވައިގަތުމަށް ޖާބިރުގެފާނަށް ރަސޫލުﷲ صلى الله عليه وسلم ނަސޭހަތްތެރިވެ އެކަމަށް ބާރުއަޅުއްވަމުން ޙަދީޘްކުރެއްވިއެވެ.\n«فَهَلَّا جَارِيَةً تُلاَعِبُهَا وَتُلاَعِبُكَ، وَتُضَاحِكُهَا وَتُضَاحِكُكَ» [رواه البخاري]\nމާނައީ: “ފަހެ، ހަގު (ބިކުރުވެރި) އަންހެން ކުއްޖަކާ ކައިވެނި ބައްލަވައި ނުގެންނެވީ ކީއްވެ ހެއްޔެވެ؟ އެއީ އެކުއްޖާއާއެކު ތިބާ ކުޅެ، އަދި އެކުއްޖާ ތިބާއާއެކު ކުޅުމަށެވެ. އަދި ތިބާ އެކުއްޖާ ހެއްވާ، އަދި އެކުއްޖާ ތިބާ ހެއްވުމަށެވެ.”\n«كُلُّ شَيْءٍ لَيْسَ فِيهِ ذِكْرُ اللهِ فَهُوَ لَهْوٌ وَلَعِبٌ إِلَّا أَرْبَع، مُلَاعَبَةُ الرَّجُلِ امْرَأَتَهُ…» [رواه النسائي]\nމާނައީ: “ހަތަރުކަމެއް ފިޔަވާ، ﷲގެ ޛިކުރު ކުރުން އެކަމުގައި ނުހިމެނޭ ކޮންމެ ކަމެއްވަނީ ފަހެ، ފޫހިފިލުވުމެއްކަމުގައްޔާއި ކުޅިވަރެއްކަމުގައެވެ. (އޭގެ ތެރެއިން އެއްކަމަކީ) އެއީ ފިރިހެނާ އޭނާގެ އަނބިމީހާއާއެކު ކުޅުމެވެ…”\nރަސޫލުﷲ صلى الله عليه وسلم އެކަލޭގެފާނުގެ އަނބިކަނބަލުން ޢާއިޝާ رضي الله عنها އާއެކު ފެންވަރުއްވާއިރު، އެކަމަނާއާއި އޯގާތެރިކޮށް ހިއްތަވައެވެ. އެއީ އެކަމަނާ ވިދާޅުވެފައިވާ ފަދައިންނެވެ.\n«كُنْتُ أَغْتَسِلُ أَنَا وَرَسُولُ اللهِ صَلَّى اللهُ عَلَيْهِ وَسَلَّمَ مِنْ إِنَاءٍ بَيْنِي وَبَيْنَهُ وَاحِدٍ، فَيُبَادِرُنِي حَتَّى أَقُولَ: دَعْ لِي، دَعْ لِي. قَالَتْ: وَهُمَا جُنُبَانِ» [رواه مسلم]\nމާނައީ: “އެކަމަނާ ވިދާޅުވިއެވެ. ތިމަންކަމަނާއާއި ރަސޫލުﷲ صلى الله عليه وسلم ގެ ދެމެދުގައިވާ ކަންވާރަކުން ތިމަންކަމަނާއާއި އެކަލޭގެފާނު ހިނައިވަޑައިގަންނަވަމެވެ. ތިމަންކަމަނާއަށްޓަކައިވެސް (ފެންފޮދެއް)ބަހައްޓަވާށޭ، ބަހައްޓަވާށޭ ވިދާޅުވާ މިންވަރަށް، އެކަލޭގެފާނު ތިމަންކަމަނާއަށްވުރެ އަވަސްކުރައްވައެވެ. އެކަމަނާ ވިދާޅުވިއެވެ. އެއީ ތިމަންކަމަނާއާއި އެކަލޭގެފާނު ޖުނުބުވެރި ޙާލުގައިވަނިކޮށެވެ.”\nރަސޫލުﷲ صلى الله عليه وسلم ކުޑަކުދިންނަށް އޯގާތެރިކޮށް ހިއްތަވާ ވާހަކައަކީ މިތާ އަލުން ޛިކުރުކުރާވަރަށްވުރެ މަޝްހޫރު ވާހަކަތަކެކެވެ. އިސްވެ ދެންނެވިފައިވާ ފަދައިން އަލްޙަސަންގެފާނާއި އަލްޙުސައިންގެފާނަށް ވަރަށް ގިނައިން އެކަލޭގެފާނު އޯގާރެތިކޮށް ހިއްތަވައެވެ. އެކަލޭގެފާނު ދަތުރުފުޅަކުން އެނބުރިވަޑައިގަންނަވާއިރު އެކަލޭގެފާނަށް އިސްތިޤްބާލުކުރުމަށް ކުޑަކުދިންތައް އުފަލުން ދާކަމީ މިކަމުގެ ހެއްކެކެވެ. އަންނަނިވި ޞަޙީޙް ޙަދީޘްގައިވާ ފަދައިންނެވެ.\n«كَانَ رَسُولُ اللهِ صَلَّى اللهُ عَلَيْهِ وَسَلَّمَ إِذَا قَدِمَ مِنْ سَفَرٍ تُلُقِّيَ بِصِبْيَانِ أَهْلِ بَيْتِهِ» [رواه مسلم]\nމާނައީ: “ރަސޫލުﷲ صلى الله عليه وسلم ދަތުރުފުޅަކުން އެނބުރި ވަޑައިގަންނަވާ ހިނދު އެކަލޭގެފާނުގެ ގޭގެ އަހުލުންގެ ތުއްޕުޅު ބޭފުޅުން އެކަލޭގެފާނާ ބައްދަލުކުރުމަށްޓަކައި ނުކުމެއެވެ.”\nއެކުދިން އެކަލޭގެފާނުގެ އަރިހަށް ގެންނަވާ ގާތްކޮށް ހައްދަވައެވެ. ޢަބްދުﷲ ބުން ޖަޢުފަރު رضي الله عنه ވިދާޅުވެފައިވާ ފަދައިންނެވެ.\n«كَانَ النَّبِيُّ صَلَّى اللهُ عَلَيْهِ وَسَلَّمَ، إِذَا قَدِمَ مِنْ سَفَرٍ تُلُقِّيَ بِنَا قَالَ فَتُلُقِّيَ بِي وَبِالْحَسَنِ أَوْ بِالْحُسَيْنِ، قَالَ: فَحَمَلَ أَحَدَنَا بَيْنَ يَدَيْهِ وَالْآخَرَ خَلْفَهُ حَتَّى دَخَلْنَا الْمَدِينَةَ» [رواه مسلم]\nމާނައީ: “ނަބިއްޔާ صلى الله عليه وسلم ދަތުރުފުޅަކުން އެނބުރި ވަޑައިގަންނަވާ ހިނދު އެކަލޭގެފާނާއި ބައްދަލުކުރުމަށްޓަކައި ތިމަންމެން ނުކުންނަމެވެ. އަދި ވިދާޅުވިއެވެ. ފަހެ، ތިމަން ކަލޭގެފާނާއި އަލްޙަސަން ނުވަތަ އަލްޙުސައިން އެކަލޭގެފާނާއި ބައްދަލުކުރީމެވެ. ވިދާޅުވިއެވެ. ފަހެ، އެކަލޭގެފާނު ތިމަންމެންގެ ތެރެއިން އެއް ބޭކަލަކު އެކަލޭގެފާނުގެ ދެއަތްޕުޅުން ހިއްޕެވިއެވެ. އަދި އަނެއް ބޭކަލަކު އެކަލޭގެފާނުގެ ބުރަކަށިފުޅުމަތީ މަދީނާއަށް ވަދެވެންދެން އުފުއްލެވިއެވެ.”\nއެގެއެއްގައި ސަމާސާކުރުމާއި އޯގާތެރިކަމާއި އަޅާލުން ނެތް ބައެއް ގެތަކާއި މިކަންކަމާ އަޅާކިޔުއްވާށެވެ. އަދި ދަރިންނަށް ބޮސްދިނުމަކީ ބައްޕަގެ ހައިބަތު ކުޑަވާ ކަމެއްކަމުގައި ދެކޭމީހާ އަންނަނިވި ޙަދީޘް ކިޔުން ހުށްޓެވެ. އަބޫހުރައިރާ رضي الله عنه ގެ އަރިހުން ރިވާވެގެންވެއެވެ.\nقَبَّلَ رَسُولُ اللَّهِ صَلَّى اللهُ عَلَيْهِ وَسَلَّمَ الحَسَنَ بْنَ عَلِيٍّ وَعِنْدَهُ الأَقْرَعُ بْنُ حَابِسٍ التَّمِيمِيُّ جَالِسًا، فَقَالَ الأَقْرَعُ: إِنَّ لِي عَشَرَةً مِنَ الوَلَدِ مَا قَبَّلْتُ مِنْهُمْ أَحَدًا، فَنَظَرَ إِلَيْهِ رَسُولُ اللَّهِ صَلَّى اللهُ عَلَيْهِ وَسَلَّمَ ثُمَّ قَالَ: ((مَنْ لاَ يَرْحَمُ لاَ يُرْحَمُ)) [رواه البخاري]\nމާނައީ: ރަސޫލުﷲ صلى الله عليه وسلم އެކަލޭގެފާނުގެ ކާފަ ދަރިކަލެއްކަމުގައިވާ އަލްޙަސަން ބުން ޢަލީއަށް ބޮސްދެއްވިއެވެ. އެވަޤުތު އަލްޢަޤްރައު ބުން ޙާބިސް އައްތަމީމީ އެތަނުގައި އިންނެވިއެވެ. ފަހެ، އަލްއަޤްރަޢު ދެންނެވިއެވެ. “ހަމަކަށަވަރުން އަޅުގަނޑަށް ދިހަ ދަރީން ލިބިފައިވެއެވެ. ދުވަހަކަވެސް އެތަނުން ކުއްޖަކަށް ބޮސްނުދެމެވެ.” ދެން ރަސޫލުﷲ صلى الله عليه وسلم، އެކަލޭގެފާނާއި ދިމާއަށް ބައްލަވާލައްވާފައި ހަދީޘް ކުރެއްވިއެވެ. “(އެހެން މީހުންނަށް) ރަޙުމު ނުކުރާ މީހަކަށް، ރަޙުމެއް ނުލިބޭނެއެވެ.””


ގާސިމްގެ އާއިލާގެ ކިބައިން އަދުހަމް މައާފަށް އެދިއްޖެ – Dhen.mv\nގާސިމްގެ އާއިލާގެ ކިބައިން އަދުހަމް މައާފަށް އެދިއްޖެ\nޓެކްސީ ޑްރައިވަރު ގާސިމް އިބްރާހިމަށް ވަޅިން ހަމަލާ ދެވުނު ކަމަށާއި އެކަން ކުރެވުނީ މަސްތުގެ ހާލަތުގައި ހުރުމުން ކަމަށް ބުނެ ވާރިސުންގެ ކިބައިން އަދުހަމް މުހައްމަދު މާފަށް އެދިއްޖެ އެވެ.\nއަދުހަމްގެ މައްޗަށް ދައުލަތުން އުފުލާފައިވަނީ ތޫނު އެއްޗެއް ބޭނުންކޮށްގެން ގަސްދުގައި މީހަކު މެރުމުގެ ކުށުގެ ދައުވާއެވެ. މިފަދަ މައްސަލަތަކުގައި މަރަށް މަރު ހިފަން ވާރިސުން ބޭނުންވާ ނަމަ، އަންނާނީ މަރުގެ އަދަބެވެ. ނަމަވެސް ވާރިސުން އެކަން ބޭނުން ނުވާނަމަ، އަންނާނީ އުމުރަށް ޖަލަށްލުމުގެ ހުކުމެކެވެ.\nނަމަވެސް އަދުހަމްއާ އެކު ދައުލަތުން ހެދި އިއުތިރާފްގެ އެއްބަސްވުމުގައިވާ ގޮތުން ވާރިސުން މަރަށް މަރު ހިފަން ބޭނުންނުވާ ހާލަތެއްގައި އަދުހަމަށް ދިނުމަށް ދައުލަތުން ހުށަހަޅާފައިވަނީ 17 އަހަރާއި ހަ މަހުގެ ޖަލު ހުކުމެކެވެ.\n"އަޅުގަނޑު މިއަދު މާފަށް އެދެން، އާއިލާއިން އަޅުގަނޑަށް މާފުކޮށް ދިނުމަށް އެދެން" އަދުހަމް ބުންޏެވެ.\nއަދުހަމް ކުށަށް އިއުތިރާފްވުމާ ގުޅިގެން ގާޒީ މިއަދުގެ އަޑުއެހުން ނިންމަވާލެއްވީ ފަސް ދުވަސް ފަހުން މިމައްސަލައިގައި ޝަރީއަތުގެ މަޖިލިސް ބާއްވާ ހުކުމް ކުރާނެ ކަމަށް އިއުލާންކުރެއްވުމަށްފަހު އެވެ.


Magaamu gai dhemi hunnaanetho ninmana adhi maa avas: Setien\nބާސާގެ ކޯޗް ސެޓިއެން\nއެފްސީ ބާސެލޯނާއިން ބައެއް ނިންމުންތައް ނިންމަން ޖެހޭ ކަމަށާއި އެހެން ނަމަވެސް، ބާސެލޯނާގެ ކޯޗްގެ މަގާމުގައި އޭނާ ދެމިހުންނާނެތޯ ނުވަތަ ނޫންތޯ ނިންމަން އަދި މާއަވަސް ކަމަށް އެ ޓީމުގެ ކޯޗް ކީކޭ ސެޓީއެން ބުނެފި އެވެ.\nބަޔާން މިޔުނިކް އަތުން 8-2 ގެ ތަފާތު ބޮޑުކޮށް ބަލިވެ، ލަދުވެތި ނަތީޖާއަކާ ކުރިމަތިލާން ޖެހުނު ބާސާގެ ޑިފެންޑަރު ޖެރާޑް ޕިކޭ ބުނީ، މިދިޔަ ފަސް އަހަރުތެރޭ ޗެމްޕިއަންސް ލީގުން އެ ޓީމު ކަޓައިގެން ދިޔަ ގޮތުން ބާސާއިން ފިޔަވަޅުތަކެއް އަޅަން ޖެހޭ ކަމަށެވެ.\nޕީކޭގެ ވާހަކަތަކަށް ރިއާޔަތް ކޮށް ސެޓިއެން ބުނީ، ކުލަބަށް ކޮންމެވެސް ކަހަލަ ބަދަލުތަކެއް އަންނަން ޖެހޭ ކަމަށެވެ. އޭނާ ބުނީ އެ ވާހަކަ ދެއްކުމަށް އެންމެ އެކަށީގެންވާ މީހާއަކީ އޭނާ ނޫން ކަމަށް ވެސް ވެދާނެ ކަމަށެވެ.\n"އަހަރެން މިތާނަގައި މި ހޭދަ ކުރީ ހަ މަސް ނުވަތަ އަށް މަސް، ތަކުރާރުކޮށް މިހެން ދިމާވަންޏާ އޭގެއިން ކޮންމެވެސް ކަމެއް ބަދަލު ވާން ޖެހޭނެ،" ރޭ ގެ މެޗަށް ފަހު ވާހަކަ ދައްކަމުން ސެޓިއެން ބުންޏެވެ. "ހަގީގަތަކީ ވަރަށް ބޮޑަށް ހިތްހަމަނުޖެހުން އެބައޮތް، އެކަން ނިމިގެންދާން ޖެހޭނީ ކުރިމަގަށްޓަކައި ފިޔަވަޅުތަކެއް އަޅައިގެން."\nއޭނާ ބުނީ ބާސެލޯނާއަކީ ބޮޑު ކުލަބެއް ކަމަށާއި ބޮޑު ކުލަބަކަށް މިހެން ދިމާވުމުން އިތުރަށް މާޔޫސް ވާނެ ކަމަށެވެ. ޕީކޭ މެން ފަަދަ ކުޅުންތެރިންނަކީ އެ ކުޅުންތެރިންގެ މުޅި އުމުރުން ކުލަބަށްޓަކައި ހޭދަ ކުރި ކުޅުންތެރިން ކަމަށްވުމުން އެ ކުޅުންތެރިންގެ ވާހަކަތައް އެގޮތަށް ހުންނާނެ ކަމަށް ސެޓިއެން ބުންޏެވެ.\n"އަހަރެން ނުވެދާނެ މިވާހަކަ ދެއްކުން އެންމެ ރަނގަޅު މީހާކަމަށް، ބާސާގެ އައިޑެންޓިޓީ ރިކަވާ ކުރަން ޖެހޭ،" ސެޓިއެން ބުންޏެވެ. "މި ޓީމުގައި އޭނާގެ މުޅި އުމުރު ހޭދަ ކުރި ކުޅުންތެރިޔަކު އެގޮތަށް ވާހަކަ ދެއްކީމަ ކޮންމެވެސް ކަމެއް އެބަ ދޭހަ ކޮށްދޭ، ކަންތައްތަކެއް ބަދަލުވާން ޖެހޭ."\n"އަހަރެން ދެމިހުންނާނަންތޯ ނުވަތަ ނޫންތޯ ވިސްނުން އަދި މާ އަވަސް، އޭނާގެ ކުރިމަގާ ބެހޭގޮތުން ދެކެނީ ކިހިނެއްތޯ ސުވާލު ކުރުމުން ސެޓިއެން ބުންޏެވެ. "އެކަން ބިނާ ވަނީ އަހަރެންގެ މައްޗަކަށް ނޫން، މިހާލަތަށް ބެލުމަށް ފަހު ފިޔަވަޅުތައް އަޅައި އަހަރެމެން އެބުރި އަންނަން ޖެހޭ."


ރަސޫލުﷲ ޞައްލަﷲ ޢަލައިހި ވަސައްލަމަދެކެ ލޯބިވުން – shafiu.mv\nApril 22, 2021 މުޙައްމަދު ޝާފިޢު\nقَالَ عُمَرُ رَضِيَ اللهُ عَنْهُ: ياَ رَسُولَ اللهِ، لَأَنْتَ أَحَبَّ إِليَّ مِنْ كُلِّ شَيْءٍ إِلَّا مِنْ نَفْسِي، فَقَالَ النَّبِيُّ صَلَّى اللهُ عَلَيْهِ وَسَلَّمَ: ((لاَ وَالذِّيْ نَفْسِيْ بِيَدِهِ حَتىَّ أَكُونَ أَحَبَّ إِلَيْكَ مِنْ نَفْسِكَ)) فَقَالَ لَهُ عُمَرُ: فَإِنَّهُ الآنَ وَاللهِ لَأَنْتَ أَحَبَّ إِليَّ مِنْ نَفْسِيْ، فَقَالَ النَّبِيُّ صَلَّى اللهُ عَلَيْهِ وَسَلَّمَ: ((الآنَ يَا عُمَرُ))[ البخاري برقم (6632)]. أَيْ الآنَ عَرَفْتَ فَنَطَقْتَ بِمَا يَجِبُ [فتح الباري (11/528).] މާނައީ: ޢުމަރު ރަޟިޔަﷲ ޢަންހު ވިދާޅުވިއެވެ. “އޭ ﷲގެ ރަސޫލާއެވެ. ތިމަންކަލޭގެފާނުގެ ގާތުގައި، އެހެން ހުރިހާ އެއްޗަކަށް ވުރެ ލޮބުވެތިކަން ބޮޑީ ކަލޭގެފާނެވެ. ތިމަންކަލޭގެފާނުގެ އަމިއްލަ ނަފްސު ފިޔަވައެވެ.” ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ”ނޫނެކެވެ. އެފަރާތެއްގެ އަތްޕުޅުގައި ތިމަންކަލޭގެފާނުގެ ނަފްސުވާ ފަރާތް ގަންދެއްވައި ޙަދީޘްކުރައްވަމެވެ. ކަލޭގެފާނުގެ އަމިއްލަ ނަފްސަށް ވުރެ ބޮޑަށް ތިމަންކަލޭގެފާނު ދެކެ ލޯބިވެއްޖައުމަށް ދާންދެނެވެ. (އެބަހީ: އީމާންކަން ފުރިހަމަ ނުވާހުއްޓެވެ.)” ދެން ޢުމަރުގެފާނު ވިދާޅުވިއެވެ. “ﷲ ގަންދީ ބުނަމެވެ. ފަހެ، މިހާރު ތިމަންކަލޭގެފާނުގެ އަމިއްލަ ނަފްސަށް ވުރެވެސް ކަލޭގެފާނު ދެކެ ލޯބިވަމެވެ.” ފަހެ، ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.”މިހާރެވެ. އޭ ޢުމަރުގެފާނެވެ. (އެބަހީ: މިހާރު ރަނގަޅެވެ.)”\nނަބިއްޔާނަބިއްޔާ ދެކެ ލޯބިވުންނަބިއްޔާ ޞައްލަﷲ ޢަލައިހި ވަސައްލަމަލޯބިލޯބިވުން


Afghanistan gai Russia invest kuraane: Taliban\nއަފްޣާނިސްތާންގައި ރަޝިއާ އިންވެސްޓްކުރާނެ: ތާލިބާން\nތާލިބާނުންގެ ތަރުޖަމާން ޒަބީހުﷲ މުޖާހިދު: އަފްޣާންގައި ރަޝިއާ އިންވެސްޓް ކުރާނެ\nއަފްޣާންގައި ތެލާއި ގޭހުގެ އިތުރުން މައުދަނާއި ސިމެންޓި އުފައްދާ ފެކްޓްރީތަކަށް ރަޝިއާ އިންވެސްޓް ކުރާނެ ކަމަށް ތާލިބާން ބުނެފި އެވެ.\nތާލިބާނުންގެ ތަރުޖަމާން ޒަބީހުﷲ މުޖާހިދު ޓްވީޓާގައި ވިދާޅުވެފައިވާ ގޮތުން ރަޝިއާ ސަރުކާރާއެކު އަފްޣާނުން ކުރި މަޝްވަރާތަކުން ހެޔޮ ނަތީޖާ ފެންނާނެ ކަމަށެވެ.\nރަޝިއާގެ އިންވެސްޓަރުން ކާބުލްގައި ބޮޑުވަޒީރުގެ ޑިޕިއުޓީއާ ބައްދަލުކުރި ކަމަށް ތަރުޖަމާން ވިދާޅުވި އެވެ. އޭނާ ވިދާޅުވީ ތެޔޮ ސާފު ކުރުމާއި ގޭސް ބަންދު ކުރުން ފަދަ ސިނާއީ މަސައްކަތްތަކަށް އެއްބަަސްވެވުނު ކަމަށެވެ.\nޒަބީހުﷲ މުޖާހިދު ވިދާޅުވި ގޮތުގައި އަފްޣާނަށް އިންވެސްޓަރުން ގެނައުމަށް ގާނޫންތައް ބަދަލު ކުރާނެ އެވެ. އަދި އަފްޣާނަކީ އިންވެސްޓަރުންނާ ރައްޓެހި މާހައުލަކަށް ހަދާނެ އެވެ.\nއަފްޣާންގައި އިންވެސްޓްކުރާ ގައުމުތަކުން އަފްޣާންގައި ވަކި ގޮތަކަށް ހަރަކާތްތެރިވާން އެދޭ ނަމަ ފުރުސަތު ފަހި ކޮށްދެއްވާނެ ކަމަށް ވެސް ވިދާޅުވި އެވެ. އަދި އިންވެސްޓްމަންޓްތައް ކަވަރުކޮށް ވިޔަފާރިން ފައިދާ ހޯދަން ވެސް ގުޅިގެން މަސައްކަތް ކުރައްވާނެ ކަމަށް ވިދާޅުވި އެވެ.\nތާލިބާނުން އޮގަސްޓް 15، 2021 ގައި އަފްޣާނަށް އަރައިގަނެ ސަރުކާރެއް ގާއިމު ކުރުމުން ދުނިޔޭގެ ވަރަށް ގިނަ ގައުމުތަކުން އަފްޣާންގައި އިންވެސްޓް ކުރަން ހުށަހެޅި އެވެ. އެހެން ނަމަވެސް އިންވެސްޓަރުން ބޭނުންވާ ރައްކާތެރިކަން ކަށަވަރުކޮށް ދިނުމުގައި ތާލިބާނުން އަދި ވެސް އުޅެނީ އެކަން ނުވެގެންނެވެ.\nއަފްޣާންގައި އިންވެސްޓް ކުރާނެ ކަމަށް އެންމެ ފުރަތަމަ ބުނި ގައުމުތަކުގެ ތެރޭގައި ޗައިނާ އާއި ރަޝިއާ އަދި ތުރުކީ ހިމެނެ އެވެ.\nތުރުކީ އާއި ގަތަރު ގުޅިގެން ކާބުލް އެއާޕޯޓް ހިންގަން މިހާރު ވަނީ މަސައްކަތް ފަށާފަ އެވެ.\nޗައިނާ ރަޝިޔާ އަފްޣާނިސްތާން + މެދު އިރުމަތި ތާލިބާން


Yameen ge maru: Heki bas nagan konme hafthaa aku aduehumeh bavvanee\nޔާމީން މަރާލި މައްސަލައިގައި ދައުވާ ލިބޭ އިސްމާއިލް ރަޝީދު މީގެކުރިން ކްރިމިނަލް ކޯޓަށް ވައްދަނީ: ހަފުތާއަކު އަޑުއެހުމެއް ބާއްވަން ވަނީ ނިންމާފަ -- އަވަސް ފޮޓޯ: އަހުމަދު ޝުރާއު\nރަހުމްކުޑަ ގޮތަކަށް މަރާލާފައިވާ ބްލޮގަރު ޔާމީން ރަޝީދުގެ މަރުގެ މައްސަލާގެ ޝަރީއަތުގެ މަރުހަލާ މިއަދު ފަށައި ހެކި ބަސް ނަގަން އަޑުއެހުންތައް ތާވަލުކޮށްފި އެވެ.\nމައްސަލާގެ އަޑުއެހުންތައް ކުރިން ގެންދިޔައީ ސިއްރުންނެވެ. ނަމަވެސް މައްސަލަ ބައްލަވާ ގާޒީ ބަދަލުވުމާއެކު އަޑުއެހުންތައް ހުޅުވާލި އެވެ. މީގެކުރިން ހުޅުވާލައިގެން ދެ އަޑުއެހުމެއް ކުރިއަށް ގެންދިޔަ އެވެ. އެއީ އިބްތިދާއީ މަރުހަލާގެ ދެ އަޑުއެހުމެކެވެ. މިހާރު މައްސަލަ ބައްލަވަނީ ގާޒީ އަލީ ރަޝީދު ހުސެއިންނެވެ.\nމިއަދު މެންދުރުފަހު މި މައްސަލާގެ ޝަރީއަތުގެ މަރުހަލާގެ ފުރަތަމަ އަޑުއެހުން ބޭއްވި އެވެ. އެ އަޑުއެހުމުގައި ދައުލަތުންނާއި ދައުވާ ލިބޭ ހަ މީހުންގެ ފަރާތުން ވަނީ އިބްތިދާއީ ބަޔާން އިއްވާފަ އެވެ. ދައުލަތުން ވަނީ ހަ މީހުންގެ މައްޗަށް ވެސް ކުށް ސާބިތުކުރުމަށް ހެކި ހުށަހަޅާފައިވާކަން ފާހަގަކޮށްފަ އެވެ. މި މައްސަލާގައި 34 ޝަފަވީ ހެއްކެއް ދައުލަތުން ހުށަހަޅާފައިވެ އެވެ. އޭގެ ތެރޭގައި ސިއްރު ހެކިން ވެސް ހިމެނެ އެވެ.\nއިބްތިދާއީ ބަޔާން އިއްވަމުން ހަ މީހުންގެ ވަކީލުން ވެސް ވަނީ އެމީހުންގެ މައްޗަށް ކުށް ސާބިތު ކުރެވޭނެ ހެއްކެއް ނެތްކަން ފާހަގަކޮށްފަ އެވެ. ތޫނު އެއްޗެއް ބޭނުންކޮށްގެން މީހަކު މަރާލުމުގެ ދައުވާ ކުރާއިރު އެމީހުން އެފަދަ އަމަލެއް ހިންގިކަން ކަށަވަރުވާ އެއްވެސް ހެއްކެއް ނެތްކަން ވަކީލުން ފާހަގަކުރި އެވެ. އެ މައްސަލަ ނުބަލާ ދައުވާ ބާތިލު ކުރުމަށް އެދޭ ކަމަށް ވެސް ވަކީލުން ވިދާޅުވި އެވެ.\nދައުވާ ލިބޭ އިސްމާއިލް ރަޝީދުގެ ވަކީލް މައުމޫން ހަމީދު ވަނީ ދައުލަތުން އެ މައްސަލާގައި އިސްމާއިލް ރަޝީދާ ގުޅޭ ގޮތުން ދޮގު ހަދާފައިވާ ކަމަށް ވެސް ވިދާޅުވެފަ އެވެ. އެގޮތުން އިބްތިދާއީ އަޑުއެހުމުގައި ދައުލަތުގެ ވަކީލް ވިދާޅުވި ގޮތުން ސީސީޓީވީ ފުޓޫޖުން އިސްމާއިލް ރަޝީދު ކަމަށް ބެލެވޭ މީހާ، ސައިކަލެއްގައި ހައިޝަމް ޔާމީން ރަޝީދުގެ ގެ ކައިރިއަށް ގެނެސްދޭ ކަމަށެވެ. ނަމަވެސް އެ ވީޑިއޯ ބެލުމުން އެއީ ކަން ހިނގި ގޮތް ނޫންކަން އެނގޭ ކަމަށް މައުމޫން ހަމީދު ވިދާޅުވި އެވެ.\nދައުލަތުން އިސްމާއިލް ރަޝީދު ކަމަށް ބެލެވޭ ކަމަަށް ބުނާ މީހާ ސައިކަލްގައި އަންނަނީ އެކަނި ކަން ވީޑިއޯއިން ސާފުކޮށް ފެންނަ ކަމަށް މައުމޫން ވިދާޅުވި އެވެ. އެހެންވެ އެ މައްސަލާގައި އިސްމާއިލް ރަޝީދާ ގުޅުވައި ދޮގެއް ހަދާފައިވާތީ އިސްމާއިލް ރަޝީދުގެ ދައުވާ ކުރިއަށް ނުގެންގޮސް މައްސަލަ ނިންމާލަން މައުމޫން އެދުނެވެ. މައުމޫންގެ އެ ވާހަކަތަކަށް މިއަދު ދައުލަތުން ރައްދެއް ނުދެ އެވެ.\nމިއަދު ދައުލަތުން ވަނީ ދެ ހެއްކަކު ކޯޓަށް ހާޒިރުކޮށްފަ އެވެ. އެއީ މައްސަލާގެ ސީންއަށް ދިޔަ ދެ ފުލުހެކެވެ. ނަމަވެސް މިއަދު އެ ދެ ފުލުހުންގެ ހެކި ބަސް ނަގަން ދިފާއީ ވަކީލުން އިއުތިރާޒު ކުރެއްވި އެވެ. އެއީ މިއަދު ހެކި ބަސް ނަގާނެކަން ކުރިން އަންގާފައި ނެތުމާއި އެކަމަށް ތައްޔާރު ނުވެ ތިބި ކަމަށް ވިދާޅުވެ އެވެ.\nއެހެންވެ ގާޒީ އަލީ ރަޝީދު ނިންމެވީ ދެން އަންނަ އަޑުއެހުމެއްގައި ހެކި ބަސް ނަގަން ފެށުމަށެވެ. ގާޒީ ވަނީ އަށް އަޑުއެހުމަކަށް ބަހާލައިގެން ކޮންމެ ހަފުތާއަކު ވެސް އަޑުއެހުމެއް ބާއްވަން ނިންމަވާފަ އެވެ. އެގޮތުން އަށް އަޑުއެހުން ގާޒީ ތާވަލު ކުރެއްވި އެވެ. އެންމެ ފުރަތަމަ ދެން އަޑުއެހުމެއް އޮންނާނީ މި މަހުގެ 15 ވަނަ ދުވަހެވެ. ދެން މި މަހުގެ 22 ވަނަ ދުވަހާއި 31 ވަނަ ދުވަހު އެވެ.\nއޯގަަސްޓް މަހުގެ ހަތްވަނަ ދުވަހާއި 21 ވަނަ ދުވަހާއި 27 ވަނަ ދުވަހަށް ވެސް އަޑުއެހުމެއް ތާވަލުކުރި އެވެ. ސެޕްޓެމްބަރު މަހުގެ ތިން ވަަނަ ދުވަހަށާއި 10 ވަނަ ދުވަހަށް ފަހު ދެ އަޑުއެހުން ތާވަލުކުރި އެވެ. ގާޒީ ވިދާޅުވި ގޮތުގައި އެ ތާވަލަށް ހުރިހާ އަޑުއެހުމެއް ބޭއްވިއްޖަނަމަ މައްސަލާގެ ހުކުމް އޮކްޓޯބަރު މަހުގެ 10 ވަނަ ދުވަހު ކުރައްވާނެ އެވެ. ޝަރީއަތް އޮންނަ އަޑުއެހުންތައް ތާވަލުކޮށްގެން ކުރިއަށް ގެންދިޔުމަކީ ޖިނާއީ އިޖުރާއަތުގެ ގާނޫނު ލާޒިމް ކުރާ ކަމެކެވެ.\nމޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް + މައުމޫން ހަމީދު ޔާމީން ރަޝީދުގެ މަރު


Raees Trump vadhaaee thagreeru dhevvaifi\nޑޮނަލްޑް ޓްރަމްޕް: މިއަދު ވެރިކަމުން ފައިބާވަޑައިގަންނަވާއިރު ވިދާޅުވީ އާހަނގުރާމައެއް ނުފައްޓަވާ ކަމަށް\nއެމެރިކާގެ ރައީސް ޑޮނަލްޑް ޓްރަމްޕް ދައުރު ހަމަ ކުރައްވައި ވައިޓް ހައުސްއިން ނިކުމެވަޑައިގަތުމުގެ ކުރިން ވަދާއީ ހިތޯބު އިއްވައިފި އެވެ. އެމަނިކުފާނުގެ ޒައާމަތުގައި ހަތަރު އަހަރު ފާއިތުވެދިއަ އިރު ވެސް އަލަށް ހަނގުރާމައެއް ނުފައްޓަވާކަން ވަރަށް ބޮޑަށް ފާހަގަ ކުރެއްވި އެވެ.\n"އަޅުގަނޑު ފަޚުރުވެރިވަން،" ޓްރަމްޕް ވިދާޅުވި އެވެ. "އާ ހަނގުރާމައެއް ނުކުރާ ފުރަތަމަ ރައިސަށް ވެވުނީތީ" ވީޑިއޯ މެދުވެރި ކުރައްވައި ވިދާޅުވި އެވެ. އޭނާ ވިދާޅުވީ އެމެރިކާގައި ޖީލުތަކެއް ވެރިކަން ކޮށްފި ކަމަށާއި އޭނާ ނޫނީ ދައުރުގައި އާ ހަނުގުރާމައެއް ނުކުރާ ރައީސަކު ނެތް ކަމަށެވެ. އޭނާ ވަނީ ޒައާމަތުގައި އެކުގައި މަސައްކަތްކުރެއްވިހާ ބަޔަކަށް ޝުކުރު އަދާ ކުރައްވާފަ އެވެ.\nޓްރަމްޕް ވިދާޅުވީ ވެރިކަމާ ހަވާލުވެވަޑައިގަތި އުންމީދާއި އަޒުމާއެކު ކަމަށާއި ވިސްނުންފުޅުގައި ހުރި ކިތަންމެ ކަމެއް ހާސިލް ކުރެއްވުނު ކަމަށާއި އަދި ކިތައްމެ ކަމެއް އެބަހުރި ކަމަށެވެ.\n"މިއަދު އެމެރިކާ ސަރުކާރު ހިންގުން އާ އޮނިގަނޑަކަށްް ފެތިގެން ދާނެ،" ޓްރަމްޕް ވިދާޅުވި އެވެ. "ހެޔޮއެދެން، އެމެރިކާ އަކީ ރައްކާތެރި ގައުމެއް ގޮތުގަައި ހެއްދެވުމަށް ކުރައްވާ މަސައްކަތްތަކަށް ކާމިޔަބަށް ވެސް އެދެން" ޖޯ ބައިޑަންގެ ނަން ފާހަގަ ނުކުރައްވައި ޓްރަމްޕް ވިދާޅުވި އެވެ.\nޓްރަމްޕް ވިދާޅުވީ އެމެރިކާ އާއި ބައިވެރިންގެ ކިބައިގައި ޗައިނާއާ ދެކޮޅަށް ތެދުވާހާ ހިތްވަރު މިހާރު ހުންނާނެ ކަމަށާއި މެދުއިރުމަތި ވެސް މިހާރު އެއޮތީ އެމެރިކާ ބޭނުންވާ ގޮތަށް ފުށުންޖަހާލެވިފައި ކަމަށެވެ.\n"އާ އެޑްމިނިސްޓްރޭޝަނާ ބުދަ ދުވަހު މެންދުރު ބާރުތައް ހަވާލު ކުރަން އަޅުގަނޑު ތައްޔާރުވަމުން އަންނައިރު ދަންނަވާލަން ބޭނުންވަނީ އަޅުގަނޑުމެން ފެށި ހަރަކާތްތައް އަދި ހަމަ ކިރިޔާ ފެށުނީ،" ޓްރަމްޕް ވިދާޅުފި އެވެ.\nޓްރަމްޕް ވިދާޅުވީ ދައުލަތުގައި އޮންނަން ވާނީ ރައްޔިތުންނަށް ޚިދުމަތްކޮށްދިނުމަށް އޮންނަ ރޫހު ކަމަށާއި އެއަށް ފަޑުކަމެއް، ކިތަންމެ ޒަމާނެއް ވިއަސް އައިސްގެން ނުވާނެ ކަމަށެވެ.\nއެމެރިކާ ޑޮނަލްޑް ޓްރަމްޕް ޕޮލިޓިކްސް


Leyge Pressure Mathi Meehun Covid-19 Ga Maruvun Gaaiy: Dhiraasaa - Vaguthu\nލޭގެ ޕްރެޝަރު މަތި މީހުން ކޮވިޑް-19 ގައި މަރުވުން ގާތް: ދިރާސާ\nކޮވިޑް-19 ޖެހޭ މީހުންގެ ތެރެއިން ލޭގެ ޕްރެޝަރު މަތި މީހުން މަރުވުން ގާތް ކަމަށް އަލަށް ހޯދި ދިރާސާއަކުން ދައްކައިފިއެވެ.\nޔުރަޕިއަން ހާޓް ޖޯނަލްގައި ލިޔެފައިވާ ލިޔުމެއްގައިވާ ގޮތުން ކޮވިޑް-19 ގެ އަލާމާތްތައް ހުންނަ މީހުންގެ ހާލަތު އެންމެ ބޮޑަށް ސީރިއަސްވާ އެއް ސަބަބަކީ ލޭ މައްޗަށް ދިއުމެވެ. އެ ލިޔުމުގައި އެކަމުގެ ނުރައްކާތެރިކަން ސާފުކޮށްދީފައިވެއެވެ.\nކޮވިޑް-19 ގެ އަލާމާތްތަކުގެ ތެރޭގައި ހުން އައުމާއި ކެއްސުމާއި ނޭވާ ކުރުވުން ނުވަތަ ނޭވާލާން އުނދަގޫވުން ހިމެނެއެވެ. އަދި ހީކަރުވައި ތުރުތުރު އެޅުމާއި ގައިގައި ރިއްސުމާއި ބޮލުގައި ރިއްސުމާއި ކަރުގައި ރިއްސުން އަދި ރަހަ ނުލުމާއި ވަސް ނުދުވުމަކީ ވެސް މިހާރު އަލާމާތްތަކެވެ.\nޗައިނާގެ ޒީޖިން ހޮސްޕިޓަލްގައި ކޮވިޑް-19 އަށް ފަރުވާ ދިން 2،866 ބަލި މީހުންނާ ގުޅޭ ދިރާސާއެއް ދިރާސާ ކުރާ ބަޔަކު ހެދި އިރު، 30 އިންސައްތަ އަށް ވުރެ ދަށް މީހުންގެ ލޭގެ ޕްރެޝަރު މަތި ކަމަށްވެއެވެ.\n"އަހަރުމެން ކޮވިޑް-19 ޖެހުނު މީހުންނަށް އަވަހަށް ފަރުވާދޭން ބެލި އިރު، ފެބްރުއަރީ ކުރީކޮޅު ވޫހާންގައި ފާހަގަ ކުރެވުނު ބަލީގައި ގާތްގަނޑަކަށް ދެބައިކުޅަ އެއްބަޔާ ގާތް ކުރާ އަދަދުގެ މީހުން މަރުވެފައި ވަނީ ލޭގެ ޕްރެޝަރު މަތިވުމުގެ ސަބަބުން،" ދިރާސާ ކުރާ ޓީމުގައި ހިމެނޭ މީހެއް ކަމަށްވާ ލިން ޓައޯ ބުންޏެވެ.\nޗައިނާގެ ވުހާން ސިޓީން ފެނުނު ކޮވިޑް-19 ޖެހިގެން އެ ގައުމުން 4،000 އަށް ވުރެ ގިނަ މީހުން މަރުވެ، 83،000 އަށް ވުރެ ގިނަ މީހުންގެ ގައިން ބަލި ފެނިފައިވެއެވެ.\nދުނިޔޭގެ އެކިކަންކޮޅުގައި ބަލި ޖެހުނު މީހުންގެ އަދަދު މިހާރު ވަނީ 6.7 މިލިއަނަށް އަރައިފައެވެ. އަދި މި ބަލީގައި ތިން ލައްކަ އަށް ވުރެ ގިނަ މީހުން މަރުވެފައިވާ އިރު، ބަލި ޖެހިގެން ރަނގަޅުވެފައި ވަނީ ތިން މިލިއަނަށް ވުރެ ގިނަ މީހުންނެވެ.\nޖޫން 5, 2020 21:23\nމިކަހަލަ ވާހަކަ ދެއްކީމަ އެބާވަތުގެ ބަލިމީހުން ކިހާ ބިރެއް ގަންނާނެ!


Ventilator thakaa gulhey gothun haama kuree ministry in dhin mauloomaathu thah, zimmaa nagan jeheyne: Mabrook | Mihaaru\nވެންޓިލޭޓަރުތަކާ ގުޅޭގޮތުން ހާމަކުރީ މިނިސްޓްރީން ދިން މައުލޫމާތުތައް، ޒިންމާ ނަގަންޖެހޭނެ: މަބްރޫކް\n16 އޯގަސްޓް 2020 - 22:05\nކޮވިޑް-19އާ ގުޅިގެން ރާއްޖެ އަށް ބޭނުންވާ ވެންޓިލޭޓަރުތައް ގަތުމުގައި ދުބާއީގެ ކުންފުންޏަކާ 75 ވެންޓިލޭޓަރުގެ ގެންނަން ހަވާލުކުރީ ޑަބްލިއުއެޗްއޯގެ ލަފައާ އެކު ކަމަށް ހެލްތު މިނިސްޓްރީން ބުނެފައިވިޔަސް އެ ކުންފުންޏާ އެކު ހިންގާފައިވާ މުއާމަލާތަކީ މުޅިން ވެސް މަކަރާއި ހީލަތްކަން އޮޑިޓް އޮފީހުގެ ރިޕޯޓުން ވަނީ ހާމަވެފަ އެވެ.\nރާއްޖެ އަށް 145 ވެންޓިލޭޓަރު ގެންނަން ތިން ކުންފުންޏަކާ ހަވާލުކުރުމުގައި ބޮޑެތި އޮޅުވާލުންތަކެއް ހުރިކަން އެނގޭއިރު، އެންމެ ބޮޑު މައްސަލައިގެ ގޮތުގައި ފާހަގަވަނީ 75 ވެންޓިލޭޓަރު ގެންނަން ދުބާއީގެ އެގްޒެކިއުޓާސް ޖެނެރަލް ޓްރޭޑިންއާ 34 މިލިއަން ރުފިޔާ އަށް ހަވާލުކުރުމުގެ ކަންކަމެވެ.\nހެލްތު މިނިސްޓްރީން ބުނެފައި ވަނީ އެ ކުންފުންޏަކީ ޑަބްލިއުއެޗްއޯ އިން ރިކޮމެންޑް ކުރި ކުންފުންޏެއް ކަމަށެވެ. އެކަމަކު އޮޑިޓް ރިޕޯޓުގައި ވަނީ އެއީ ބޮޑު ދޮގެއް ކަން ހާމަވާ ވަރަށް ޑަބްލިއުއެޗްއޯއާ ހަވާލާދީ މައުލޫމާތު ހިމަނައިފަ އެވެ.\nއެ ވެންޓިލޭޓަރުތަކުގެ ތަފްސީލުތައް އެންމެ ފުރަތަމަ ހާމަކުރެއްވީ، ސަރުކާރުގެ ގިނަ އިދާރާތަކެއް ބައިވެރިވެގެން އޭރު މަސައްކަތް ކުރަމުން ދިޔަ އެންއީއޯސީގެ ތަރުޖަމާނުގެ ހައިސިއްޔަތުން މަބްރޫކެވެ.\nނަމަވެސް އެ އޮޑިޓް ރިޕޯޓާ ގުޅިގެން، ރައީސް އޮފީހުގެ އަންޑަ ސެކްރެޓަރީ މަބްރޫކް "މިހާރު" އަށް ވިދާޅުވީ ވެންޓިލޭޓަރުތަކާ ގުޅޭގޮތުން އޭރު ހާމަކުރެއްވީ ހެލްތު މިނިސްޓްރީން ދިން މައުލޫމާތުތައް ކަމަށެވެ. އެ މައުލޫމާތުތައް ކަށަވަރުކުރަން ވެސް މަސައްކަތް ކުރައްވާފައި ހުންނާނެ ކަމަށާއި އެކަމަކު އެކަން ކޮށްދޭ އިސް ފަރާތަކީ ހެލްތު މިނިސްޓްރީ ކަމަށް އޭނާ ވިދާޅުވި އެވެ.\nބޮޑެތި އޮޅުވާލުންތަކެއް ހުރިކަމުގެ ތުހުމަތުތައް ކުރެވެމުން ދިއުމުގެ ސަބަބުން ނިއުސް ކޮންފަރެންސްތަކުގައި ވެސް ވެންޓިލޭޓަރާ ގުޅޭގޮތުން ނޫސްވެރިންގެ ގިނަ ސުވާލުތައް އަމާޒުވި އެވެ. އެހެންވެ އެކަން ހިނގައިދިޔަ ގޮތް ސާފުކުރައްވަން، އެންއީއޯސީގެ ތަރުޖަމާނުގެ ހައިސިއްޔަތުން މަސައްކަތްކުރެއްވި ކަމަށް ވިދާޅުވި އެވެ.\n"..އަޅުގަނޑަށް މައުލޫމާތު ލިބުނީމަ، މިހާރު ވެރިފައި ކުރަން ވެސް އޮންނަނީ [ހެލްތު] މިނިސްޓްރީތާ ދެއްތޯ. ދެން މިނިސްޓްރީން މިވެނި ގޮތަކަށް ކުރެވުނު ކަމެއް ވީމަ އަޅުގަނޑުގެ ޖޮބަކީ އެ ވާހަކަ ކިޔައިދިނުން ޕަބްލިކްލީ. އެ ވާހަކައަކީ އަޅުގަނޑު ކައިރި އެކަންޏެއް ނޫން، އެންއީއޯސީ މީޓިންތަކުގައި ވެސް ފަހުން މަޖިލީހުގައި ވެސް ހަމަ ހެލްތު މިނިސްޓްރީން ދެއްކެވި ވާހަކައެއް،" މަބްރޫކް ވިދާޅުވި އެވެ.\nއޭނާ ވިދާޅުވީ ވެންޓިލޭތަރުތަކާ ގުޅޭގޮތުން ކިޔައިދެވޭނެ އެންމެ ތަފްސީލުކޮށް މައުލޫމާތު ހާމަކޮށްފައިވާނެ ކަމަށެވެ. އެގޮތުން އެ އެއްޗެހި ގެންނަން ހަވާލުކުރި ކުންފުނިތަކުގެ ނަންތަކާއި ކޮންޓްރެކްޓް ހަވާލުކުރި ތާރީހާއި ރާއްޖެ ގެންނަން ހަވާލުކުރި ތާރީހު ވެސް ހާމަކޮށްފައި ހުންނާނެ ކަމަށް ވިދާޅުވި އެވެ.\n"އޭގެ އިތުރުން އިންވޮއިސްކޮށްފައި ހުރި އަދަދާއި ކޮން ވައްތަރެއްގެ ވެންޓިލޭޓަރެއް ގެންނަން ކަމާއި މި ހުރިހާ ތަފްސީލެއް އަޅުގަނޑު ހުންނާނެ ކިޔައިދީފައި،"\nއެ މައުލޫމާތުތައް ހިއްސާކުރެއްވުމަށްފަހު ވެސް، އޭނާގެ ޒިންމާއަކީ ސްޕޯކްސްޕާސަންގެ ހައިސިއްޔަތުން މައުލޫމާތު ކަށަވަރުކުރުމަށްފަހު އާއްމުންނަށް ކިޔައިދިނުން ކަމަށާއި އެގޮތަށް ކިޔައިދެވުމުން ރައްޔިތުންނަށް ވެސް އަދި އެކަމުގައި ފާރަވެރިވާންޖެހޭ މުއައްސަސާތަކުން ވެސް ކުރަންޖެހޭ ކަންތައްތަކުގައި އެ ބޭފުޅުންގެ ސަބަބުން ފަސޭހަވެގެންދާނެ ކަމަށާއި ކަންތައް ކޮށްފައި ހުންނާނީ އެގޮތަށް ކަމަށް ވިދާޅުވި އެވެ.\nމަބްރޫކް ވިދާޅުވީ ވެންޓިލޭޓަރުގެ ކަންތައްތަކުގައި ވަކި މީހެއްގެ މޫނަކަށް ބެލުމަށްނެތި އެކަމުގައި ފިޔަވަޅު އަޅަންޖެހޭނެ ކަމަށެވެ.\n"މިކަމަށް ޖެހޭނެ ޖަވާބުދާރީވާން ހެލްތު މިނިސްޓްރީން،" މަބްރޫކް ވިދާޅުވި އެވެ.\nސިއްހަތު ކޮރަޕްޝަން އޮޑިޓާ ޖެނެރަލް އޮފީސް ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ އަބްދުﷲ އަމީން، ހެލްތު މިނިސްޓަރު މުހައްމަދު މަބްރޫކް އަޒީޒް (ރައީސް އޮފީސް)\n54 ކޮމެންޓް, 97 ރިއެކްޝަންސް\nލާދީނީ ފިކުރުގެ ކަންތައްތަކުގެ ރޭވުންތައްރާވާ ހަދނީ ކޮންމެވެސް މީހަކު ހިންގާ ކެފޭއެއްގައޭ ކިޔާތީ އަހުންމެން އަހަމު.\nކަލޭ ސުރުހީ ކިޔާފަ ކޮމެންޓު ކުރޭ، ނޫނީ ސޮމާލިޔާއަށް ދޭ.\nހަގީގަތް ފަޅާއަރާނީ ދެން ކިހިނެއް ތޯ ހައްދަވާނީ\nސަރުކާރުން އޮޅުވާލީ ހަމަ އެންމެން ހަމަޔަށް ލާރިވެސް ބަހާފަ ހުންނާނި\nމިގައުމު އިސްލާހަށް ގެނައިބަޔަކު ތިދަރަޖައަށް ވެއްޓިދާނެ ކަމަކަށް ހިއެއްނުކުރަން، ވައްކަމުގައި އުޅޭ އެއްވެސްބަޔަކަށް މި ދިވެހިން ފުރުސަަތުނުދޭނެކަން އޮންނާނީ ބުނެފަ، ހީ ނުކުރާތި ތިގޮތަށް ބޯގަން އާޢިލާ ތެރެ އާއި ކޯލިސަން، އެމް،ޑީ،ޕީ ވިޔަސް ދިވެހިން ބަލަން އަބަދަކު ނުތިބޭނެ. އިސްލާހު ކުރަން އަދިވެސް ފުރުސަތު އެބައޮތް. ޢަދަބުދީ، ބޭޜުކުރޭ، މީޙުން އެބަތިބި ރާއްޖޭގަ މަގާމުތަކަށް\nތި މައްސަލާގައި ކުއްވެރިވާޏިވެސް ޔާމިނު ސަރުކާރުގެ މީހުން ތޯއްޗެއް. ޢަވަހަށް މަޖިލީހައް އެސަރުކާރުގެ މިނިސްޓަރުން ގެނެސް ސޫވާލުކުރީމާ އެމްޑީޕީ ސަޕޯޓަރުންނަށް ފުދޭނެ....\nއަދީބް ބުނީ ޔާމީން އަށް ދިނީ ވަގަށްނެގި ފަ އިސާ އޭ.. ޖަލަށް ދާންޖެހުނީ ޔާމީން.. އަދީބް ކުށެ އްނެތް..\nޕީޕީސީ ބޮޓުންނަށް ހަޖަމު ނުވި ހެލްތު މިނިސްޓަރު އަދި ސްޕޯކްސްޕާސަން. ކޮވިޑް ތެރޭގައި މި ދެމީހުންގެ މަގުބޫލުކަން އިތުރުވެގެން ދިޔައިމަ ހިތަށް ކެތް ނުކުރެވިފައި ތިބި މިންވަރު މި ކޮމެންޓުތަކުން ވަރަށް ސާފު. އިރާދަކުރެއްވިއްޔާ މިކަންވެސް ނިމިގެންދާނީ ހައްގަށް ނަސްރު ލިބިގެން. ދެންވާ ގޮތެއްވެސް މި ތިބީ ބަލަން.\nކޯލިޝަނެއްގަ އެކުވެގެން އުޅޭ ބަޔަކު ތެރެއިން ވަކި ބަޔަކު ބޭރުކޮށްލަން އަނެއް ބަޔަކު އުޅުމުން އެކަން ޕީޕީ މީހުން ކުރާކަމަށް ފެނުމަކީ ކުރިމަތީ ސާފުކޮށް ފެންނަން އޮތް އެއްޗެއް ނުފެނުން. އެމްޑީޕީއަށް ހެލްތް މިނިސްޓަރު މަގާމުގަ ހުރުން ހަޖަމުވޭތޯ ބަލަން އިހަށް އުޅެންވީނު ޕީ ތައް ތަންކޮޅެއް ދުރުގަ ބާއްވާފަ. ހައްގަށް ނަސްރު ލިބެން އެންމެންވެސް ބޭނުންވާނެ.\nސީދާ ހެލްތް މިނިސްޓަރުގެ އިރުޝާދުގެ ދަށުން ކުރިކަމެއް. މިނިސްޓްރީގެ އެންމެހާކަންކަމާއި އެންމެ އިސްކޮށް ހަވާލުވެ ހުންނެވީ އެބޭފުޅާ. އެޕްރޫވަލް ދެއްވާ ފަރާތަކީ ވެސް އެއީ. ސަރުކާރަށް އެވަރުގެ ވަޒީރަކު ނެތްކަމަށް ބުނާ ބުނުމާއި ދޭތެރޭ ވެސް ސުވާލު އުފެދޭ.\nކަލޭ އެއްވެސް މިންވަރަކަށް ތަސައްރަފު ފުދިފައިވާނަމަ އެނގޭނެ ބިޑް ކޮމިޓީގެ ނިންމުންތަކަކީ މިނިވަން މުސްތަގިއްލު ނިންމުންތަކެއް ކަން. އެކަމަކު ތަސައްރަފު ނުފުދެންޏާ ދެން މީގައި ކީއްތޯ ކުރާނީ؟\nހައްޕުޑުމެން ކޮމެންޓްތަކުން ބިނާކޮށްގެން އުޅުނު ގަނޑުވަރުތައް ބިމާ ހަމަވަނީތަ؟ މީގެ ކުރިން ހުރިހާ ކަމެއް އެނގޭ އެންމެ ހީވާގި ހިންގުންތެރި ހެލްތް މިނިސްޓަރުކަމަށް ކިޔައި އުޅުނީ. އަސްލު ކަމަކާ ޖެހުނީމަ ކިހިނެތް ތިވަނީ؟\nމަބޫ އަށް މަގޭ ވޯޓް!\nމަބްރޫކަށް ކުރި އިހްތިރާމް މުޅިން ގެއްލިއްޖެ. ނޫސްވެރިން އެސުވާލުކުރާތީ މަބްރޫކް ހިތްހަމަނުޖެހިގެން ވާހަކަ ދެއްކި. އިޚްލާސްތެރިކަމެއް ހުރިނަމަ ކަމުގެ ދެކޮޅު ބެލީސް. އެކަމަކު ބެލީ ސަރުކާރުގެ ޕްރޮޕެގެންޑާ ފެތުރޭތޯ. މަބްރޫކް ޒިންމާ ނަގަން ޖެހޭ ތަކުރާރުކޮށް ދޮގު މައުލޫމާތު ފެތުރީތީ. ވެދުން


Ooredoo in ves mobile internet ge aguthah heyo koffi | MBS NEWS\nއުރީދޫން ވެސް ވަނީ މޮބައިލް އިންޓަނެޓްގެ އަގު ހެޔޮކޮށްފައި.\nއުރީދޫން ވެސް މޮބައިލް އިންޓަނެޓްގެ އަގުތައް ހެޔޮކޮށްފި\n30 September 2021, 21:05\n60 ޕަސެންޓާ ހަމައަށް އިތުރު ޑޭޓާ އާއެކު މުޅިން އައު ޕެކޭޖްތަކެއް\nސަރުކާރުން އިންޓަނެޓްގެ އަގުހެޔޮކުރުމަށް ވެފައިވާ ވައުދު ފުއްދައިދިނުމުގެ ގޮތުން އުރީދޫން ވެސް ޕްރީޕެއިޑް، ޕޯސްޓްޕެއިޑް އަދި ފަސޭހަ ހޯމް ބްރޯޑްބޭންޑް ޕްލޭންތަކުގެ ޑޭޓާ އެލަވަންސްތަށް އިތުރުކޮށް، މުޅިން އައު ޕްލޭތަކެއް ތައާރަފްކޮށް، އުރީދޫ ޑޭޓާގެ އަގަށް ބޮޑެތި ބަދަލުތަކެއް ގެނެސްފި އެވެ.\nގަތަރުގެ ކިއު ޓެލްގެ މެޖޯރިޓީ ހިއްސާ އޮންނަ އުރީދޫން މިއަދު ނެރުނު ނޫސްބަޔާނެއްގައި ވަނީ ޕްރީޕެއިޑް ކަސްޓަމަރުންނަށް 60 ޕަސެންޓާ ހަމައަށް އިތުރު ޑޭޓާ ލިބޭނެ ކަމަށެވެ. އަދި ޕޯސްޓްޕެއިޑް ކަސްޓަމަރުންނަށް ބޮޑެތި ޑޭޓާ އެލަވަންސްއާއިއެކު ހެޔޮ އަގުގައި މުޅިން އައު ޕެކޭޖްތަކެއް ވެސް ތަޢާރަފްކޮށްފައިވާ ކަމަށް ވެސް އެ ކުންފުނިން ބުންޏެވެ.\nއުރީދޫން ބުނީ މީގެ އިތުރުން ފަސޭހަ ހޯމް ބްރޯޑްބޭންޑް ޕްލޭންސްތަކަށް 25 ޕަސެންޓް އިތުރު ޑޭޓާ އާއެކު، ކަސްޓަމަރުންނަށް ހާއްސަ އޮފާއެއްގެ ގޮތުގައި 80 ޕަސެންޓާ ހަމައަށް އިތުރު ޑޭޓާ ވެސް ލިބޭނެ ކަމަށެވެ.\n"އިތުރުވަމުން އަންނަ ޑިޖިޓަލް ޚިދުމަތްތަކާއެކު ކަސްޓަމަރުންގެ ބަދަލުވަމުންއަންނަ ބޭނުންތަކާއި އެއްގޮތުގެ މަތިން ހެޔޮ އަގުގައި ކޮލިޓީ އިންޓަނެޓެއް ފޯރުކޮށްދިނުމަށް އުރީދޫ މޯލްޑިވްސްއިން އަބަދުވެސް މަސައްކަތްކުރެއެވެ." އެ ކުންފުނިން ބުންޏެވެ.\nނެޓުހެޔޮ މަޝްރޫއުގެ ދަށުން ޕްރީޕެއިޑް ޕްލޭންތަކަށް އައި ހެޔޮ ބަދަލާއެކު 60 ޕަސެންޓާ ހަމައަށް އިތުރު ޑޭޓާ އެލަވަންސާއެކު 38 ޕަސެންޓާ ހަމައަށް ޑޭޓާގެ އަގު ވެސް ތިރިކޮށްފައިވާ ކަމަށް އެ ކުންފުނިން ބުންޏެވެ.\n"މި ހެޔޮ ބަދަލާއެކު އުރީދޫ ޕްރީޕެއިޑް ގެންގުޅުއްވާ ފަރާތްތަކަށް ޑިޖިޓަލް ޚިދުމަތްތައް ބޭނުންކޮށް އިންޓަނެޓްގެ ފުރިހަމަ ބޭނުންހިފުމަށް އިތުރަށް މަގު ފަހިވެގެންދާނެއެވެ." އުރީދޫން ބުންޏެވެ.\n30 ޕަސެންޓް އިތުރު ޑޭޓާއާއެކު މުޅިން އައު ޕޯސްޓްޕެއިޑް ޕްލޭންތަކެއް\n30 ޕަސެންޓާ ހަމައަށް އިތުރު ޑޭޓާ އެލަވަންސްއާއެކު އައު ޕްލޭންތަކެއް ތައާރަފްކޮށްފައިވާއިރު ޕޯސްޓްޕެއިޑް ކަސްޓަމަރުންނަށް 29 ޕަސެންޓާ ހަމައަށް ޑޭޓާގެ އަގު ތިރިވެ، ކުރިއަށް ވުރެ ގިނަ ކަންކަން ހެޔޮ އަގުގައި ކުރެވިގެންދާނެ.\nމީގެ އިތުރުން ނެޓުހެޔޮ ޕޯސްޓޕެއިޑް 600 އިން މަތީގެ ޕްލޭންތައް ގެންގުޅޭ ފަރާތްތަކަށް ޑޭޓާ ރޯލްއޯވާގެ ހިދުމަތާއެކު، ކަސްޓަމަރުންނަށް މަސް ނިމޭއިރު ބޭނުންނުކޮށް ހުރި ރެގިއުލާ ޑޭޓާ އޮޓަމެޓިކުން އަނެއް މަހުގެ ޑޭޓާ އެލަވަންސްއަށް އެއްވެގެންދާނެ.\nއުރީދޫން ބުނީ މިއަދު ތަޢާރަފްކުރި އާ ޕްލޭންތައް އުރީދޫ ސެލްފްކެއާ އެޕް، އުރީދޫ އެޕް: http://ore.do/app މެދުވެރިކޮށް ނެގޭނެ ކަމަށެވެ.\n25 ޕަސެންޓާ ހަމައަށް އިތުރު ޑޭޓާ އެލަވަންސާއެކު ފަސޭހަ ހޯމް ބްރޯޑްބޭންޑް ގެންގުޅޭ ކަސްޓަމަރުންނަށް 20 ޕަސެންޓާ ހަމައަށް ޑޭޓާގެ އަގު ތިރިވެގެންދާނެ. މިބަދަލާއެކު ފަސޭހަ ހޯމް ބްރޯޑްބޭންޑް ގެންގުޅޭ ކަސްޓަމަރުންގެ އިތުރުވަމުން އަންނަ އިންޓަނެޓްގެ ބޭނުންތައް ހެޔޮ އަގުގައި ފުއްދާލެވޭނެ.\nމީގެ އިތުރުން، ޙާއްޞަ އޮފާއެއްގެ ދަށުން 2021ގެ ނިޔަލަށް 80 ޕަސެންޓާ ހަމައަށް އިތުރު ބޯނަސް ޑޭޓާ ވެސް ލިބިގެންދާނެ.\nހަމައެއާއި އެކު، ފަސޭހަ ހޯމް ބްރޯޑްބޭންޑް ބޭނުންކުރާ ހުރިހާ ކަސްޓަމަރުންނަށް ޑޭޓާ ރޯލްއޯވާގެ ޚިދުމަތް ވެސް ލިބޭނެ.\nޑޭޓާ ރޯލް އޯވާގެ ޚިދުމަތާއެކު ޕޯސްޓްޕެއިޑް ކަސްޓަމަރުންނަށް މަސް ނިމޭއިރު ބޭނުންނުކޮށް ހުރި ޑޭޓާ އޮޓަމެޓިކުން އަނެއް މަހުގެ ޑޭޓާ އެލަވަންސްއަށް އެއްވެގެންދާނެ.\nޕްރިޕެއިޑް ކަސްޓަމަރުން މި ޚިދުމަތް ހޯދުމަށް ޕެކޭޖްގެ ވެލިޑިޓީ ހަމަވުމުގެ ކުރިން ނަގާފައިވާ ޕެކޭޖް އަލުން އެކްޓިވޭޓް ކޮށްލުމުން ބޭނުންނުކޮށް ހުރި ޑޭޓާ އަނެއް މަހު ވެސް ބޭނުންކުރެވޭނެ.\nއުރީދޫން ބުނީ މިއަދު ތައާރަފުކުރި އާ ޕެކޭޖްތައް މިރޭ 12:00 ން ފެށިގެން ކަސްޓަމަރުންނަށް ލިބޭނެ ކަމަށެވެ.\nއިންޓަނެޓް އުރީދޫ މޯލްޑިވްސް ވިޔަފާރި މުއާސަލާތު މޮބައިލް އިންޓަނެޓް


SunOnline: Ingireysivilaathun Oxford-AstraZeneca vaccine beynun kuran hudha dheefi\nއިނގިރޭސިވިލާތުން އޮކްސްފޯޑް-އެސްޓްރާޒެނެކާ ވެކްސިން ބޭނުން ކުރަން ހުއްދަ ދީފި\nރުގިއްޔާ މުހައްމަދު މޫސާ 30 Dec 2020, 14:21\nލަންޑަން (ޑިސެމްބަރު 30): އިނގިރޭސިވިލާތުން އެގައުމުގެ އޮކްސްފޯޑް ޔުނިވާސިޓީ އާއި އެސްޓްރާޒެނެކާ ކުންފުނިން އުފެއްދި ކޮވިޑް-19 ވެކްސިން ބޭނުން ކުރަން މިއަދު ހުއްދަ ދީފި އެވެ.\nއިނގިރޭސިވިލާތުގެ ޑިޕާޓްމެންޓު އޮފް ހެލްތު އެންޑް ސޯޝަލް ކެޔާ (ޑީއެޗްއެސްސީ)އިން ބުނި ގޮތުގައި އެގައުމުގެ މެޑިސިންސް އެންޑް ހެލްތުކެޔާ ޕްރޮޑަކްޓްސް ރެގިއުލޭޓަރީ އޭޖެންސީ (އެމްއެޗްއާރުއޭ)އިން އޮކްސްފޯޑުގެ ވެކްސިންއަށް ހުއްދަ ދިނީ އެ ވެކްސިންގެ ޓެސްޓުތަކާ ބެހޭ މައުލޫމާތު ކަމާ ބެހޭ މާހިރުން ރަނގަޅަށް ދިރާސާ ކުރެއްވުމަށް ފަހު އެވެ. އަދި އެ އިދާރާއިން ވަނީ އެ ވެކްސިން ރައްކާތެރިކަމުގެ މިންގަނޑުތަކަށް ފެތޭ ކަމަަށް ނިންމާފަ އެވެ.\nމީގެ ކުރިން މި މަހުގެ ދޭއްގައި އިނގިރޭސިވިލާތުން ވަނީ އެމެރިކާގެ ފައިޒާ އާއި ޖަރުމަނުގެ ބަޔޯއެންޓެކްއިން ގުޅިގެން އުފެއްދި ކޮވިޑް ވެކްސިން ބޭނުން ކުރަން ހުއްދަ ދީފި އެވެ. ނަމަވެސް އޮކްސްފޯޑް ވެކްސިނަކީ އަގު ހެޔޮ އަދި އެގައުމުގައި ގިނަ އަދަދަކަށް އުފެއްދޭ ވެކްސިންއެއް ކަމުން އެ ވެކްސިން ޖަހަން ފެށުމުން އެގައުމުގެ ވެކްސިން ޕްރޮގްރާމް އަވަސްވެ، ފުޅާ ވެގެން ދާނެ އެވެ.\nމީގެ އިތުރުން ފައިޒާގެ ވެކްސިންއަކީ މައިނަސް 70 ޑިގްރީ ސެލްޝިއަސްގައި ރައްކާ ކުރަން ޖެހޭ ވެކްސިނެއް ނަމަވެސް އޮކްސްފޯޑް ވެކްސިން ސްޓޭންޑާޑް ފްރިޖުތަކުގައި ބެހެއްޓެ އެވެ. އެހެންކަމުން އެ ވެކްސިން އެއް ތަނުން އަނެއް ތަނަށް ގެންދިޔުމަށް ފަސޭހަ ވާނެކަން ވެސް އެގައުމުން ފާހަގަ ކުރެ އެވެ.\nޑީއެޗްއެސްސީއިން ބުނި ގޮތުގައި އޮކްސްފޯޑް ވެކްސިން ދޭން ފަށާ އިރު އެންމެ ބޮޑު އިސްކަމެއް ދޭނީ ހައި-ރިސްކް ގުރޫޕުތަކުގައި ތިބި ވީހާވެސް ގިނަ މީހުންނަށް ވެކްސިންގެ ފުރަތަމަ ޑޯޒް ދިނުމަށެވެ.\nއެސްޓްރާޒެނެކާއިން ބުނާ ގޮތުގައި އެ ވެކްސިން ދިނުމުން އެވަރެޖުކޮށް 70 ޕަސެންޓު މީހުން ކޮވިޑުން ރައްކާތެރި ކުރެވެ އެވެ. އަދި އެ ވެކްސިންގެ ފަހު މަރުހަލާގެ ޓެސްޓުތަކުގައި ތަފާތު ދެ ގޮތަކަށް ވެކްސިންގެ ޑޯޒްތައް ދީފައިވެ އެވެ.\nއެގޮތުން ޓެސްޓުގެ ބައިވެރިންނަށް ދެ "ފުލް" ޑޯޒް ދިނުމުން 62 ޕަސެންޓު މީހުން ބަލިން ރައްކާތެރިވި އިރު، ދެބައިކުޅަ އެއްބައި ޑޯޒް ފުރަތަމަ ދިނުމަށް ފަހު ދެން ފުލް ޑޯޒްއެއް ދިނުމުން ރައްކާތެރިކަން 90 ޕަސެންޓަށް އަރަ އެވެ. އޭގެ ތެރެއިން ދެވަނަ ގޮތަށް ޑޯޒްތައް ދެވުނީ ފުރަތަމަ އޮޅުމަކުން، މަދު ބަޔަކަށް ކަމަށް ސައިންސުވެރިން ބުންޏެވެ.\nއިނގިރޭސިވިލާތުން ނިންމާފައި ވަނީ އޮކްސްފޯޑް ވެކްސިންގެ ދެ ފުލް ޑޯޒް ދޭ ގޮތަށެވެ. އަދި ދެވަނަ ޑޯޒް ދޭނީ ފުރަތަމަ ޑޯޒް ދޭތާ 12 ހަފްތާ ފަހުންނެވެ.\nއޭލެވްލްއާއި ޖީސީއެސްއީގެ ނަތީޖާތައް ގްރޭޑް ކުރާނީ ޓީޗަރުން\nއިނގިރޭސިވިލާތް: ކަރަންޓީނު ގަވާއިދާ ހިލާފުވުުމުން ޖަލަށް


China In Nurahkaatheri Zika Virus Fenijje - Vaguthu\nޗައިނާއިން ނުރައްކާތެރި ޒިކާ ވައިރަސް ފެނިއްޖެ\nޗައިނާއިން ފުރާނައަށް ނުރައްކާތެރި ޒިކާ ވައިރަސް ފެނިއްޖެއެވެ.\nޗައިނާ ވެފައިވަނީ މިއަހަރު ޒިކާ ވައިރަސް ފުރަތަމަ ފެނުނު ގައުމެވެ. ޗައިނާގެ ޖެނެރަލް އެޑްމިނިސްޓްރޭޝަން އޮފް ކަސްޓަމްސްއިން ވަނީ ގައުމުން ބޭރަށް ދަތުރުކުރާ ފަރާތްތަކުން ޒިކާ ވައިރަސްއިން ސަލާމަތްވުމަށް އިލްތިމާސްކޮށްފަވެ.\nޗައިނާގެ ކަމާ ބެހޭ ފަރާތްތަކުން ބުނާގޮތުގައި މިދިޔަ ހަފްތާގެ އަންގާރަ ދުވަހު އެގައުމުން ޒިކާ ވައިރަސް އަށް ސައްކު ކުރެވުނު މީހަކު ޒިކާ ވައިރަސްއަށް ޕޮޒިޓިވްތޯ ބެލުމަށް ޓެސްޓުތަކެއް ހެދުނު ކަމަށާއި ޓެސްޓުތަކުން ޒިކާ ވައިރަސް އޭނާ އަށް ޖެހިފައިވާކަން ކަށަވަރުވެފައިވާކަމަށެވެ.\nއެގައުމުގެ ޖެނެރަލް އެޑްމިނިސްޓްރޭޝަން އޮފް ކަސްޓަމްސްއިން މައުލޫމާތުދޭގޮތުގައި އޭނާ ޗައިނާގެ ބައިޔުން އިންޓަނޭޝަނަލް އެއާޕޯޓަށް ދިޔަ އިރު ހުރީ ވަރަށް ގަދަޔަށް ހުންއައިސްފައިއެވެ.\nޒިކާ ވައިރަސް ފެތުރެނީ އީޑީޒް މަދިރިންނެވެ. ޒިކާ ވައިރަސް ޖެހިފައިވާ މީހެއްގައި ގައިގައި މަދިރި ހެފުމަށް ފަހު ރަނގަޅަށް ހުރި މީހެއްގެ ގައިގައި އެމަދިރި ހެފުމުން އެމީހާގެ ގަޔަށް ވައިރަސް ވާސިލްވެއެވެ. ޖިންސީ ގުޅުމުން ވެސް މި ބަލި އަރާ ކަމަށް ބައެއް ރިޕޯޓުތައް ބުނެ އެވެ. އަދި އެބަށްޔަކީ ބަލީގެ ކުރީ ކޮޅުގައި ފަރުވާ ނުކުރެވިއްޖެ ނަމަ ފުރާނައަށްވެސް ނުރައްކާ ކުރުވާ ބައްޔެކެވެ.މިއީ އާންމުކޮށް އިންސާނުންނަށް ޖެހޭ ބައްޔަކަށް އޭރު ނުވާތީ އެހާ ސީރިއަސް ކަމެއްގެ ގޮތުގައި ބެލެވިފައެއް ނުވެ އެވެ.\n2015 ވަނަ އަހަރު ބްރެޒިލުގައި ފެތުރެން ފެށި މި ބަލި އޭރު ވަނީ 70 ގައުމަކުން ފެނިފަ އެވެ.މީގެ ތެރޭން އޭޝިއާގެ 19 ގައުމަކުން ވެސް ޒިކާ ފެނިފައިވެ އެވެ.ޒިކާ ވައިރަސް އެންމެ ފުރަތަމަ ފެނިފައި ވަނީ 1947 ވަނަ އަހަރު ޔޫގެންޑާ އިން ރާމާމަކުނުންނެވެ.\nނުރައްކާތެރި ބައްޔެއް ބަންދުކޮށްފައި ހުރި ޕެކޭޖެއް އޮޅިގެން ނުބައި ތަނަކަށް ފޮނުވިއްޖެ\nއިންޑިއާގައި ޒިކާ ވައިރަސް ހަލުވިކަމާއި އެކު ފެތުރެނީ


ނާއިންސާފް 23 – Esfiya – Dhivehi Vaahaka Site\n- by Monsta - 35- July 17, 2019\nބޭނުން ވީ ކޮޓަރިއަށް ގޮސް، އަރާމުކޮށް ނިދާލާށެވެ. އީން ހުވަފެން ބަލާލާށެވެ. ނަމަވެސް އަހަރެން ދިޔައީ ބަނދަރަށެވެ. އަދި، ނުނިންމާ ކަމެއް އޮތީމާ، އެކަން ނިންމާލާށެވެ. އަހަރެން ދިޔައިރު، ރިފާޝާ، އިންތިޒާރުގައި ހުއްޓެވެ. ލޯންޗު އޮތީ ރެޑީކޮށްފައެވެ.\nއަހަރެން ފެނުމުން، ރިފާޝާ، ނުލަފާ ގޮތަކަށް ހީލިއެވެ. އަހަރެންވެސް އޭގެ ބަދަލު، ހިނިތުންވުމެއް ދިނީމެވެ. އަޔާޒް އެއްބަސް ނުވިއަސް އަހަރެމެން، މިކަން ކުރާނަމެވެ.\nރިފާޝާ ލޯންޗު ދުއްވަން އިން އިރު، އަހަރެމެން ދެމީހުން ނޫން އިތުރު މީހަކު އެ ލޯންޗްގައި ނެތެވެ.\nއަހަރެމެން އެރީ، ފުދޭވަރަކަށް ބޮޑު ސަފާރީއަކަށެވެ. އޭގައިވެސް ހުރީ އެންމެ ފަޅުވެރިއެކެވެ. ރިފާޝާގެ ފަހަތުން ގޮސް އަހަރެން، ވަނީ ކޮޓަރިއަކަށެވެ. އެތަނުގައި ތިބި ފަސް މީހުންނާއި ދިމާއަށް ވަކި ވަކިން ބަލައިލުމަށް ފަހު، މަޑުމަޑުން ގޮސް އެކަކު ކައިރީ އުޑަފައިން އިށީނީމެވެ. ލިބިފައި ހުރި ޒަޚަމްތަކާއި އެކު، އެމީހާގެ ޙާލު މާ ރަނގަޅެއް ނޫނެވެ.\n“އަރާން މުހައްމަދު ޝާމް… ކައެ ކީކޭ ހިތަށް އަރައިގެން އަހަރެންގެ އެލީނާ ގެންދިޔައީ؟ މީހުންގެ ހިތަށް ތަދުވާނެ ވަރު ހަމަ ނޭންގެނީތަ؟ ގޮތެއް ނުހަދަނީސް ވާހަކަ ދައްކަން ވީނު…..” އަހަރެންގެ ގާތަށް ހުރީ ކުރިން ނާންނަ ވަރެއްގެ ރުޅިއެއް އައިސްފައެވެ. ކޮންމެ މީހަކަސް، އަހަރެންގެ އެލީނާގެ ގައިގައި އަތްލައިގެން ނުވާނެއެވެ.\n“އެލީނާ ކައިރީ ކުރިންވެސް ބުނެފަ އޮންނާނީ، މިހެން ވާނެޔޭ އަހަރެމެން ބުނި އަދަދަށް ފައިސާ ނުދައްކައިފިއްޔާ…..” ނުތެދުވެވޭ ވަރު ވެފައި އޮތްނަމަވެސް އެންމެ ތަންފުކެއްވެސް ދޫކުރާކަށް އަރާން ނޫޅުނެވެ.\n“ކާކުތަ ކަލޭ ކައިރީ ބުނީ، އަލީނާ ކަލޭ ބުނާހާ އަދަދެއް ދައްކަން ޖެހޭނޭ؟ އަހަރެމެން އުޅޭނީ އަހަރެމެން ބޭނުން ގޮތަކަށް… އަހަރެމެން ދިރިއުޅުން ތެރެއަށް ވަންނަން ކައެ ތީ ކާކުތަ… މާ ފޮނިވާން އުޅޭނެ ކަމެއް ނެތް.. މީގެން އަނިޔާއެއް ލިބިދާނެ..” ބުރިކޮށްލާފައި އޮތް ދެ ވަޔަރު ދައްކާލަމުން ރިފާޝާ ބުނެލިއެވެ.\n“ފުރަތަމައިނުން، އަލީނާ ނުޖެހޭނެ ހިތަށް އެރިހާ ގޮތެއް ކާލިންއަށް ހަދާކަށް…” ދެންވެސް އަރާން ދުލެއް ނުކުރިއެވެ. ކާލިންއަކާ އަލީނާއަކާ ކޮން ކަމެއްހެއްޔެވެ. އަހަރެމެން އަތުން ރަނގަޅު ހަމަލާއެއް ނުލިބިގެން އުޅޭ ކަހަލައެވެ. ރުޅި އައިސްފިއްޔާ، އަތުގައި އޮތް ދެ ވަޔަރު، އަރާން ގަޔަށް ހަރާލަންވެސް ރިފާޝާ ފަސްނުޖެހޭނެއެވެ.\n“ކާކު ބެހުނީ ކާކާކަން އެބަ އޮޅޭ މިހާރު.” އަހަރެން ރުޅިވެރިކަމާއި އެކު ބުނީމެވެ.\n“ކައެމެން މޮޔަވެގެންތަ ތި އުޅެނީ…” އަހަރެމެން ސިއްސައިގެން ދިޔައީ ފަހަތުން އިވުނު އަޔާޒްގެ އަޑަށެވެ. އަޔާޒް މިތަނަށް އައީ ކީތް ކުރަން ހެއްޔެވެ. ފުރަތަަމަ، އަހަރެމެން މިތަނުގައި ތިބިކަން އެނގުނީވެސް ކިހިނެއްހެއްޔެވެ. ވިސްނަން ވީ އެއެއް ނޫނެވެ. ދެން މި ފަނިވީ ކަމެވެ. އަޔާޒް ގޮވައިގެން މަޖާ ކަމެއްވެސް ނުކޮށްލެވޭނެއެވެ.\n“އެއްކަލަ ޔަޒް.. ދެން… ދޭ ޑިސާރވް ދިސް… ނުފެނޭތަ އެމީހުން އަލީނާއަށް ހެދި ގޮތެއް.. އެލީޒާ ނަމަ ޔަޒް ރުޅިއެއް ނާންނާނެތަ؟” ރިފާޝާ ވާހަކަ ދެއްކީ އާ ކޮޅަކުން ހަނދު އަރައިގެން އުޅޭ މީހެއްހެންނެވެ. މިހެން މި ބުނީ، ދަންވަރު އިރު ނާރާނެތީއެވެ.\n“ރުޅި އަޔަސް މިވަރު ބޮޑު ދޯ..” ރިފާޝާ އަތުގައި އޮތް ވަޔަރަށް އިޝާރާތް ކޮށް އަޔާޒް ބުންޏެވެ. އަހަރެމެން އޭގެން ކަމެއް ކުރީކީވެސް ނޫނެވެ. ހަމަ، އަހަރުމެން، މައުސޫމް ކުދިން ކުށްވެރިކުރަނީއެވެ.\nއަޔާޒް ގޮސް، ޓީވީ ހުޅުވާލުމަށްފަހު، ތިން ވީޑިއޯ އެޅުވިއެވެ. އެއީ، އީން ހޯދި އިރު، އަހަރެމެން ތިން މީހުންގެ ގަމީހުގައި ހަރުކޮށްގެން އުޅުން ކެމެރާގެ ފުޓޭޖެވެ.\n“އަހަރެމެން ކައެމެން މި ދޫކޮށްލަނީ… ޕޮލިސްއަށް އެންގެންވެސް އެބެތް. އެކަމަކު މިކަން، ހަމައެކަނި އަހަރެމެން މެދުގަ އޮތްހާ ހިނދަކު، އަހަރެމެން ޕޮލިހަކަށް ނާންގާނަން. ބުނަން މި އުޅޭ އެއްޗަކީ، ކައެމެން، ޕޮލިހަށްގޮސް، އަހަރެމެން ކަން ކުރިގޮތް ކިޔަސް، ބެދޭނީ، ކައެމެންނޭ..” އަޔާޒްވެސް އެމީހުންނާ މުޚާތަބުކުރީ ވަކި ރީއްޗަކަށް ނޫނެވެ. އެކަމަކު އެމީހުން އެހާ ފަސޭހައިން ދޫކޮށްލެވޭ ހެއްޔެވެ. ދެވަނަ ފަހަރަށް އީން އަށް ގޮތެއްވެއްޖިއްޔާ، ފުރަތަމަ ކަމަކަށް އަހަރެން، ކަތިލާނީ އަޔާޒްއެވެ. ރިފާޝާ ގޮވައިގެން އެކަނިވެސް އެލީނާ ހޯދޭނެއެވެ.\nއެކަނިވެރި ވެލެވުމާއި އެކު، ޚިޔާލުތައް އަިއސް ބޯ ވަށާލިއެވެ. އެލީނާ ހަމަ އަސްލުވެސް އެ ބުނީ އެހެން ހެއްޔެވެ. ނޫނީ އަހަރެންގެ ކަންފަތް މައްސަލައެއް ހެއްޔެވެ. ސިކުނޑީގެ މައްސަލައަކަށް ނުވެއްޖިއްޔާ ކިތަންމެހާވެސް ރަނގަޅެވެ. ނިދުނީވެސް އީން ޚިޔާލުގައި އޮތްވައެވެ.\n“ހޭލާ ހޭލާ ހޭލާށޭ…..” އަކުރުތަކަށް ދަމާފައި ގޮވި މީހަކު ގޮވަމުން، ބާލީހުން ތަޅަންފެށިއެވެ. ނިދި ހަމަވެފައި ހުރުމުން، އިތުރު ރުޅިއަކާ ނުލައި އަހަރެމެން ތެދުވީއެވެ. އަހަރެން ހީކުރީ، އާދައިގެ މަތިން ގޮވާނީ މަންމަ ކަމަށެވެ. ހައިރާންވީ އެހެން މީހަކު ފެނުމުންނެވެ.\n“މިޝް..؟ ކީތް ކުރަން ތި ގޮވީ… ހާދަ ރީތި ހުވަފެނެއް ބަލަންށޭ އޮތީ…” އަހަރެން ކުޑަވަރެއްގެ ދޮގެއް ހަދާލީ، އިުރަށް ދައްކާނެ ވާހަކައެއް ނެތުމުންނެވެ.\n“އަޖައިބެއް… މިހާ އަވަހަށް ހަނދާން ނެތުނީތަ؟”\n“ކޯޗެއްތަ؟” މި މިޝްކާ ގަނޑަށްވެސް ހާސަރު ދިގުކުރަން ނޫނީ ނޭންގޭނެއެވެ. ބޮޑު ކަމެކެވެ.\n“އަޅެ… ޕްރޮމިސް ކުރީމެއްނު މިއަދު މޫވީ ބަލަން ދާން… ގަމާރު ބޮލާ.. ހަނދާނެއް ނުވޭތަ..” ތުންކޮޅު ދަމާލުމަށް ފަހު، އަހަރެންގެ ބޮލުގައި ބާލީހުން ޖަހާލަމުން މިޝްކާ ބުނެލިއެވެ. އަނެއްކާ އަނެއް ކަންތަކެވެ. މޫވީއެއް ބަލަން އަހަރެން މި އުޅެނީ ދުނިޔެމަތީގައި ކުރަން ހުރި ކަންތައް މަދުވެގެނެއްނޫނެވެ.\n“ހްމްމް މިހާރު ހަނދާންވެއްޖެ… އެއީ އެކަމަކު މިރެއެއްނު… ދެން މިހާރު ތި ގޮވިއްޔޯ؟” ގަޑިއަށް ބަލަމުން އަހަރެން އެހީމެވެ. އަދި މެންދުރުވެސް ނުވެއެވެ.\n“އަސްލު ވީގޮތަކީ…. ސައިންސް ގްރޫޕް ޕްރޮޖެކްޓް ނިންމަން، ލައިބްރަރީއަށް ދާން ޖެހެނީ… ދުރުވީމަޔާ، މިޝްއާ މާ ކްލޯސް މީހެއް ގްރޫޕްގަ ނެތީމަ، މަމް ބުނީ އެކަނި ނުދައްޗޯ… ދޮންބެޔާ އެއްކޮށް ދާށޯ..” މިޝްކާ ކިޔައިދިނެވެ. ސްކޫލުން، ސައިންސްޓްރީމްގެ ހުރިހާ ކުދިން ގްރޫޕް ތަކަށް ބަހާލައިގެން، ވަކި މައުލޫ ތަކަކަށް ޕްރޮޖެކްޓްތަކެއް ތައްޔާރު ކުރަން ދީފައި އޮތްކަން އަހަރެން ހަނދާންވީވެސް ދެނެވެ. އަހަރެން އެއާ ބެހޭ ކުޑަ މައުލޫމާތެއްވެސް އަދި ނުހޯދަމެވެ. އެހެން ނޫނަސް އަދި ދެ ހަފްތާ އެބަ އޮތެވެ. މި އަންހެން ކުދިންނަށް މަހެއް ކުރިން ނުފެށުނިއްޔާ ކަމަކުވެސް ނުދާނެއެވެ.\n“އޯކޭ، އެބަ ދަން” މިޝްކާ ފޮނުވާލުމަށް ފަހު، އަހަރެން ފުރަތަމަވެސް ބަލައިލީ ފޯނެވެ. މެސެޖުތައް ފުނި ޖެހިފައި އޮތެވެ. އަހަރެންގެ ދެލޯ ހޯދީ، އީންގެ މެސެޖެއް އައިސްފައި އޮތްތޯއެވެ. ނަމަވެސް އައިސްފައި ހުރީ އެ މަންޖެގަނޑުގެ ބޭބެގެ މެސެޖެވެ. ލުވެއިޒް ވަރަށް ބައިވަރު މެސެޖު ކޮށްފައި ހުރުމާއެކު، އެއީ މާ ބޭކާރު އަނގަތަޅާ މީހެއް ނޫންކަމުން، އަހަރެން ފުރަތަމަ ބަލައިލީ ލުވެއިޒްގެ މެސެޖުތަކެވެ.\nމެންދުރު ހަނީ މޫނަށް ފުރާ ވާހަކައިގެ އިތުރުން، ދެން ހުރީ ސުވާލެވެ. ހުސްވެސް ސުވާލެވެ. އީން ހޯދީ ކޮންތާކުންތޯ އާއި، އީން އަށް ވީ ކީތްތޯއެވެ. މި އެލީނާ ގަނޑު، ހަމަ އެވަރުން ބުނީމަވެސް ލުވެއިޒް ކައިރީ ކީ ހެއްޔެވެ. ނުލަފާ ކަމުގެ ހައްދެއް ނެތެވެ. އީން ނުލަފާ ވީމާވެސް ނުލާހިކު ލޮއިތްބެވެ.\nއަހަރެން ފަހުން ކިޔައިދޭނެ ކަމަށް ބުނަމުން، ވާހަކަ އޮއްބާލީއެވެ.\nފެންވަރާލުމަށް ފަހު، ރީތިވެލައިގެން އަހަރެން ނިކުތްއިރު، ސޯފާގައި މިޝްކާ އިނެވެ. އަހަރެން ނައިސްގެން ލަސްވެފައެވެ. އެއީ، ގިނަ ޗުއްޓީ ދުވަސްދުވަހުގެ އާދައެވެ. މަންމަ އާއި މިޝްކާ، އަހަރެން ނިކުންނަންދެން، ސައި ނުބޮއި މަޑުކުރާނެއެވެ. މަންމަ، ބިސްނަސް ކަންކަމުގައި، ބޭރުގައި އުޅޭތީ، މިޔަދު ނެތީއެވެ.\n“އޭ… މިޝްގެ ނިއު ބެސްޓީ ތި ގްރޫޕްތަ… މޫވީ ބަލަން ގެންނައްޗޭ” ދިޔަ މަގުމަތީގައި، އަހަރެން ވަރަށް ނޫން ކަމަށް ހަދާފައި އަހާލީމެވެ.\n“ނިޔު ބެސްޓީ އަކީ ކާކުތަ؟” އަހަރެންނާއިވެސް، ކުރިމަތިވީ، ސުވާލެކެވެ.\n“އެލީނާ..” އަހަރެން މަޑުމަޑުން އިއްވާލީމެވެ.\n“އޯހް…. ޔާހ، އޭނަ އަންނާނެ… އެން މިޝް ގްރޫޕަކު ނޫން އިނީ….. އެޑީމެން ގްރޫޕްގަ.. ހިތަށް އަރާ އެގްރޫޕްއަށް ޖެހުން ނަމައޭ..” އަދާންއަކީ، މިޝްކާމެން ކުލާހުގައި، އެންމެ ނަންހިނގާ އެކަކެވެ. އެލީނާއަށް ރަނގަޅުތާއެވެ. އަޅެ އަހަރެންވެސް އެ ގްރޫޕަށް ޖެހުންނަމައެވެ.\nބަލާ އަންނަގޮތަށް ގެޔަށް ދާން ނިންމައިގެން ދިޔަ ނަމަވެސް، އަހަރެންނަށް ޖެހުނީ މަޑުކުރާށެވެ. މިޝްކާމެން ގްރޫޕްގައި، ދެކުދިން ފިޔަވާ، ދެން ތިބީ ހުސްވެސް، އަހަރެންގެ ކްލާސްކުދިންނެވެ. އެމީހުން، ގޮވާ ގެނެސް އެތާނގައި އަހަރެން ބޭންދީއެވެ. މިޝްއާއި، ހަޒްޔާ، މަސައްކަތަށް ދޫކޮށްލާފައި، އަހަރެމެން ފަސް ފިރިހެނުން، ބޮޑު ވާހަކަ ފެށީ، ޤަވާއިދަކާއި ޤަވާއިދެއް ބޮލާލާ ޖަހާފައެވެ.\n“އޭތް….. މީގަ މިބުނާ އެއްޗެއް ކިޔައިދީބަ މޮޅު މީހާ… ކުޑަކޮށްވެސް ބޮލަކަށް ނުވަތް.” މިޝްކާ ވައި އަޑުން ގޮވިއެވެ. ވަކި މީހަކަށް ނޫނެވެ. އެ ސުވާލަށް ބަލައިލައިފައި އަހަރެން ނުލަފާކޮށް ހީލީމެވެ.\n“ތިދެން އެއްވެސް ކަމެއް ނޫނެއްނު…” އަހަރެން އެ ގަނޑު ދަމައިގަންނަމުން، ދުރަށް ހިނގައިގަތީމެވެ. އަހަރެން ކުރަން އުޅެނީ ކީތްކަން އެނގި އެންމެން، ބިރުގަނެފައި ކަހަލަ ގޮތަކަށް ބަލަހައްޓައިގެން ތިބުމުން އަހަރެންނަށް ލިބުނީ އިތުރު ހިތްވަރެކެވެ. ކުރެވެން މި އުޅެނީ، ކިހާ ގަމާރު ކަމެއްކަންވެސް އިނގެއެވެ.\n“ހެލޯ މާޔާ މިސް… ވަރަށް މަސަތްކަތް ކުރެވިއްޖެ.. ބޯ ގާނާ ގާނާ، ލީޓަރު ލީޓަރުގެ ތެޔޮވެސް ފައިބައިފި، އެކަމަކު މި ހަމަ އެއްގޮތަކަސް ގެޓެއް ނުވި… ދެން ކުޑަކޮށް ހެލްޕްވެދެގަ…” އަހަރެން ވަރަށް ކުޑަވެލާފައި ފައްޗަކަށް ކިޔާލީމެވެ. އެއީ ތަންކޮޅެއް ކުޑައިރު އަހަރެމެންނަށް ސައިންސް ކިޔަވައިދޭން ދުރުވި ޓީޗަރެކެވެ. އަހަރެންނަށް އަދަބާ އިޙްތިރާމާވެސް ދަސްވެފައި ނެތީއެވެ.\n“މީތި ދޯ…” އައިނު ލޮލަށް ހެޔޮވަރު ކޮށްލަމުން، މިސް ބުނެލިއެވެ. އަދި ހިނތުންވެލަމުން، ނިކަން ރަނގަޅަށް އެ ގަނޑަށް ބަލައިލިއެވެ. އެ ދަނޑިވަޅުގައި އަހަރެން ފަހަތް ބަލައިލީ ކާމިޔާބުގެ ހިނިތުންވުމަކާ އެކުއެވެ.\n“މާޒިން…” އަހަރެން ސިއްސައިގެން ދިޔައީ، އެހެން ހުއްޓާ މިސް ގޮވާލުމުންނެވެ. “އަމިއްލަ މަސައްކަތް އަމިއްލައަށް ކުރަން ދަސްކުރަންވީނު… މީ ސްކޫލް ޕްރޮޖެކްޓްއޭ… މި ނިންމަން ޖެހޭނީ އަމިއްލައަށް…. ކޮންމެވެސް ކަމަކު، ފަސް ހަފްތާ މި ނިންމަން ދިނީ… ހޯދޭނެ ގޮތް ގޮތް ހުންނާނެ.. އަމިއްލައަށް ހޯދާ..” ހަރުކަށި ކަމާއެކު، މިސް ބުނެލިއެވެ. ތިބިއްޔާ ތިބިހާ ބަޔަކަށް އަޑު އިވޭ ވަރަށެވެ. ލަދުންވެސް ބޯ ހަލާކެވެ. ވީ ކަޑައިން އަހަރެން އަވަހަށް އައިސް ކުރިން އިން ގޮނޑީގައި އިށީނީމެވެ. ގޫގުލް ބޭބެ ކައިރީ އަހާލެވުން ނަމަ ހާސްބައި ރަނގަޅު ވީހެވެ.\nބާކީ މީހުންގެ ރުޅިވެރި މޫނުތައް އަހަރެން ކަތިލާން ރެޑީކޮށްފައި ހުރިއިރު، އެހާ ރުޅިއައި ސަބަބެއްވެސް ނުވިސްނުނެވެ.\n“މާޒިން… މަށަށް ޔަގީން މިސް އަހަރެމެން ގްރޫޕުން މާކްސްވެސް ކަނޑާނެކަން.. މި ސުވާލު ޖެހޭނީ މާޒިން ނިންމަން… ދެން.. މާޒިން އާ ހެދި އަހަރެމެން ދަށް ވާނީ.” ރުޅިވެރިކޮށް ހަޒްޔާ ބުނެލިއެވެ. ދައްކާ މޮޔަ ވާހަކައެވެ. އަހަރެން އެ ނިންމާނެ ހެއްޔެވެ.\nއަހަރެންގެ ގަމާރުކަން އެނގިހުރެވެސް، އެންމެންވެސް އެ ޖެހީ އަހަރެން ބޮލަށެވެ. ކުރެވޭ ކަންކަމުން ނިކުންނަ ހިތި ނަތީޖާއެވެ.\nހުޅުމާލެ ސިނެމާއަށް ވަދެވުނު އިރު، މޫވީ ފެށެން ބާކީ ފަސް މިނިޓަށްވީއެވެ. އެއިރު، އެލީނާމެން، އިންތިޒާރުގައި ތިއްބެވެ. ޙަޤީގަތުގައި އަހރެން އައީވެސް އެލީނާ ފެންނާނެތީއެވެ.\nމިޝްކާ ގޮސް އިށީންނާނީ އެލީނާއާއި ޖެހިގެން ކަން އިނގޭތީ އަަރެން، އަޔާޒްގެ އަތް ނައްޓާވަރަށް ދަމަމުން ގޮސް އެލީނާއާއި ޖެހިގެން ހުރި ގޮނޑީގައި، އިށީންނަމުން، އަޔާޒް، ޖެހިގެން ހުރި ގޮނޑިއަށް ޖެހީއެވެ. ނަމަވެސް އަޔާޒް، ހިނދުކޮޅަކުވެސް އެތާ ނީނެވެ. މަޑުވެސް ނުކޮށް، އެލީޒާ ކައިރިއަށް ދިޔައީއެވެ.\nމަޑުކޮށްކޮށް ވަރުބަލި ވީފަހުން ފިލްމު ފެށުނެވެ. އެއިރުވެސް އަހަރެން ފޫހިވެގެން ހަލާކުވަނީއެވެ. ދިވެހި ބިރުވެރި ފިލްމެކެވެ. އަހަރެންނަށް ފިލްމުގެ އެންމެ މަންޒަރެއްވެސް ނުބެލުނެވެ. ހަމަ ބެލެނީ އީންއަށެވެ. މި އީންއަކާ ޖެހުނު ފަހުން، އަހަރެންގެ ގުނަވަންތައް ހަމަ ބަސްނާހަނީއެވެ. ފުރަަތަމަ ދުލެވެ. މިހާރު ލޮލެވެ. ދެން ވާނީ ކިހިނެއް ކަމެއްވެސް ނޭންގެއެވެ.\nދޭތެރެ ދޭތެރެއިން، މިޝްކާ މޫނުގައި އަތް އަޅާލާތީ، އަހަރެންނަށް، ހިނިގަނޑު ކޮންޓްރޯލް ކުރުން ވީ އުނދަގޫ ކަމަކަށެވެ. ބިރުން ކަންނޭންގެއެވެ. ވަކި ހިސާބަކުން، މިޝްކާ ފާހަނާއަށްވެސް ދާން ޖެހިއްޖެއެވެ. ހުރި ތަނަށް ނުލެވުންކަންވެސް ނަސީބެވެ.\n“ދން ދޭބަލަ….” އަހަރެން ވައި އަޑަކުން ބުނެލީމެވެ. ލާނެތް ގޮތަކަށް ހިނިތުން ވަމުންނެވެ. މަގްސަދަކީ، ދިމާކުރުމެވެ.\n“ނުކެރޭނެ..” މިޝްކާ ހުރީ ގަންނާނ ެވަރަކަށް ބިރު ގަނެފައެވެ. އެލީނާވެސް ހީލިތަން ދެކުނީމެވެ. މީހަކަށް ރަނގަޅަށވެސް ހެވޭ ވަރު ވެއެވެ. އެވަރު މީހުން އަދިވެސް ބިރުވެރި ފިލްމު ބަލަންވާނެއެވެ.\n“އެލީ، އާދެ ދާން މިޝްއާ އެއްކޮށް….”\n“އޭ ތިހެނެއް ނުހެދޭނެ… އެލީނާވެސް އެއިނީ މޫވީ ބަލަން ދޯ… މިޝް ފާހަނައަށް ދާށޭ ކިޔާފަ ހަމަ އެލީނާއެއް ނުގެންދެވޭނެ…” އަހަރެން ބުނެލީމެވެ. ކޮއްކޮއެއް ކަމަކު، ދެން އަހަރެން ކައިރިން އީން ގެންދަން ޖެހޭހެއްޔެވެ. ނުޖެހޭނެއެވެ. ނުވެސް ގެންދެވޭނެއެވެ. އަހެރެން ވާހަކަ ދެއްކީކީވެސް، ވައި އަޑަކުން ނޫނެވެ. ބައެއް މީހުންގެ ނަޒަރު އަމާޒުވީވެސް އެހެންވެއެވެ.\n“ފައިން… ސްޓޮޕް އިޓް އައިލް ގޯ..” ރަނގަޅު ބޮޑުވާން ވެގެން، އެލީޒާ އާއި އެކު އައި، ރިޔާ، ބުނެލިއެވެ. ނަސީބަކުން، އިތުރު ދެބަސް ވުމަކަށް ދާން ނުޖެހި އެކަން ނިމުނެވެ.\nމޫވީގެ، އެންމެ ރީތި އެއް މަންޒަރެވެ. ހިތާމަވެރި އެތައް ކަަމަކަށް ފަހު، ފިލްމުގެ ބަތަލާއާއި ބަތަލްގެ އުފާވެރި، މަންޒަރެކެވެ. އެންމެން ތިބީ، ފިލްމަށް ގޮސް ގެއްލި ހުސްވެފައެވެ. އަހަރެން ނޫނީއެވެ. އަހަރެންގެ ލޮލަށް ފެންނަނީ ހަމަ އެލީނާގެ މޫނެވެ. ބަލަން ނޫޅުނަސް ހަމަ ބެލެނީއެވެ. ދެން ކުރާނީވެސް ކީތްހެވެ.\nއީންގެ އަތުގައި އޮތް ޕޮޕްކޯރން އެތިން، ޕޮޕްކޯރން ނެގުމުގެ ނަމުގައި އަތް ގެންގޮސް އަހަރެން ފަރުވާތެރި ކަމާއ އެކު، އެލީނާގެ އަތް މަތީބާއްވާލީމެވެ. ގެއްލިފައި އިން ވަރުން، އެލީނާ، ދިޔައީ ސިއްސައިގެންނެވެ. މަޑު އާހެއްވެސް ބޭރު ވިއެވެ. ނަމަވެސް އަތް ދަމައިގަންނާކަށް ނޫޅުނެވެ. ދެން ޔެސް އޭ ބުނެފަ، އަތް ދަަމައިގަތުމަކީ، އެއްވެސް ގޮތެއް ނޫންތާއެވެ.\n“އުހުމް އުހުމް އުހޫމްމްމް…” އީންގެ ހަރަކާތް، ފާހަގަ ވެގެން ކަންނޭންގެއެވެ. އެއޮތް ފަދަ މަންޒަރުގައި، އަޔާޒް ކަރުކެހެން ފެށީއެވެ. އެތާ ތިބިއްޔާ ތިބިހާ ބައެއްގެ ކަޅިތައް އަހަރެމެންނަށް އަމާޒުވިއެވެ. ލަދުންވެސް މުޅިން ހަލާކެވެ. މިހާރު މި އަޔާޒްގަނޑު ކަތިލަން ވެއްޖެއެވެ. ކަންތައް މާ މައްޗަށް ދަނީއެވެ. އެލީޒާވެސް އަދި ވަގު ހިނި ޖަހާނެއެވެ. އެއްތާކު ޖެހިފައި ތިބި އެއްވަރެއްގެ ނުލަފާ ދެމީހުންނެވެ.\nއެތައް ބަޔަކު ބެލި ނަމަވެސް، ދެރަ ނުވާންވެގެން، ދޫކޮށްލުމުގެ ބަދަލުގައި އަހަރެން އިތުރަށް އެލީނާގެ އަތަށް ބާރުކޮށްލީއެވެ. އެލީނާވެސް ދެކޮޅެއް ނުހެދިއެވެ.\n“އާހް ދެން މިރޭ ނުވެސް ނިދޭނެ….” އަހަރެން އިނީ، އަޔާޒްގެ ކާރުގައެވެ. ކުރީ ސީޓުގައި، އިނދެގެން، އެލީޒާ، ވާހަކަ ދައްކަމުން ދިޔައެވެ. އަހަރެންނާއެކު، ފަހަތު ސީޓުގައި އިން، ރިޔާވެސް، ބައިވެރި ވީ އެ ފޫހި އަނގަތެޅުމުގައެވެ. މި އަންހެން ކުދިންނަށް އިނގޭނީ، ނުބެލޭވަރުގެ ފިލްމު ބަލާފައި، ރޯށެވެ. އަދި މި އަޔާޒުވެސް އިނދެގެން ހޭނެއެވެ.\nއަހަރެން، ބޭރު ބަލައިލީ، އެލީނާމެން ކާރާއި ދިމާއަށެވެ. އެލީނާއާއި މިޝްކާގެ އިތުރުން އޭގައި އިންނާނީ، ހަމައެކަނި، ދުއްވަން އިން، އިފްރީންއެވެ. އަހަރެމެންގެ، ހުރި ހަމައެކަނި، ދެބެންގެ ދެދަރި ކުއްޖާއެވެ. އެކާރަށް އެރުންނަމަ، މިޝްކާ އަހަރެން އުނގަށް އެރިޔަސް، މި ކާރަށްވުރެ ހާސްބައި މަޖާވާނެއެވެ. ގައިމު އެލީނާ ފެނި ވާހަކަ ދައްކާލެވޭނެތާއެވެ.\nދުއްވޭ ސްޕީޑަށް ވުރެ މާ ބާރަށް އައި ކާރެއް، ފެނުނީވެސް، އަހަރެމެންނާއި ހިސާބަށް ފޯރި ފަހުންނެވެ. އަހަރެންނަށް ކުރެވުނުހާވެސް ކަމަކީ، ދެލޯ ބަޑުކޮށްލަމުން، ބިއްލޫރި ގަނޑުގައި ބާރަށް ހިފާއްޓާލުމެވެ.\nކޮންޓްރޯލުން ނައްޓައިގެން އައި ކާރު އެދިޔަ ބާރު މިނުގައި ގޮސް، ޖެހުނީ، ކުރިމަތީ އޮތް ކާރުގައެވެ. ބާރު އަޑުފަށް ގަނޑާއިއެކު، އެ ކާރުވެސް، ކޮންޓްރޯލުން ނައްޓައިގެން ގޮސް، އެނބުރެމުން، ކޮންމެވެސް ވަރަކަށް ކަހާލާފައި ބްރިޖުގެ ކައިރީގައި ޖެހިފައި މަޑުވިއެވެ.\nހުޝިޔާރު ކަމާއި އެކު، އަޔާޒް، ބުރަކި ޖައްސާލިއެވެ. އަހަރެމެން ދިޔައީ އެއްލިގެންނެވެ. ގަތް ބިރާއެކު އަހަރެންނަށް އަޑުގެ ނެތްކޮޅަށް ހަޅޭތް ލަވައިގަނެވުނެވެ.\nYayyyyys.. Finally up vejje.. But migadi kiyenneh??\nhehe… fahun kiyaalaa… Thanksss\nOMG…. Mi part ves varah salhi….whn is next part…… can’t wait for the next part ??? ???\nThankss… mihaaru liye nimifa othyy… mistakes rangalhu kohlaafa haveeru vumuge kurin laanan Insha Allah\nHuh finally afteralong time\nMi part ves reethi\nWaiting for next part sis\nDon’t do something really bad to my lovely mishka\nI like thos funny seens in this part ??????\nuhhh.. finally Draxx… hehe… mihaaru laifin next ep.. dhn varah avahah kiyaalan libeyne kamah balaa sis… why mishka out of the blue??? lol.. jingaa dhw Drax ves maaxin ehh hoadhaigenn cinema ahh dhaan.. Monsta dhaanan Elyza ahh vegn heyn.. 😛 😛\nMonsta…Story upkohllii dhw..Kiyaafa comment eh kohlaanan enge fahunn??????\nyep.. hehe Sure thanksss\nOh noooooooo.. Monstaaaa.. Kiheeeeneih thiyaa hedhy..\nhehe.. lets see dhw what happen to who… Thankss\nOh nooo..Monsta kihineh thi hedhy???..\nNd elyna ehnnu kiyany..Mi part feshun iru aleena jahaafa inyma???…Ekan rangalhu kohlahchey?..nd mi bai vecc vvv rythi❣❣❣??…Aneh bai upvefa dhw iny..Ebai kiyaafa comment eh kohlaanan ingeyy??\nohh abafili dhww… sure next eps ga rangalhu kohhlaanan.. Thankss.. hehe sure… Thankss again 🙂\nMonsta keep it up ???\nHehehe ash I know u???????\nHehe thanksss. ?\nMeetoo i know u\nAsh dhn fahun dhww … ragalheh kiyavaga dhn ves…miss men kiyaa ehchi adhu ahaaathi\nOk meekkomee i will tlk to you next time bye??????☺?\nThis part ves v salhi. Sorry gtgo.❤❤❤❤?


Hirafus kap mifaharu haahsa kuranee israhvehinnah !\nހިރަފުސް ކަޕަކީ ހިރަފުސް ފުޓްބޯޅަ ޓީމުން އިންތިޒާމް ކޮށްގެން ކޮންމެ އަހަރަކު ބާއްވަމުން އަންނަ ފުޓްބޯޅަ މުބާރާތެކެވެ. މިއީ ކުޅުދުއްފުށީގައި ޤަވާއިދުން ކޮންމެއަހަރަކު ބާއްވާ 11 އަސައިޑް ފުޓްބޯޅަ މުބާރާތެކެވެ. މިއި މިމުބާރާތް ވިދިވިދިގެން ބާއްވާ 11 ވަނައަހަރެވެ.\nފަހަކަށް އައިސް މިމުބާރާތް ބާއްވަމުން އަންނަނީ ހާއްސަ ޝިއާރަކާއެކީ އެވެ. އެގޮތުން މިދިޔަ އަހަރު މަސްތުވާތަކެއްޗާއި ދެކޮޅު ޝިއާރު ނަގައިގެން އެކަމަށް އަހުލުވެރިކުރުވިއިރު ހިރަފުސް ކަޕްގެ މިއަހަރުގެ ޝިއާރަކީ “ހިރަފުސް އިސްރަށްވެހީންނާއެކު” އެވެ.\nއިސްރަށްވެހީންނަކީވެސް މުޖުތަމައުގެ ބައެއްގެ ގޮތުގައި ދެކިގެން އެމީހުން ބާކީކޮށްނުލައި، އެމީހުންނަކީވެސް އެހެން މީހުންގެ ލޯއެއްބާއި އެހީތެރިކަމާއި އަޅާލުން ބޭނުންވެފައިވާ ބައެއްކަން ދެކިގެން މުޖުތަމައުގެ ކަންކަމުގައި ބައިވެރިކުރުވުމެވެ. އަދި އެމީހުންގެ އިރުޝާދާއި ލަފައަކީ މުހިންމު ބައެއްކަން ހާމަކޮށްދިނުމެވެ. މިއީ އިސްރަށްވެހީންގެ ޝިއާރު ނެގި މަގްސަދެވެ.\nހިރަފުހުން ބުނީ މެޗު ކުޅޭ ކޮންމެ ދުވަހަކުވެސް ރަށުގެ އިސްރަށްވެހީންގެ ތެރެއިން ހޮވާލެވޭ ބަޔަކު މެޗު ބެލުމަށްޓަކާއި ދަނޑަށް ގެންނައުމަށް ހަމަޖެހިފައިވާ ކަމަށެވެ. އަދި އިސްރަށްވެހީންނަށް ހަދިޔާ ދިނުން ފަދަ ކަންކަން ރޭވިފައިވާކަމަށް ހިރަފުން މައުލޫމާތުދެ އެވެ.\nމުބާރާތުގައި ކޮންމެ ޓީމަކުންވެސް ފޮޓޯ ނަގާއިރު ފޮޓޯ ނަގަން ހަމަޖެހިފައިވަނީ ޝިއާރު ބެނާއާ އެކު އެވެ.\nމިމުބާރާތުގެ މެއިން ސްޕޮންސަރ މިއަހަރުވެސް ނަގާފައިވަނީ “ޕެންޓަގްރާމް” ފިހާރައިންނެވެ. ޕެންޓަގްރާމް ފިހާރައަކީ ކުޅުދުއްފުށީގައި ގާރމެންޓްސްގެ ވިޔަފާރިކުރާ އެންމެ މަޝްހޫރުއެއް ފިހާރައެވެ.\nމުބާރާތުގެ ޗެމްޕިއަން ޓީމަށް 20،000ރ ހުށަހެޅިފައިވާއިރު ރަނަރަޕް ޓީމަށް ހުށަހަޅާފައިވަނީ 7000ރ އެވެ.\nޕެންޓަގްރާމްގެ އިތުރުން ކުޅުދުއްފުއްޓާއި އެހެނިހެން ރަށްރަށުގެ ވަރަށްގިނަ ވިޔަފާރިވެރިންގެ އިތުރުން ސަރުކާރު ބައެއް މުއައްސަސާތަކާއި އާންމުންގެ ފަރާތުން އެހީތެރިކަން މިމުބާރާތަށް ލިބިގެންދާކަން ޝުކުރުވެރިކަމާއެކު ހިރަފުސް ފުޓްބޯޅަ ޓީމުން ފާހަގަ ކުރެއެވެ. މިމުބާރާތް ފެށުމަށް ހަމަޖެހިފައިވަނީ 30 ޖޫން 2018 ގައެވެ


Siyaasee party thakah Addu in bin dhookuranee - Hali News\nއައްޑޫ ސިޓީ ކައުންސިލް ހިންގާ އިމާރާތް: ފޮޓޯ ހަލި\nސިޔާސީ ޕާޓީތަކަށް އައްޑޫއިން ބިން ދޫކުރަނީ\nއައްޑޫ ސިޓީން ސިޔާސީ ޕާޓީތަކަށް ބިން ދޭން ސިޓީކައުންސިލުން ނިންމައިފިއެވެ.\nއައްޑޫ ސިޓީކައުންސިލްގެ ޑެޕިޔުޓީ މޭޔަރ މުޙައްމަދު ޔަސްރިފް ވިދާޅުވީ މިއީ 2011 ވަނަ އަހަރުން ފެށިގެން އޮންނަ ސިޔާސަތެއް ކަމަށެވެ. ޙަރަކާތެރި ޕާޓީތަކުން އެދެފި ކަމަށްވާނަމަ އެރަށެއްގައި ބިންހުރި މިންވަރަކުން ބިން ދޭންޖެހޭ ކަމަށް ޤާނޫނުގައި ބުނެފައިވާ ކަމަށް އޭނާ ވިދާޅުވިއެވެ.\nޔަސްރިފް ވިދާޅުވީ ސިޔާސީ ޕާޓީތަކަށް އައްޑޫއިން ބިންދޫކުރަނީ ހިލޭ ކަމަށެވެ. އެގޮތުން ކައުންސިލުން މިއަދުވާނީ ބިންދޫކުރާނީ ޕާޓީގެ ދަފްތަރުގައި ވިހިހާސް މީހުން ތިބި ޕާޓީތަކަށް ކަމަށް ނިންމަވައިފައެވެ. "ބިންދޫކުރާނީ ސިޔާސީ ޙަރަކާތްތައް ހިންގާ ޕާޓީތަކަށް. އަދި ދަފްތަރުގައި ވިހި ހާސް މީހުން ތިބެންޖެހޭނެ. އޭގެ އިތުރުން އައްޑޫގައި އެޕާޓީއެއްގެ އޮފީސް ހިންގާތާ ފަސް އަހަރުވެފައިވުން ލާޒިމް. މިފަދަ ޕާޓީއަކުން ބިން ހޯދަން އެދި ހުށަހަޅައިފި ކަމަށްވާނަމަ ހިލޭ ބިން ދޫކުރެވޭނެ. ކައުންސިލުން ދެކެނީ މަލްޓި ޕާޓީ ޑިމޮކްރަސީއަށްޓަކައި ސިޔާސީ ޕާޓީތަކަށް ފަސޭހައިން ސިޔާސީ ހަރަކާތް ހިންގެން ޖެހޭނެ ކަމަށް،" ޔަސްރިފް ވިދާޅުވިއެވެ.\nސިޔާސީ ޕާޓީތަކަށް ހިލޭ ބިންދޭން ނިންމުމުން ބައެއް މީހުން ގެންދަނީ ކައުންސިލަށް ފާޑު ވިދާޅުވަމުންނެވެ. އެކަމާ ގުޅިގެން އައްޝައިޚް މުޙައްމަދު އަނީލު ވިދާޅުވެފައިވަނީ ރައްޔިތުންނަށް ދޭނެ ބިމެއް އައްޑޫ ސިޓީގައި ނެތް ކަމަށް ސިޓީކައުންސިލުން ވިދާޅުވާ ކަމަށެވެ. އޭނާ ވިދާޅުވެފައިވަނީ މީހުންނަށް ދޭނެ ބިމެއް އައްޑޫގައި ނެތްވާހަކަ ކައުންސިލުން ވިދާޅުވާއިރު އަނެއްކޮޅުން އަޑު އިވެނީ ސިޔާސީ ޕާޓީތަކަށް ބިންދޭ ވާހަކަ ކަމަށެވެ.\n"ސިޔާސީ ޕާޓީތަކަށް ބިންދޭން ވާހަކަ ދެއްކޭއިރު އައްޑޫ އިން ބިމަށް އެދި ލާފައިވާ މީހުންނަށް ދޭނެ ބިމެއް ވެސް އައްޑޫގައި ނެތްކަމަށް މި ކައުންސިލުން ބުނެ ހަދަނީ،" އަނީލް ވިދާޅުވެފައިވެއެވެ. އޭނާ ވިދާޅުވެފައިވަނީ ޕާޓީތަކަށް ސަރުކާރު ބަޖެޓުން ފައިސާ ދެއްވާ ކަމަށެވެ. އެހެން ކަމުން ޕާޓީތަކަށް ތަންތަން ކުއްޔަށް ނަގައިގެން ވެސް އުޅެވިދާނެ ކަމަށް އޭނާ ވިދާޅުވިއެވެ.\nއެއްވެސް ސިޔާސީ ޕާޓީއަކަށް މިހާތަނަށް އައްޑޫއިން ބިމެއް ދެއްވާފައެއް ނުވެއެވެ. އެހެންނަމަވެސް އައްޑޫ ސިޓީ ހިތަދޫ ބޮޑުމަގުގައި ވަނީ ރައީސް ނަޝީދުގެ އޮފީހެއް ހުޅުވައިފައެވެ. އެއީ މީހެއްގެ ގެއެއްގައި ހުޅުވާފައިވާ ތަނެކެވެ.


Bodethi viyafaarithakah 568 million ruffiyaage loan dhookohffi\nބޮޑެތި ވިޔަފާރިތަކަށް 568 މިލިއަން ރުފިޔާގެ ލޯނު ދޫކޮށްފި\nކޮވިޑް-19 އާ ގުޅިގެން ވިޔަފާރިތަކަށް ލިބުނު ގެއްލުމުން އަރައިގަތުމަށްޓަކައި މިހާތަނަށް 568 މިލިއަން ރުފިޔާގެ ލޯން ދޫކޮށްފައިވާ ކަމަށް ފިނޭންސް މިނިސްޓްރީން ބުނެފި އެވެ.\nފިނޭންސް މިނިސްޓްރީން ނެރުނު ތަފާސްހިސާބުތަކުގައިވާ ގޮތުގައި މިދިޔަ ހޯމަ ދުވަހުގެ ނިޔަލަށް ބީއެމްއެލުން ވަނީ ދިވެހި ރުފިޔާ އިން 475.5 މިލިއަން ރުފިޔާ އާއި ޑޮލަރުން ހަ މިލިއަން (92.5 މިލިއަން ރުފިޔާ) ލޯންގެ ގޮތުގައި ދޫކޮށްފަ އެވެ.\nތަފާސް ހިސާބުތައް ދައްކާގޮތުން 542 ފަރާތަކުން ލޯނަށް އެދި ހުށަހަޅާފައިވެއެވެ. އޭގެތެރެއިން 367 ފަރާތަކަށް ލޯނު ދޭން ވަނީ ނިންމާފައެވެ.\nފިނޭންސްއިން ބުނީ ލޯނަށް އެދި ހުށަހަޅާފައިވާ ފަރާތްތަކުގެ ތެރެއިން 31 ފަރާތެއްގެ ލޯނު ދިނުމާމެދު ގޮތެއް ނިންމަމުންދާކަމަށެވެ. އަދި 16 ފަރާތަކަށް ލޯނު ހަމަނުޖެހޭކަން އަންގާފައިވާއިރު، 128 ފަރާތަކުން ހުށަހެޅި ލިޔެކިޔުންތައް ފުރިހަމަނުވާކަމަށް ފިނޭންސްއިން ބުނެއެވެ.\nބީއެމްއެލުން ލޯނު ދޫކުރަނީ ރިސޯޓުތަކާއި އަހަރެއްގެ މައްޗަށް އާމްދަނީގެ ގޮތުގައި 10 މިލިއަނަށް ވުރެ މަތީ އަދަދެއް ލިބޭ ވިޔަފާރިތަކަށެވެ. ރަހުނަކާ ނުލައި، އަހަރަކު ހަ ޕަސެންޓް އިންޓަރެސްޓް ދައްކާ ގޮތަށް ނަގާ މި ފައިނޭންސިން އަނބުރާ ދައްކަން ހަ މަހުގެ ގްރޭސް ޕީރިއަޑެއް ވެސް ދެ އެވެ. މާލީ މި އެހީ އެއްކޮށް ދައްކަން ތިން އަހަރުގެ މުއްދަތެއް ލިބެ އެވެ. ލޯނު ދެއްކުމުގެ ކުރިން ލިބޭ ގްރޭސް ޕީރިއަޑްގައި އިންޓްރެސްޓް އަދި ޕްރިންސިޕަލް ޕޭމަންޓް ވެސް ދައްކާކަށް ނުޖެހެ އެވެ.\nކުދި ވިޔަފާރިތަކަށް ސަރުކާރުގެ މާލީ އެހީ ދެނީ އެސްޑީއެފްސީ މެދުވެރިކޮށެވެ. އެ ބޭންކުން މިހާތަނަށް 1،303 ވިޔަފާރިއަކަށް 172 މިލިއަން ރުފިޔާ ދޫކޮށްފައިވެ އެވެ. ލޯނަށް އެދި 2،800 އަށް ވުރެ ގިނަ ވިޔަފާރިތަކުން ކުރިމަތިލި އިރު މިހާތަނަށް މާލީ އެހީތެރިކަން ފޯރުކޮށްދޭން ނިންމާފައި ވަނީ 1،640 ވިޔަފާރިއަކަށެވެ.


ލޯކަލްކައުންސިލް އިންތިޚާބުގެ އެމްޑީޕީގެ ޓިކެޓަށް ވާދަކުރުމަށް ހއ. އިހަވަންދޫގައި ޕްރައިމަރީ ބާއްވައިފި – Maldivian Democratic Party\n07 ނޮވެމްބަރު 2010\nލޯކަލްކައުންސިލް އިންތިޚާބުގެ އެމްޑީޕީގެ ޓިކެޓަށް ވާދަކުރުމަށް ހއ. އިހަވަންދޫގައި ޕްރައިމަރީ ބާއްވައިފި\n7 ނޮވެމްބަރ 2010\nއިހަވަންދޫގައި ހުކުރު ދުވަހު ބޭއްވި ޕްރައިމަރީގެ ވޯޓުލުން ކުރިޔަށްދަނީ ... މި ޕްރައިމަރީއަކީ ވަރަށް އަމާންކަމާއެކު ކުރިޔަށް ދިޔަ ޕްރައިމަރީއެއް ކަމަށް އިހަވަންދޫ އިން މަޢުލޫމާތުދޭ\nމަތިއުތުރު ޕްރޮވިންސްގެ ހއ.އިހަވަންދޫ ރަށު ކައުންސިލް އިންތިޚާބަށް އެމްޑީޕީގެ ޓިކެޓަށް އެދި9ފަރާތަކުން ކުރިމަތި ލާފައިވާތީ އެ ފަރާތްތަކުގެ މެދުގައި ބޭއްވުނު ޕްރައިމަރީގެ ވޯޓް ނެގުން 05 ނޮވެމްބަރ 2010 ވީ ހުކުރުދުވަހު އިހަވަންދޫގައި ބާއްވައިފިއެވެ.\nހުކުރު ދުވަހުގެ މެންދުރުފަހު 14:00 ން 21:00 އަށް އޮތް މި އިންތިޚާބުގެ ވޯޓް ނެގުން ބަންދުކުރެވުނީ 21:30 ގައެވެ. އިހަވަންދޫ ދާއިރާގެ މީޑިޔާ ކޯޑިނޭޓަރ އަހުމަދު ޝާހިދު މަޢުލޫމާތު ދެއްވާގޮތުގައި މިހާތަނަށް ޕާޓީގެ ފަރާތުން އިހަވަންދޫގައި ބޭއްވި އިންތިޚާބެއްގައި ރެކޯޑް އަދަދަކަށް ވޯޓް ލާފައިވާ މި ޕްރައިމަރީ އިންތިޚާބުގެ ވޯޓް ގުނަން ފެށިފައިވަނީ އެރޭގެ 10:45 ގައެވެ. އަދި ނަތީޖާ އިޢުލާންކުރެވުނީ 06 ނޮވެމްބަރ 2010 ވަނަދުވަހުގެ 00:35 ގައި ކަމަށް އިހަވަންދޫ ދާއިރާއިން މަޢުލޫމާތުދެއެވެ. މިޕްރައިމަރީގައި އެންމެ ގިނަ ވޯޓު ހޯއްދެވި5ބޭފުޅުންނަކީ 362 ވޯޓު ލިބިލެއްވިޢަލީ ރަމީޒް / އެންދެރިމާގެ ހއ. އިހަވަންދޫ އާއި، 320 ވޯޓު ލިބިލެއްވި އަހުމަދު ވަޙީދު / ކަނދުޅުމާގެ ހއ. އިހަވަންދޫ އާއި ހަމަ މިއަދަދަށް ވޯޓު ލިބިލެއްވި މުޙައްމަދު ސަމީރު / ސަހަރުއާބާދު ހއ. އިހަވަންދޫ އާއި، 309 ވޯޓު ލިބިލެއްވި ޢަބުދުﷲ މަންސޫރު / ބަހާރުގެ ހއ. އިހަވަންދޫ އާއި 275 ވޯޓު ލިބިލެއްވި މުޙައްމަދު އަޝްރަފު / ހޯރަވިލާ ހއ. އިހަވަންދޫ އެވެ.\nއިންތިޚާބުފެށެން2ދުވަހަށް ވެފައިވަނިކޮށް ކެނޑިޑޭޓް ނަމްބަރ4އަހުމަދު އުބައިދުﷲ ނަން އަނބުރާގެންގޮސްފައިވާތީ އެދުވަހުގެ ވޯޓްލުން ކުރިއަށް ދިޔައީ 8 ކެންޑިޑޭޓުންގެ މެދުގައެވެ. ކެނޑިޑޭޓުންގެ ފަރާތުން އޮބްޒާވަރުން ބޭއްތިބުމުގެ ފުރުސަތު ދެވިފައިވާ މި އިންތިޚާބުގެ ސައްޚަ ކަމާއިމެދު ސުވާލު އުފައްދާފައިނުވާތީ މިއިންތިޚާބަކީ ވަރަށް އިންސާފުވެރިކަމާއިއެކު ނިންމާލެވިފައިވާ އިންތިޚާބެއްކަމުގައި ކެނޑިޑޭޓުން ފާހަގަކުރާ ކަމަށް އިހަވަންދޫ ދާއިރާއިން މަޢުލޫމާތުދެއެވެ. އަދި އިންތިޚާބުގައި ނާކާމިޔާބުވި ކެންޑިޑޭޓުންވެސް އެކީއެއްރޫހެއްގައި މަސައްކަތް ކުރަމުން އަންނަކަންވެސް ފާހަގަކުރެވެއެވެ.\nރަށުން ބޭރުގައި ތިއްބެވި އިހަވަންދޫގެ އެމްޑީޕީގެ މެންބަރުންނަށް ޕްރޮކްސީ މެދުވެރިކޮށް ވޯޓުލުމުގެ ހައްޤު ދީފައިވާ މި އިންތިޚާބުގެ ނަތީޖާ ޝީޓާއި މެމްބަރުންގެ ތާއިދު ލިސްޓާއިއެކު ޕާޓީއޮފީހަށް މި ހިނގާ ނޮވެމްބަރު 10 ވަނަދުވަހުގެ ކުރިން ހުށަހަޅާނެކަމަށް އިހަވަންދޫ ދާއިރާގެ މީޑިޔާ ކޯޑިނޭޓަރ މަޢުލޫމާތު ދެއްވައެވެ.\nމިއިންތިޚާބާއި ބެހޭ މަޢުލޫމާތު ތިރީގައި މިދަންނަވަނީއެވެ.\nއިންތިޚާބުގެ ދާއިމީ ނަތީޖާ\n1ޢަލީ ރަމީޒް / އެންދެރިމާގެ ހއ. އިހަވަންދޫ\t362\tވޯޓު\n2\tޢަބުދުﷲ މަންސޫރު / ބަހާރުގެ ހއ. އިހަވަންދޫ\t309 ވޯޓު\n3\tމުޙައްމަދު އަޝްރަފު / ހޯރަވިލާ ހއ. އިހަވަންދޫ\t275\tވޯޓު\n4\tމުޙައްމަދު އިބްރާހިމް / ކަނދިޅުމާގެ ހއ. އިހަވަންދޫ\t106\tވޯޓު\n5\tއަހުމަދު ވަޙީދު / ކަނދުޅުމާގެ ހއ. އިހަވަންދޫ\t320\tވޯޓު\n6\tއިބްރާހިމް ރަޝީދު / ހަވީރީގެ ހއ. އިހަވަންދޫ\t241\tވޯޓު\n7\tމުޙައްމަދު ސަމީރު / ސަހަރުއާބާދު ހއ. އިހަވަންދޫ\t320\tވޯޓު\n8\tހުސެއިން މުޙައްމަދު / އަންބަރީގެ ހއ. އިހަވަންދޫ\t132\tވޯޓު\nވޯޓް ލުމުގެ ހައްޤު ލިބިފައިވާ މެމްބަރުންގެ ޢަދަދު:\t530\nބާކީހުރި ވޯޓް ކަރުދާހުގެ ޢަދަދު 91\nވޯޓް ކަރުދާސް ޗާޕް ކުރި ޢަދަދު: 512\nވޯޓްލާން ހާޒިރުވި ޢަދަދު: 421\nޖުމްލަ ބާތިލް ވޯޓްގެ ޢަދަދު: 8\nޖުމްލަ ސައްޙަ ވޯޓްލީ މެމްބަރުންގެ ޢަދަދު: 413


120000 USD ah vikunu dhonkeyo vah display gai huhttai, kaalaifi - One Online\nޑޭވިޑް ދޮންކެޔޮވައް ކަނީ ---\nއާޓް ބަސެލް މިއާމީ ބީޗް މިޔުޒިމްގައި 120000 ޑޮލަރަށް ވިކުނު ދޮންކެޔޮވައް، ޕާފޯމަންސް އާޓިސްޓަކު ކާލައިފި އެވެ.\nޑޭވިޑް ޑަޓުނަ ނަމަކަށް ކިޔާ މި އާޓިސްޓް ވަނީ މިޔުޒިއަމްގެ ފާރުގައި ދޮންކެޔޮވައް ޓޭޕް އަޅައި، ޑިސްޕްލޭކޮށްފައި ހުއްޓާ ގޮސް ޓޭޕް ނެއްޓުމަށްފަހު އެންމެންގެ ކުރިމަތީ އެ ދޮންކެޔޮވައް ކާލާފައެވެ. އެ މަންޒަރު ބަލަންތިބި އެންމެން ތިބީ ޝޮކެއްގައެވެ.\nޑޭވިޑް ވަނީ އެ ދޮންކެޔޮވައް ކާންހުރި ވީޑިއޯ އޭނާގެ އިންސްޓަގްރާމުގައި ހިއްސާކޮށްފައެވެ. އޭގެ ކެޕްޝަނުގައި އޭނާ ބުނެފައި ވަނީ އާޓިސްޓް މައުރިޒިއޯ ކަޓެލަން ގެ ހުރިހާ މަސައްކަތަކަށް ވެސް އޭނާ ވަރަށް ލޯބި ކުރާ ކަމަށެވެ. އަދި މި ހުށަހެޅުން ވަރަށް ކަމުދާ ކަމަށާއި ދޮންކެޔޮވައް ވަރަށް މީރުކަމުގައި ވެސް ކެޕްޝަނުގައި ބުނެފައި ވެއެވެ. އޭނާ އަމިއްލައަށް އެ ޕާފޯމަންސަށް "ހަންގްރީ އާޓިސްޓް" ގެ ނަންވެސް ވަނީ ދީފައެވެ.\nދޮންކެޔޮ އާޓް މަސައްކަތަކީ އާޓިސްޓެއް ކަމަށްވާ މައުރިޒިއޯ ކަޓެލަން ބުދަ ދުވަހު ޕެރިސްގައިވާ ކޮންޓެމްޕަރަރީ އާޓް ގެލަރީއަކަށް ހުށަހަޅާފައިވާ މަސައްކަތެކެވެ. މިއީ 15 އަހަރު ތެރޭގައި މައުރިޒިއޯ މައުރަޒަކަށް އޭނާ ތައްޔާރުކޮށްފައިވާ އާޓެއް ހުށަހެޅި ފުރަތަމަ ފަހަރެވެ.\n"ކޮމީޑިއަން" ގެ ނަން ދީފައިވާ މި އާޓް ޕީސްއަކީ މިއާމީގެ ގްރޮސަރީ ސްޓޯރަކުން އޭނާ ގަނެފައިވާ ދޮންކެޔޮތަކަކުން ތައްޔާރު ކުރި އެއްޗެކެވެ.\nޑޭވިޑް އެ ދޮންކެޔޮވައް ކެއުމުން އެކަން ވަނީ ކޮންޓްރޮވާސީ އަކަށް ވެފައެވެ. އެއް ބަޔަކު ބުނާ ގޮތުގައި ދޮންކެޔޮވަކުގައި ޓޭޕް އެޅުމުން އާޓަކަށް ވާނަމަ ޕާފޯމަންސް އާޓިސްޓަކު އެ ދޮންކެޔޮވައް ކެއުންވެސް އާޓަކަށް ވެދާނެ ކަމަށެވެ.\nއަނެއްބަޔަކު ބުނާގޮތުގައި އަދިވެސް 120000 ޑޮލަރުގެ ދޮންކެޔޮ އާޓް ޕީސްގެ ވެރިޔަކީ މައުރިޒިއޯ ކަމުން އޭނާއަށް އެހެން ދޮންކެޔޮވަކެއް އެގޮތަށް ބެހެއްޓުމުން އެއާޓް ފުރިހަމަ ވެގެން ދާނެ އެވެ.\nބައެއް ރިޕޯޓުތަކުގައި މި ކަމާ ގުޅިގެން ޑޭވިޑު ޖަލަށް ގެންދިޔަ ކަމަށް ބުނެފައިވީ ނަމަވެސް، މިކަމާ ގުޅިގެން އޭނާއަށް އެއްވެސް ހުކުމެއް އަދި އޭނާގެ އެއްވެސް މައްސަލައެއްވެސް ރަސްމީކޮށް އަދި ހުށަހެޅިފައި ނުވާކަމަށް ވެއެވެ. ނަމަވެސް މިޔުޒިއަމްގެ ފަރާތުން ޝަކުވާ ހުށަހަޅާނެކަމުގެ އަޑުތައް ވަނީ ފެތުރިފައެވެ.\nއެ ދޮންކެޔޮވަކުގެ ބަދަލުގައި އެހެން ދޮންކެޔޮވަކެއް މިޔުޒިއަމްގައި މިހާރުވަނީ ބަހައްޓާފައެވެ.


ދިވެހިންނަށް ވިސާއާއި ނުލައި އިންޑިއާއަށް ދަތުރުކުރެވޭ ގޮތް ހަމަޖައްސައިފި – Mikal News\nއިންޑިއާ ދިވެހިރާއްޖެގެ ގުޅުން 10 އޮކްޓޯބަރު 2021\nދިވެހިންނަށް ވިސާއާއި ނުލައި އިންޑިއާއަށް ދަތުރުކުރެވޭ ގޮތް ހަމަޖައްސައިފިއެވެ. އެގޮތުން ކުރިން ވިސާ ނުނަގައި ދަތުރުކުރެވޭ ގޮތަށް ހަމަޖެހިފައި ވަނީ މި އޮކްޓޯބަރު މަހު 15 ވަނަ ދުވަހުން ފެށިގެންނެވެ.\nމި ޚާއްސަ ހުއްދައިގެ ދަށުން ބޭސްފަރުވާއާށާއި ވިޔަފާރި ކަމުގައި އަދި ޗުއްޓީ ހޭދަކުރުމަށް ވިސާ ކުރިން ނުނަގަިއ ދަތުރުކުރެވެނެއެވެ. މީގެ ސަބަބުން ގިނަ ދިވެހިންނަށް ވަރަށް ބޮޑު ލުއިތަކެއް ލިބިގެންދާނެއެވެ. ދިވެހިންގެ ގިނަބަޔަކު އިންޑިއާގެ ބޭސްވެރިކަމަށް ބުރަވެފައިވާއިރު އިންޑިއާއަށް ދަތުރުކުރުމުގައި ވިސާ ހޯދަން ދިމާވާ ތަކުލީފުތަކަށް މިަކން ހައްލެއް ލިބިގެންދާނެ ކަމަށް ބެލެވެއެވެ.\nނަމަވެސް ކިޔެވުމަށް އިންޑިއާއަށް ދާ މީހުން ވިސާ ނަގަން ޖެހޭނެއެވެ. ވިސާ ނަގަން ޖެހޭ މީހުން މަދުވުމަކީ ވިސާ ލިބުމުގައި އަވަސްވެ ފަސޭހަވެގެން ދާނެ ކަމެއް ކަމަށް ބެލެވެއެވެ.\nއިންޑިއާ އެމްބަސީއިން ހާމަކޮށްފައިވާ ގޮތުގައި ކޮވިޑް-19ގެ ބަންދުތަކަށް ފަހު ވިސާއާއި ނުލައި އިންޑިއާއަށް ދަތުރުކުރެވޭ އެނެމް ފުރަތަމަ ގައުމަކަށ ްދިވެހިރާއްޖެ ވެގެން ދާނެކަމަށެވެ. އިންޑިއާ ސަރުކާރުގެ މިނިންމުމާއެކު 2018ގެ ޑިސެމްބަރު މަހު ދިވެހި ސަރުކާރާއި އިންޑިއާ ސަރުކާރާއި ދެމެދު ގާއިމުކޯށްފައިވާ “ވިސާ ފްރީ އެގްރީމަންޓް” އަށް އަލުން އަމަލުކުރަން ފެށޭނެއެވެ.\nދިވެހިރާއްޖެއާއި ދުރު-ސަރަހައްދީ ގައުމުތައް\nމި ފަދަ ވިސާ އެގްރީމަންޓްތަކުގެ ދަށުން ދަތުރުށް އެންމެ ގިނަވެގެން ވެސް ހުރެވޭނީ ފަހަރަކު3މަސް ދުވަހަށެވެ. އަދި އަހަރަކު ގިނަވެގެން6މަސްދުވަހުގެ މުއްދަތަށެވެ. ކިތަންމެ ގިނަފަހަރަކު ދަތުރުކޮށް ގެންވެސް އެއްއަށް ވުރެ އިތުރަށް ހުރުކަމީ ވިސާ އުސޫލާއި ޚިލާފުވުން ކަމަށްބަލައި ގާނޫނީ ފިޔަވަޅު އެޅޭނެކަމެކެވެ.\nގުޅުންހުރި މައުލޫތައް:އިންޑިއާ-ދިވެހިރާއްޖޭގެ ގުޅުން


Maa Gina Iru Nidhumun Dhuru Kohdheyne Kameh - Vaguthu\n5 މަސް ކުރިން ( އޭޕްރީލް 19, 2021 )\nނިދުމަކީ މުޙިންމު ކަމެއްކަން ނުދަންނަ ބަޔަކު މަދުވާނެއެވެ. ހަމަނިދި ނުލިބުމަކީވެސް ވަރަށް ގިނަ ބަޔަކަށް ދިމާވާ މައްސަލައެކެވެ. އެހެން ނަމަވެސް މިފަހަރު މިއޮތީ ތަފާތު ވާހަކައެކެވެ. ނިދުމުގެ އާދަ މާބޮށް އަށަގަނެ ނިދަން ޖެހޭ މިންވަރަށްވުރެ ނިދި ގިނަ ކޮށްފިނަމަ އޭގެ ސަބަބުންވެސް ލިބިދާނެ ގެއްލުން އެބަހުއްޓެވެ.\nސްކޫލް ދަރިވަރުން ނުވަތަ ވަޒީފާގައި އުޅޭ މީހުނަކީ މި ދެންނެވިފަދައިން އެހާ ގިނަ ވަގުތު ނިދަން ފުރުސަތު ލިބޭބައެއް ނޫނެވެ. އެހެން ނަމަވެސް އެފަދަ މީހުން، ދޭތެރެޔަކުން ނިދާލުމަކީ އޭގެ ސަބަބުން ސިއްހަތަށް ފައިދާ ކުރުވަނިވި ކަމެކެވެ. ހާއްސަކޮށް އެކަމަކީ މީހާގެ ސިކުނޑިވެސް ތާޒާކޮށް ދުޅަހެޔޮކޮށްދޭ ކަމެއްކަން ދިރާސާތަކުން ހެކިދެއެވެ.\nކަމާބެހޭ މާހިރުން ދެކޭގޮތުގައި މަސައްކަތުގައި އުޅޭ މީހުނާއި ކިޔަވާ ކުދިން އާންމުކޮށް ދޭތެރެޔަކުން ގަޑިއެއްހާއިރު ނިދާލުމަކީ މުޙިންމު ކަމެކެވެ. މިކަމަކީ ކުރާ މަސައްކަތާއި، ކުދިންގެ ކިޔެވުމާއިވެސް ގުޅިފައިވާ ކަމަކަށްވީހިނދު ހަނދާނުގައި ދަސްކުރާތަކެތި ހަރުލެއްވުމަށް މިކަމުގެ ސަބަބުން އެހީއަކަށްވާ ކަމަށް ތަޖުރިބާކާރުން ބުނެއެވެ.\nއޭގެ އިތުރުން ކޮންމެ ދުވަހު ހުސްވަގުތެއްގައި ނިދާލުމަކީ ހަށިގަނޑު ހެދިބޮޑުވުމަށްވެސް ވެސް ހެޔޮ ބަދަލުތައް އަންނަ ކަމެކެވެ. އެހެން ނަމަވެސް މިގޮތަށް ނިދާއިރު ހަށިގަނޑު ތެދަށް ބާއްވައިގެން ނިދުމަށް އަހަންމިއްޔަތުކަން ދޭންވާނެއެވެ. ސަބަބަކީ ހަށިގަނޑު ތެދަށް ބާއްވައިގެން ނިދުމަކީ މާގިނަ ވަގުތު ނިދުމުން ދުރުކޮށްދޭ ކަމަކަށްވާތީއެވެ.\nހަށގަނޑު ތެދައް ވާގޮތަށް ނިދަން އޮތުމަކީ ހަށިގަނޑުގެ މަސައްކަތްތައް، ހާއްސަކޮށް ލޭ ދައުރުވުން އޭގެ އެންމެ ފުރިހަމަ ގޮތުގައި ނިދާފައި އޮންނައިރު ވެސް ހިނގުމަށް މަގުފަހިވެ، ކަރާއި ބުރަކައްޓަށް ގެއްލުން ލިބުމުންވެސް ދުރުކޮށްދޭ ކަމަކެވެ. އެހެންކަމުން ޖެހޭ ކޮންމެތަނެއްގައި ބުރާންތިވެ ނިދަން މާބޮޑަށް އާދަވެފައިވާ މީހުންނަށް މިއީ ޙައްލަކަށް ވެދާނެއެވެ.\n18 މަސްދުވަހުން 35 ކިލޯ ލުއިކޮށްލީ ބަތާއި ރޮށިކެއުން ހުއްޓާލައިގެން\n!ދިފާއީ ނިޒާމް ވަރުގަދަކުރުމަށް ކާންވީ މި ކާނާ\nދަންވަރު ހޭލެވި ނުނިދިފައި އޮންނަން ޖެހޭތަ؟ މިއޮތީ އެކަމަށް ހައްލެއް


Victoria Beckham ge fashion viyafaarieh foonubehdhey varuge gehlumeh - Vaguthu\nވިކްޓޯރިޔާ ބެކަމްގެ ފެޝަން ވިޔަފާރިއަށް ފޫނުބެއްދޭވަރުގެ ގެއްލުމެއް\n3 ދުވަސް ކުރިން ( ފެބުރުއަރީ 21, 2021 )\nފެޝަން ދާއިރާގައި ދުނިޔޭގެ ފުންނާބު އުސް އެކަކަށް ވިކްޓޯރިޔާ ބެކަމް ވާނެ އެވެ. ކުރީގެ މަޝްހޫރު ފުޓްބޯޅަ ކުޅުންތެރިޔާ ޑޭވިޑް ބެކަމްގެ އަންހެނުން ވިކްޓޯރިޔާ ބެކަމް ގެ ފެޝަން ވިޔަފާރިއަށް 46 މިލިއަން ޕައުންޑުގެ ގެއްލުންވެފައެވެ.\nވިކްޓޯރިޔާ ބެކަމްގެ ފެޝަން ވިޔަފާރީގެ ހިސާބުކިތާބު ބަލަހައްޓާ ފަރާތްތަކުން މިމަހުގެ ކުރީކޮޅު ބުނީ ކުރިޔަށް އޮތް ތަނުގައި އެ ކުންފުނީގެ ކަންކަން ކުރިޔަށް ދާނޭ ކަމާމެދުވެސް ސުވާލު އުފެދޭ ވަރަށް މާލީ ހާލަތު ދަށަށް ގޮސްފައިވާ ކަމަށެވެ.\nފެޝަން ޑިޒައިންގައި އެންމެ އުހުގައި ކުރިން އޮތް ވިކްޓޯރިޔާގެ ވިޔަފާރި ފާއިތުވި އަހަރުތަކުގައި ވަނީ ދަށަށް ދާން ފަށާފައި އެވެ. އެގޮތުން 2018 ވަނަ އަހަރު 12.3 މިލިއަން ޕައުންޑުގެ ގެއްލުން އަދި 2019 ވަނަ އަހަރު 11.8 މިލިއަން ޕައުންޑުގެ ގެއްލުން ވަނީ ވެފަ އެވެ.\nވިކްޓޯރިޔާގެ ވިޔަފާރީގެ ހިތާބުކިތާބުތައް ބެލި އެކައުންޓެންޓުން ބުނީ ވިޔަފާރި ކުރިޔަށް ގެންދެވެނީ ވިޔަފާރީގެ ހިއްސާދާރުންގެ މާލީ އެހީތެރިކަން ލިބިގެން ކަމަށެވެ.\nވިކްޓޯރިޔާ ބެކަމް އޭނާގެ ފެޝަން ވިޔަފާރި ފެއްޓީ 2008 ވަނަ އަހަރުގައި އެވެ. ހެދުންތައް ވިއްކަން ފެށި އެ ވިޔަފާރި ފުޅާވެގެން ފަހުން އެކި އަގުތަކުގައި އަތްދަބަސް، ކޯޓު، ބޫޓު ފަދަ ތަކެތި ވިއްކަން ފެށިއެވެ.\nއަގު ބޮޑު އާމެޒް ދަބަހާއެކު ވިކްޓޯރިޔާ ބެކަމް އާންމުންގެ ސަމާލު ކަމަށް


Mathindhaa boatun funmaali kujjaa ge hashiganduge baithah hoadhaifi | Mihaaru\nކެމްބްރިޖް ރޮބިންސަން ކޮލެޖުގައި ކިޔަވަމުން ދިޔަ ދަރިވަރު. --ފޮޓޯ:ކަޓްލޭންޑް އާއިލާ\nމަތިންދާ ބޯޓުން ފުންމާލި ކުއްޖާގެ ހަށިގަނޑުގެ ބައިތައް ހޯދައިފި\n08 އޯގަސްޓް 2019 - 11:10 14 comments\nއެންޓަނަނަރީވޯ، މަޑަގަސްކަރަ (އޮގަަސްޓް 8) - ދަތުރު ކުރަމުން ދިޔަ ކުޑަ މަތިންދާ ބޯޓެއްގެ ދޮރު ހުޅުވުމަށް ފަހު ފުންމާލި އިނގިރޭސި ވިލާތުގެ ދަރިވަރުގެ ހަށިގަނޑުގެ ބައިތައް މަޑަގަސްކަރައިގެ އެކި އަވަހަށްތަކުން ފެނިފައިވާ ކަމަށް ފުލުހުން ބުނެފި އެވެ.\nކެމްބްރިޖް ޔުނިވާސިޓީގެ އުމުރުން 19 އަހަރުގެ ދަރިވަރު އެލާނާ ކަޓްލޭންޑް މަޑަގަސްކަރަށް އަށް ދިޔައީ ރިސާޗް ދަތުރެއްގަ އެވެ. މަޑަގަސްކަރައިގެ ހުޅަނގު އުތުރުގެ އެއާޕޯޓަކުން ކުޑަ މަތިންދާ ބޯޓު ނައްޓާލިތާ މާގިނައިރެއް ނުވެ އެ ކުއްޖާ ވަނީ ބޯޓުން ފުންމާލައިފަ އެވެ.\nފުލުހުން ބުނީ އެ ކުއްޖާގެ ހަށިގަނޑުގެ ބޮޑު ބައެއް މަހަޑްރޮޑްރޮކާ ޖަންގަލިން އަންގާރަ ދުވަހު ފެނިފައިވާ ކަމަށެވެ. ޗީފް އިންވެސްޓިގޭޓަރު ސްޕިނޮލާ އެޑްވިން ނޮމެންޖަނަހަރީ ވިދާޅުވީ ބޯޓުން ފުންމާލި ދަރިވަރުގެ ހަށިގަނޑުގެ ބައިތައް އަވަށްތަކުގެ މީހުން ވެސް ހޯދާފައިވާ ކަމަށެވެ.\nބޯޓުގެ ޕައިލެޓާއި އެހެން ޕަސެންޖަރަކު ތަހުގީގުގައި ބުނެފައި ވަނީ ކުއްޖާ ހުއްޓުވަން އުޅެ ވެސް ކާމިޔާބުނުވި ކަމަށެވެ. ކުއްޖާ ފުންމާލަން އުޅުނު ސަބަބެއް ނޭނގެ އެވެ.\nނޭޗަރަލް ސައެންސްގެ ދަރިވަރު މަޑަގަސްކަރައިގައި 45 ދުވަހު މަޑުކުރާ ގޮތަށް އޮތީ ޕްލޭންކޮށްފަ އެވެ. ކުއްޖާގެ އާއިލާއާ ހަވާލާދީ ފޮރިން އެންޑް ކޮމަންވެލްތު އޮފީހުން ބުނެފައި ވަނީ އެއީ ތޫނުފިލި ދަރިވަރެއް ކަމަށެވެ.